ΔΗΜΟΣΙΑ ΕΠΙΧΕΙΡΗΣΗ ΑΕΡΙΟΥ (ΔΕΠΑ) Α.Ε.

ΤΡΙΜΗΝΙΑΙΑ ΔΗΜΟΠΡΑΣΙΑ ΔΕΠΑ Νο. 027

ΓΙΑ ΤΗΝ ΔΙΑΘΕΣΗ

ΦΥΣΙΚΟΥ ΑΕΡΙΟΥ

ΠΙΝΑΚΑΣ ΠΕΡΙΕΧΟΜΕΝΩΝ

ΑΡΘΡΟ 1. ΕΙΣΑΓΩΓΗ….………………………………………………………………………………………………………...............3

[ΑΡΘΡΟ 2. ΙΣΧΥΟΥΣΑ ΝΟΜΟΘΕΣΙΑ 4](#_Toc532564333)

[ΑΡΘΡΟ 3. ΑΝΤΙΚΕΙΜΕΝΟ ΔΗΜΟΠΡΑΣΙΑΣ 4](#_Toc532564334)

[ΑΡΘΡΟ 4. ΕΠΙΚΟΙΝΩΝΙΑ 6](#_Toc532564335)

[ΑΡΘΡΟ 5. ΔΙΑΔΙΚΑΣΙΑ ΔΗΜΟΠΡΑΣΙΑΣ 7](#_Toc532564336)

[ΑΡΘΡΟ 6. Α’ Στάδιο: Υποβολή Δικαιολογητικών Συμμετοχής 8](#_Toc532564337)

[ΑΡΘΡΟ 7 - Β’ Στάδιο: Συμμετοχή στη Δημοπρασία 11](#_Toc532564338)

[ΑΡΘΡΟ 8. Γ’ Στάδιο: Αποτελέσματα και σύναψη σύμβασης 18](#_Toc532564339)

[**ΠΑΡΑΡΤΗΜΑ 1** 19](#_Toc532564340)

[**ΥΠΟΔΕΙΓΜΑ ΕΓΓΥΗΤΙΚΗΣ ΕΠΙΣΤΟΛΗΣ ΣΥΜΜΕΤΟΧΗΣ** 19](#_Toc532564341)

[**ΠΑΡΑΡΤΗΜΑ 2** 20](#_Toc532564342)

[**ΣΥΜΒΑΣΗ ΠΩΛΗΣΗΣ ΦΥΣΙΚΟΥ ΑΕΡΙΟΥ** 20](#_Toc532564343)

[**ΑΝΕΥ ΥΠΗΡΕΣΙΩΝ ΜΕΤΑΦΟΡΑΣ** 20](#_Toc532564344)

[**(ΠΑΡΑΔΟΣΗ ΣΤΟ EIKONIKO ΣΗΜΕΙΟ ΣΥΝΑΛΛΑΓΩΝ)** 20](#_Toc532564345)

[ΥΠΟΔΕΙΓΜΑ ΕΓΓΥΗΤΙΚΗΣ ΕΠΙΣΤΟΛΗΣ ΚΑΛΗΣ ΕΚΤΕΛΕΣΗΣ 43](#_Toc532564346)

ΑΡΘΡΟ 1. ΕΙΣΑΓΩΓΗ

1. Η 2η Τριμηνιαία Δημοπρασία για το έτος 2019, εφ' εξής καλούμενη «Δημοπρασία» προκηρύσσεται από την ΔΗΜΟΣΙΑ ΕΠΙΧΕΙΡΗΣΗ ΑΕΡΙΟΥ (ΔΕΠΑ) Α.Ε., εφ' εξής καλούμενη «ΔΕΠΑ», προκειμένου να διατεθεί με τους όρους της παρούσας Διακήρυξης Φυσικό Αέριο (όπως αυτό προσδιορίζεται στις διατάξεις του άρθρου 2 παρ. 2 περίπτωση (κε) του νόμου 4001/2011), το οποίο θα έχει τις Προδιαγραφές Ποιότητας Φυσικού Αερίου ΕΣΦΑ (όπως αυτές προσδιορίζονται στο Παράρτημα Ι του ισχύοντος Κώδικα Διαχείρισης ΕΣΦΑ).
2. Η ΔΕΠΑ θα προβεί στην αξιολόγηση μόνο των συμμετοχών που θα υποβληθούν εμπρόθεσμα και με τον τρόπο που προβλέπεται στην παρούσα.
3. Δικαίωμα συμμετοχής στη Δημοπρασία έχουν όλα τα φυσικά ή/και νομικά πρόσωπα (συμπεριλαμβανομένων Κοινοπραξιών -ή κάθε άλλου είδους νόμιμης σύμπραξης- που έχουν λάβει νομική μορφή με σκοπό την συμμετοχή σε δημοπρασίες Φυσικού Αερίου) που εμπίπτουν στις ακόλουθες κατηγορίες:

α)    Κάτοχοι Άδειας Προμήθειας Αερίου (κατ’ άρθ. 2 παρ. 2 εδ. κβ’ του  Ν. 4001/2011, όπως αυτός ισχύει, και παρ. 4 του άρθ. 8 της υποπαρ. Β1 της παρ. Β του άρθ. 2 του Ν. 4336/2015, ως τροποποιηθείσα ισχύει, βλ. άρθ. 33 του Ν. 4414/2016), ή/και

β)    Επιλέγοντες Πελάτες (κατ’ άρθ. 82 Ν. 4001/2011, ως τροποποιηθέν σήμερα ισχύει, βλ. Ν. 4336/2015 και Ν. 4337/2015).

Επιτρέπεται η αυτόνομη συμμετοχή συνδεδεμένων επιχειρήσεων (ως τέτοιων νοούμενων, των μητρικών και θυγατρικών οντοτήτων κατά την έννοια του άρθ. 32 του ν. 4308/2014).

Σε περίπτωση κατά την οποία δυο ή περισσότερα από τα νομικά πρόσωπα που κατακύρωσαν ποσότητα στη Δημοπρασία καταστούν, σε συνέχεια συγχώνευσης (ενδεικτικά, με απορρόφηση ή σύσταση νέας εταιρείας κλπ) ένα νομικό πρόσωπο, το εν λόγω νομικό πρόσωπο, ως οιονεί καθολικός διάδοχος των συγχωνευομένων, μετά την ολοκλήρωση της συγχώνευσης, θα δικαιούται το σύνολο των ποσοτήτων φυσικού αερίου που κατακύρωσαν τα συγχωνευόμενα πρόσωπα, κατά το μέτρο που αυτές δεν έχουν ήδη καταναλωθεί.

Σε περίπτωση κατά την οποία υποψήφιος Συμμετέχων έχει συμμετάσχει σε προηγούμενες δημοπρασίες της ΔΕΠΑ και εκκρεμεί ληξιπρόθεσμη οφειλή που απορρέει από τις σχετικές Συμβάσεις Δημοπρασίας, όπως η οφειλή αυτή καταγράφεται στο αρχείο της ΔΕΠΑ την 28η/02/2019, τότε για να μπορέσει να λάβει μέρος στην παρούσα Τριμηνιαία Δημοπρασία της ΔΕΠΑ για το δεύτερο τρίμηνο του έτους 2019 (αλλά και σε οποιαδήποτε επόμενη δημοπρασία της ΔΕΠΑ), θα πρέπει είτε να έχει εξοφλήσει τη σχετική ληξιπρόθεσμη οφειλή του, είτε να έχει προβεί σε σχετική ρύθμιση αυτής, το αργότερο μέχρι την 20η/03/2019 και ώρα 12:00’. Σε αντίθετη περίπτωση δεν θα δύναται να λάβει μέρος στην Δημοπρασία.

Σημειώνεται ότι για τη ρύθμιση της ληξιπρόθεσμης ως άνω οφειλής θα γίνονται αποδεκτές προτάσεις, οι οποίες θα κινούνται αποκλειστικά και μόνο στο εξής πλαίσιο:

α) Είτε σε τρεις (3) έντοκες (με επιτόκιο υπερημερίας) μηνιαίες δόσεις, με παράδοση επιταγών,

β) Είτε σε περισσότερες έντοκες (με επιτόκιο υπερημερίας) δόσεις, και κατά μέγιστο δώδεκα (12), με παράδοση επιταγών και περαιτέρω πλήρεις και επαρκείς εξασφαλίσεις αποδοχής της εταιρείας μας, ενδεικτικά ατομικές εγγυήσεις μετόχων, εγγραφή προσημείωσης υποθήκης, εγγυητική επιστολή Τραπέζης οφειλέτη ή τρίτων, εγγυητική εκχώρηση απαιτήσεων, κλπ.

Οποιαδήποτε πρόταση, η οποία θα αποκλίνει των ανωτέρω, δε θα γίνεται αποδεκτή. Περαιτέρω, η παράβαση οποιουδήποτε από τους σχετικώς συμφωνηθέντες όρους περί σταδιακής αποπληρωμής, αφ’ ενός μεν θα καθιστά το σύνολο της σχετικής οφειλής πλήρως εκκαθαρισμένο, ληξιπρόθεσμο και απαιτητό και αφ’ ετέρου θα έχει ως άμεσο αποτέλεσμα την εφαρμογή των σχετικών προβλέψεων της κατ’ άρθ. 1.4 κατωτέρω Σύμβασης Δημοπρασίας και ειδικότερα αυτών των άρθρων 6 και 7 του Παραρτήματος 2.

1. Όπου, στα τεύχη της παρούσας Δημοπρασίας, αναφέρεται η λέξη ΑΓΟΡΑΣΤΗΣ, νοείται κάθε ένας εκ των Συμμετεχόντων στον οποίο θα κατακυρωθεί μέρος της συνολικά διαθέσιμης ποσότητας Φυσικού Αερίου. Σε συνέχεια της Δημοπρασίας, ο ΑΓΟΡΑΣΤHΣ υποχρεούται να συνάψει σύμβαση πώλησης Φυσικού Αερίου (εφεξής «Σύμβαση Δημοπρασίας») με την ΔΕΠΑ, το αργότερο μέχρι την 29η Μαρτίου 2019. Σε αντίθετη περίπτωση, η ΔΕΠΑ δικαιούται να αρνηθεί την σύναψη της Σύμβασης Δημοπρασίας. Εκτός αν άλλως ορίζεται κατωτέρω, απαραίτητη προϋπόθεση για την σύναψη της Σύμβασης Δημοπρασίας αποτελεί η έγκαιρη, ήτοι έως την ημέρα σύναψης της Σύμβασης Δημοπρασίας, προσκόμιση, από τον ΑΓΟΡΑΣΤΗ στη ΔΕΠΑ, ανέκκλητης εγγυητικής επιστολής για την προσήκουσα εκπλήρωση όλων των υποχρεώσεων του από την Σύμβαση Δημοπρασίας, σύμφωνα με τα οριζόμενα στην εν λόγω Σύμβαση Δημοπρασίας και το άρθρο 6 (B) της παρούσας Διακήρυξης.
2. Η ΔΕΠΑ, ως «συμμετέχων στην αγορά» («market participant»), υπόκειται στις υποχρεώσεις του Κανονισμού (ΕΕ) αριθμ. 1227/2011 (REMIT) και του Εκτελεστικού Κανονισμού (ΕΕ) 1348/2014, περί αναφοράς στον Οργανισμό Συνεργασίας των Ρυθμιστικών Αρχών Ενέργειας (ACER) συγκεκριμένων ενεργειακών συναλλαγών και δεδομένων, μεταξύ των οποίων οι συναλλαγές στο ΕΣΣ, και προς τον σκοπό αυτό έχει ήδη εγγραφεί στην πλατφόρμα/μητρώο του ACER με αριθμό Α0004373Η.GR. Αντίστοιχα, σύμφωνα με τους ως άνω Κανονισμούς, ο εκάστοτε συμβαλλόμενος με τη ΔΕΠΑ με Σύμβαση Δημοπρασίας ο οποίος συμμετέχει στη δημοπρασία είτε (α) ως Προμηθευτής (βλ. περίπτωση 1.3.α του παρόντος) είτε (β) ως Τελικός Πελάτης (ο οποίος εντάσσεται στην περίπτωση 1.3.β του παρόντος), η μονάδα κατανάλωσης του οποίου έχει τεχνική ικανότητα κατανάλωσης 600 GWh/έτος ή μεγαλύτερη, έχει την ιδιότητα του «συμμετέχοντος στην αγορά» και υποχρεούται στην εγγραφή του στην προαναφερόμενη πλατφόρμα/μητρώο του ACER για την αναφορά των εν λόγω συναλλαγών του από τον ίδιο ή μέσω εξουσιοδοτημένου RRM[[1]](#footnote-1). Σύμφωνα με το τρίτο εδάφιο της παραγράφου 2 του άρθρου 3 του Εκτελεστικού Κανονισμού, ο Τελικός Πελάτης έχει την υποχρέωση να ενημερώσει τη ΔΕΠΑ σχετικά με το εάν η τεχνική ικανότητα κατανάλωσης της συγκεκριμένης μονάδας του είναι 600 GWh/έτος ή μεγαλύτερη. Η ΔΕΠΑ δεν θα προβεί σε αναφορά σύμβασης με Τελικό Πελάτη η μονάδα κατανάλωσης του οποίου έχει τεχνική ικανότητα κατανάλωσης μικρότερη των 600 GWh/έτος και ο εν λόγω Τελικός Πελάτης δεν έχει καταστεί Πελάτης Χονδρικής. Σε περίπτωση που ο Τελικός Πελάτης με τεχνική ικανότητα κατανάλωσης μικρότερη των 600 GWh/έτος καταστεί Πελάτης Χονδρικής έχει υποχρέωση εγγραφής στην ως άνω πλατφόρμα/μητρώο και ενημέρωσης της ΔΕΠΑγια τον σκοπό αναφοράς της σύμβασης δημοπρασίας. O σύνδεσμος με την πλατφόρμα CEREMP (Central European Registry of Energy Market Participants) για εγγραφή των συμμετεχόντων στις χονδρεμπορικές αγορές ενέργειας έχει ήδη ενεργοποιηθεί. Για περισσότερες πληροφορίες σας παραπέμπουμε στη νέα ενότητα REMIT στην ιστοσελίδα της ΡΑΕ[[2]](#footnote-2) και στο σχετικό σύνδεσμο της ανακοίνωσης.

# **ΑΡΘΡΟ 2. ΙΣΧΥΟΥΣΑ ΝΟΜΟΘΕΣΙΑ**

Η Δημοπρασία διέπεται από:

* Την Ελληνική Νομοθεσία, η οποία εφαρμόζεται γενικώς σε όλες τις σχέσεις μεταξύ ΔΕΠΑ και Συμμετεχόντων στη Δημοπρασία, ανεξάρτητα από την εθνικότητά τους. Οποιαδήποτε δικαστική διένεξη ή διαφορά θα υπόκειται στη δικαιοδοσία των Δικαστηρίων της Αθήνας, τα οποία ορίζονται αποκλειστικά αρμόδια.
* Τις υπ' αρ. 551/VII/2012, 589/2014, 596/2014, 618/2015, 631/2016 και 651/2017 Αποφάσεις της Επιτροπής Ανταγωνισμού, ως ισχύουν (εφεξής «Αποφάσεις»).

# **ΑΡΘΡΟ 3. ΑΝΤΙΚΕΙΜΕΝΟ ΔΗΜΟΠΡΑΣΙΑΣ**

Αντικείμενο της Δημοπρασίας είναι η διάθεση σε ενδιαφερόμενους αγοραστές, ποσοτήτων Φυσικού Αερίου, μέσω διαδικασίας ηλεκτρονικής δημοπρασίας.

Τα κυριότερα χαρακτηριστικά της Δημοπρασίας έχουν ως ακολούθως:

1. Η διαθέσιμη συνολική ποσότητα ανέρχεται σε  **657.945.477 kWh**.Η ποσότητα αυτή διακρίνεται σε δύο (2) επιμέρους τμήματα, τα οποία θα δημοπρατηθούν ξεχωριστά. Ειδικότερα:

 α) Ποσότητα ύψους **365.525.265 kWh** θα καταστεί διαθέσιμη μέσω Ηλεκτρονικής Δημοπρασίας (1η Φάση) τόσο προς Κατόχους Άδειας Προμήθειας όσο και προς Επιλέγοντες Πελάτες.

β) Ποσότητα ύψους **292.420.212** **kWh** θα καταστεί διαθέσιμη μέσω Ηλεκτρονικής Δημοπρασίας (2η Φάση) μόνο προς Κατόχους Άδειας Προμήθειας.

2. Η ποσότητα της 1η Φάσης θα διατεθεί σε πενήντα χιλιάδες (50.000) μερίδια των **7.311** **kWh** έκαστο. Κάθε Συμμετέχων υποψήφιος αγοραστής στην 1η Φάση μπορεί να διεκδικήσει την αγορά από ένα (1) έως, κατ' ανώτατο όριο, δέκα χιλιάδες (10.000) μερίδια.

3. Μετά την ολοκλήρωση της 1ης Φάσης θα πραγματοποιηθεί η 2η Φάση. Η ποσότητα της Φάσης 2 θα διατεθεί σε πενήντα χιλιάδες (50.000) μερίδια των **5.848 kWh**. Κάθε Συμμετέχων υποψήφιος αγοραστής στη 2η Φάση μπορεί να διεκδικήσει την αγορά από ένα (1) έως πενήντα χιλιάδες (50.000) μερίδια.

4. Ρητά επισημαίνεται ότι η ποσότητα φυσικού αερίου που θα κατακυρωθεί και καταναλωθεί από επιτυχόντες στην παρούσα Τριμηνιαία Δημοπρασία Νο. 027, οι οποίοι έχουν ήδη συνάψει ή πρόκειται να συνάψουν στο μέλλον σύμβαση πώλησης φυσικού αερίου (άνευ δημοπρασίας) με τη ΔΕΠΑ, σε καμία περίπτωση δεν συνυπολογίζεται κατά τον υπολογισμό της συμβατικής κατανάλωσης των εν λόγω συμβάσεων των πελατών για το έτος 2019.

1. Η κατακυρωθείσα ποσότητα θα παραλαμβάνεται, αποκλειστικά και μόνο, στο Εικονικό Σημείο Συναλλαγών (εφεξής «ΕΣΣ»), ως αυτό ορίζεται στο άρθ. 1 εδ. 25 του Κώδικα Διαχείρισης ΕΣΦΑ.
2. Η κατακυρωθείσα ποσότητα θα παραλαμβάνεται κατ’ επιλογή του εκάστοτε Πελάτη ή Προμηθευτή, για όλο το χρονικό διάστημα της δημοπρασίας, κατά τα ειδικότερα αναφερόμενα στο άρθρο 4 της σύμβασης πώλησης φυσικού αερίου που προσαρτάται στην παρούσα ως Παράρτημα 2:

- είτε ισοκατανεμημένη σε ημερήσια βάση

- είτε εντός των κάτωθι ορίων:

* Ελάχιστη ημερήσια ποσότητα προς απορρόφηση ίση με 0 kWh.
* Μέγιστη ημερήσια ποσότητα προς απορρόφηση ίση με 125% της μέσης ημερήσιας ποσότητας (όπως αυτή ορίζεται στο Παράρτημα 2).

Σημειώνεται ότι σε περίπτωση κατά την οποία κατά την κατάρτιση της Σύμβασης Δημοπρασίας επιλεγεί η παραλαβή με ρυθμό απορρόφησης 0-125% της μέσης ημερήσιας κατακυρωθείσας ποσότητας, θα επιβάλλεται προσαύξηση με μοναδιαία χρέωση ευελιξίας, σύμφωνα με τα διαλαμβανόμενα στην επόμενη παράγραφο.

1. Σύμφωνα με την ισχύουσα, μεθοδολογία, η οποία έχει καθορισθεί με τις υπ’ αριθμ. 592/2014, 388/2015, 423/2016, 980/2017 και 1130/2018 Αποφάσεις της ΡΑΕ, για τη διαμόρφωση, τον έλεγχο και την πιστοποίηση της τιμής εκκίνησης της Δημοπρασίας, η τιμή εκκίνησης περιλαμβάνει:
2. το μεσοσταθμικό κόστος προμήθειας του μίγματος αερίου που εισάγεται από τη ΔΕΠΑ βάσει των μακροχρονίων συμβάσεων προμήθειας,
3. χρεώσεις χρήσης των υποδομών ΕΣΦΑ για τη διάθεση ποσοτήτων φ.α. από τη ΔΕΠΑ στο ΕΣΣ όπως απορρέουν από τις χρεώσεις του Διαχειριστή του ΕΣΦΑ για μακροχρόνια δέσμευση δυναμικότητας (βλ. σχετικούς Συντελεστές του ισχύοντος Τιμολογίου Χρήσης ΕΣΦΑ -υπ’ αρ. 352/2016 Απόφαση ΡΑΕ-).
4. το σχετικό διαχειριστικό κόστος της ΔΕΠΑ.

Λαμβάνοντας υπ’ όψη ότι:

Κατά την ημέρα διενέργειας της Δημοπρασίας Νο. 027 (22η Μαρτίου 2019, δηλαδή πριν την έναρξη του 2ου Τριμήνου 2019) δεν είναι ακόμα διαθέσιμες οι διεθνείς μέσες μηνιαίες τιμές πετρελαίου και προϊόντων του (εφ’ εξής «παράμετροι») για τον μήνα Μάρτιο του 2019, οι οποίες απαιτούνται για τον υπολογισμό του υπό (i) ανωτέρω κόστους προμήθειας (καθώς χρησιμοποιούνται οι τιμές των παραμέτρων για το συνολικό διάστημα των έξι μηνών που προηγούνται του 2ου Τριμήνου 2019 -δηλ. για το διάστημα από Οκτώβριο 2018 έως και Μάρτιο 2019- στο οποίο αφορά η Δημοπρασία Νο. 027), η τιμή εκκίνησης της τριμηνιαίας Δημοπρασίας Νο. 027 (Φάση 1 & 2) του άρθρου 7 (παρ 1.6 της παρούσας Διακήρυξης) είναι ***ενδεικτική*** και προκύπτει βάσει της κάτωθι εκτίμησης/παραδοχής:

Ως τιμές των (μη διαθέσιμων) παραμέτρων μηνός Μαρτίου 2019 χρησιμοποιούνται προβλέψεις των μέσων όρων των τιμών κάθε παραμέτρου, οι οποίες (προβλέψεις) λαμβάνονται μέσω σχετικής συνδρομής την οποία καταβάλει η ΔΕΠΑ στην αρμόδια για τη δημοσίευση των εν λόγω διεθνών τιμών πετρελαιοειδών εταιρεία Platts.

Σε περίπτωση που τουλάχιστον δύο εκ των μέσων μηνιαίων τιμών που προβλέφθηκαν για τον υπολογισμό του μεσοσταθμικού κόστους προμήθειας διαφέρουν άνω του ±1% από την πραγματική αντίστοιχη μέση μηνιαία τιμή Μαρτίου 2019, τότε το αργότερο έως την 20η Απριλίου 2019 θα πραγματοποιηθεί προσαρμογή της Τιμής Εκκίνησης της Τριμηνιαίας Δημοπρασίας Νο. 027, ώστε αυτή να αντικατοπτρίζει το διορθωμένο μεσοσταθμικό κόστος προμήθειας.

Ως προς το κόστος χρήσης υποδομών ΕΣΦΑ, προσαρμογή της τιμής εκκίνησης θα πραγματοποιείται πάντα, σε περίπτωση τροποποίησης του ισχύοντος Κανονισμού Τιμολόγησης ή/και αναθεώρησης (τακτικής ή έκτακτης) των τιμολογίων χρήσης ΕΣΦΑ.

Έως την ίδια ημερομηνία, η κατά τα ανωτέρω προσαρμοσμένη μοναδιαία τιμή εκκίνησης, αφ’ ενός μεν θα ανακοινώνεται στην ιστοσελίδα της ΔΕΠΑ και αφ’ ετέρου θα γνωστοποιείται ατομικά σε κάθε Αγοραστή, στον οποίο θα γνωστοποιείται, επίσης, και η, βάσει αυτής, οριστική τιμή στην οποία ο Αγοραστής κατακύρωσε ποσότητα κατά την Τριμηνιαία Δημοπρασία Νο. 027 για τις παραλαβές φ.α. που θα πραγματοποιήσει κατά το 2ο Τρίμηνο του έτους 2019 βάσει της Σύμβασης Δημοπρασίας.

Σημειώνεται ότι σε περίπτωση κατά την οποία κατά την κατάρτιση της Σύμβασης Δημοπρασίας επιλεγεί η παραλαβή με ρυθμό απορρόφησης 0-125% της μέσης ημερήσιας κατακυρωθείσας ποσότητας, η Συμβατική Τιμή (βλ. άρθρο 5 της Σύμβασης Δημοπρασίας, όπως περιλαμβάνεται στο Παράρτημα 2) θα προσαυξάνεται με μοναδιαία χρέωση ευελιξίας, ίση προς **0,000150182 $/kWh**.

1. Ο τρόπος διάθεσης, τιμολόγησης και πληρωμής καθώς και οι λοιποί όροι πώλησης λεπτομερώς περιγράφονται στο Παράρτημα 2 της παρούσας Διακήρυξης. Επισημαίνονται ιδιαιτέρως τα εξής:

Ι) Για όλους τους Αγοραστές θα συναφθεί Σύμβαση Δημοπρασίας, σύμφωνα με το υπόδειγμα το οποίο επισυνάπτεται στην παρούσα ως Παράρτημα 2.

ΙΙ) Στην παράγραφο 7.2 του Παραρτήματος 2 κατωτέρω, εκτίθενται αναλυτικά συγκεκριμένες περιπτώσεις (και οι προϋποθέσεις αυτών) απαλλαγής Αγοραστών με την ιδιότητα των Επιλεγόντων Πελατών από την υποχρέωση προσκόμισης εγγύησης καλής εκτέλεσης (εγγυητικής επιστολής ή χρηματικής εγγυοδοσίας) για την εν λόγω Σύμβαση Δημοπρασίας. Σε κάθε άλλη περίπτωση, θα ζητείται το 100% της αξίας της εγγύησης καλής εκτέλεσης (εγγυητικής επιστολής ή χρηματικής εγγυοδοσίας).

1. Σε κάθε περίπτωση, η περίοδος παραδόσεων των ανωτέρω Συμβάσεων Δημοπρασίας είναι ενός (1) τριμήνου με ημερομηνία έναρξης την 1η Απριλίου 2019, 7.00 π.μ. και ημερομηνία λήξης την 1η Ιουλίου 2019, 7.00 π.μ.
2. Ιδιαιτέρως επισημαίνεται ότι κατά την έναρξη λειτουργίας της Σύμβασης Δημοπρασίας, δηλ. πραγματοποίησης των συναλλαγών στο ΕΣΣ, ο Αγοραστής οφείλει να έχει την, κατά την κείμενη νομοθεσία, δυνατότητα να πραγματοποιεί συναλλαγές στο ΕΣΣ (με άλλα λόγια, θα πρέπει είτε να έχει καταστεί Χρήστης Μεταφοράς είτε να έχει συμβληθεί με Χρήστη Μεταφοράς, ο οποίος θα τον αντιπροσωπεύει ενώπιον του Διαχειριστή για όλες τις σχέσεις του με την ΔΕΠΑ βάσει της Σύμβασης Δημοπρασίας). Για περισσότερες λεπτομέρειες επί του θέματος βλ. αντίστοιχες διατάξεις στο συνημμένο Παράρτημα 2, κατωτέρω.

# **ΑΡΘΡΟ 4. ΕΠΙΚΟΙΝΩΝΙΑ**

Τα δικαιολογητικά συμμετοχής στη Δημοπρασία θα συνταχθούν στην Ελληνική Γλώσσα και κάθε σχετική με την Δημοπρασία επικοινωνία καθ' όλη τη διάρκειά της θα γίνεται στην ελληνική.

Οι Συμμετέχοντες μπορούν να επικοινωνούν με τη ΔΕΠΑ με (ταχυδρομικές ή ηλεκτρονικές) επιστολές ή φαξ στις ακόλουθες διευθύνσεις:

ΔΗΜΟΣΙΑ ΕΠΙΧΕΙΡΗΣΗ ΑΕΡΙΟΥ (ΔΕΠΑ) Α.Ε.

Οδός Μαρίνου Αντύπα 92

GR 141 21

ΗΡΑΚΛΕΙΟ ΑΤΤΙΚΗΣ

ΕΛΛΑΔΑ

ΑΡΙΘ. FAX: (+30) 210-2701015

ΤΗΛ.: (+30) 210-2701158, (+30) 210-2701118, (+30) 210-2701263

Ηλεκτρονικό Ταχυδρομείο: R.GIANNAKI@depa.gr , I.Kombotiati@depa.gr , S.TRIANTAFYLLOU@depa.gr

ΥΠΟΨΗ: κας Ράνιας Γιαννάκη, Διευθύντριας Εμπορικής και Τιμολογιακής Πολιτικής & κας Ιωάννας Κομποτιάτη, Διευθύντριας Προμηθειών & κας Σοφίας Τριανταφύλλου, Διευθύντρια Τιμολόγησης & Οικονομικής Διαχείρισης

# **ΑΡΘΡΟ 5. ΔΙΑΔΙΚΑΣΙΑ ΔΗΜΟΠΡΑΣΙΑΣ**

Η Δημοπρασία θα γίνει σε τρία (3) στάδια:

Α’ Στάδιο: Υποβολή Δικαιολογητικών Συμμετοχής

Κατά το πρώτο στάδιο, κάθε ενδιαφερόμενος για να συμμετάσχει στη Δημοπρασία πρέπει να υποβάλει στη ΔΕΠΑ εντός της προθεσμίας του Άρθρου 6 κατωτέρω, τα δικαιολογητικά συμμετοχής του στη Δημοπρασία, σύμφωνα με την εξής διαδικασία, ήτοι με συμπλήρωση πρότυπων υπεύθυνων δηλώσεων και ανάρτησή τους σε σχετικά πεδία της ηλεκτρονικής σελίδας της **εφαρμογής tenderONE της** cosmοONE (σχετική πλατφόρμα), όσες φορές απαιτείται ανάλογα με τον αριθμό των νομίμων εκπροσώπων του ενδιαφερομένου, καθώς και ανάρτηση των σχετικών νομιμοποιητικών στοιχείων και υποβολή της σχετικής εγγυητικής επιστολής ή αποδεικτικού κατάθεσης (βλέπε ακολούθως Δικαιολογητικά Συμμετοχής). Επιπλέον, κάθε ενδιαφερόμενος να συμμετάσχει στη Δημοπρασία οφείλει να υποβάλει, σύμφωνα με τα οριζόμενα κατωτέρω (βλ. Β’ Στάδιο: Συμμετοχή στην Δημοπρασία), και αίτηση εγγραφής στον Ηλεκτρονικό τόπο διενέργειας της Δημοπρασίας, η οποία είναι η ηλεκτρονική σελίδα του παρόχου ηλεκτρονικών δημοπρασιών (εταιρεία cosmoONE), με τον οποίο η ΔΕΠΑ έχει συμβληθεί για την διεξαγωγή της εν λόγω Δημοπρασίας (βλ. διαδικασία εγγραφής, κατωτέρω).

Η Επιτροπή Δημοπρασιών της ΔΕΠΑ, θα ελέγξει τα απαιτούμενα Δικαιολογητικά και θα προκρίνει στην επόμενη φάση τους πληρούντες τα σχετικά κριτήρια, σύμφωνα με την ακόλουθη διαδικασία:

* Αρχικά, ελέγχεται η πληρότητα και το περιεχόμενο των υποβληθέντων Δικαιολογητικών σύμφωνα με τους όρους της παρούσας.
* Η Επιτροπή Δημοπρασιών δύναται να ζητήσει από οποιοδήποτε Συμμετέχοντα να προσκομίσει ή να συμπληρώσει ελλιπή στοιχεία τα οποία πρέπει να υποβληθούν εντός είκοσι τεσσάρων (24) ωρών αφ' ότου ζητηθεί η υποβολή τους, σύμφωνα με τα οριζόμενα στο άρθρο 6 παρ. Γ της παρούσας Διακήρυξης.
* Εάν οποιοσδήποτε Συμμετέχων αποτύχει ν' ανταποκριθεί σ' αυτό το αίτημα, η συμμετοχή του θα θεωρηθεί ελλιπής και μπορεί να αποκλειστεί από τη Δημοπρασία γι' αυτό το λόγο.

Οι ενδιαφερόμενοι να συμμετάσχουν στη Δημοπρασία που δεν πληρούν τα απαιτούμενα κριτήρια θα ειδοποιούνται αμελλητί ότι δεν έχουν δικαίωμα πρόσβασης στην συγκεκριμένη Δημοπρασία.

Από τη Τρίτη, 19 Μαρτίου 2019 έως την ημερομηνία υποβολής όλων των απαραίτητων δικαιολογητικών συμμετοχής στην Δημοπρασία (δηλ. το αργότερο μέχρι την Τετάρτη 20 Μαρτίου, 2019 και ώρα 12:00’), όσοι ενδιαφερόμενοι συμμετέχουν για πρώτη φορά σε Ηλεκτρονική Δημοπρασία της ΔΕΠΑ θα πρέπει να συμπληρώσουν και ηλεκτρονικά την αίτηση χορήγησης κωδικών στην ηλεκτρονική διεύθυνση: <https://register.marketsite.gr/> επιλέγοντας την υπηρεσία sourceONE.

Η διαδικασία κατάθεσης των δικαιολογητικών συμμετοχής γίνεται με την χρήση κωδικών μέσω της ιστοσελίδας της cosmoONE [https://www.marketsite.gr/](https://www.marketsite.gr/%20). Στη συνέχεια ο χρήστης θα πρέπει να επιλέξει:

* την υπηρεσία sourceONE και κατόπιν,
* την εφαρμογή tenderONE.

Με την συμπλήρωση της ως άνω αίτησης οι ενδιαφερόμενοι θα λάβουν Κωδικούς πρόσβασης.

Β’ Στάδιο: Συμμετοχή στη Δημοπρασία

Όσοι έχουν συμμετάσχει κατά το παρελθόν σε ηλεκτρονική δημοπρασία πώλησης φυσικού αερίου από τη ΔΕΠΑ, δεν χρειάζεται να υποβάλουν αίτηση χορήγησης κωδικών. Θα χρησιμοποιήσουν τους παλαιούς κωδικούς.

Αν ο ενδιαφερόμενος επιθυμεί να συμμετάσχει στην δημοπρασία με διαφορετικό χρήστη από εκείνον της υποβολής δικαιολογητικών, θα πρέπει να συμπληρώσει αίτηση χορήγησης κωδικού πρόσβασης.

Οι ενδιαφερόμενοι, με την χρήση των κωδικών, θα μπορούν μέσω διαδικτύου να παρακολουθήσουν εκπαιδευτικό πρόγραμμα μορφής e-learning, το οποίο συνιστάται να μελετήσουν για την απρόσκοπτη συμμετοχή τους στο ηλεκτρονικό σύστημα διεξαγωγής της Δημοπρασίας. Η πρόσβαση στο εν λόγω πρόγραμμα θα είναι συνεχής από τη Τρίτη, 19 Μαρτίου 2019 και ώρα 09.00’ έως την Πέμπτη 21 Μαρτίου 2019 στη 13.00’. Η πρόσβαση στο εκπαιδευτικό υλικό είναι διαθέσιμη με την χρήση των ίδιων κωδικών πρόσβασης των εφαρμογών sourceONE ή/και auctionONE, στην ιστοσελίδα της cosmoONE <https://register.marketsite.gr/> όπου ο χρήστης θα πρέπει να επιλέξει:

* την εφαρμογή [auctionONE eLearning](https://www.marketsite.gr/servlet/com.commerceone.msb.servlet.community.gateway.ServiceAccessServlet.class?_svcId=200K&_target=access)
* τον Αμερικάνικο τύπο δημοπράτησης και να παρακολουθήσει την ενημέρωση.

Στο ίδιο εκπαιδευτικό περιβάλλoν είναι διαθέσιμο και το παρακάτω ενημερωτικό υλικό:

* Συνήθεις Ερωτήσεις & απαντήσεις
* Χρήσιμες συμβουλές συμμετοχής στις Ηλεκτρονικές Δημοπρασίες

Προς εντοπισμό κάθε πιθανού προβλήματος και επίλυση ερωτημάτων εκ μέρους των Συμμετεχόντων, από τη Τρίτη, 19 Μαρτίου 2019 και ώρα 09.00’ έως την Πέμπτη 21 Μαρτίου 2019 και ώρα 13.00’ θα διεξάγεται, επί συνεχούς βάσεως, δοκιμαστική (εικονική) ηλεκτρονική δημοπρασία στην οποία δύνανται να συμμετάσχουν όλοι οι ενδιαφερόμενοι.

Οι όροι, οι επιμέρους Φάσεις (1η - 2η) και, εν γένει, η διαδικασία της Δημοπρασίας, περιγράφονται αναλυτικά, κατωτέρω στο άρθρο 7.

Γ’ Στάδιο: Αποτελέσματα

Μετά την ολοκλήρωση της Δημοπρασίας, η Επιτροπή Δημοπρασίας περατώνει το έργο της με την επίσημη λήψη των αποτελεσμάτων από τον πάροχο που διενεργεί την Ηλεκτρονική Δημοπρασία για λογαριασμό της ΔΕΠΑ και τη σύνταξη του Πρακτικού Κατακύρωσης της Δημοπρασίας, το οποίο υπογράφεται από όλα τα μέλη της. Οι Συμμετέχοντες, οι οποίοι εξασφάλισαν ποσότητα μέσω της Δημοπρασίας θα συνάψουν Σύμβαση Δημοπρασίας σύμφωνα με τα ανωτέρω υπ’ άρθ. 3 αναφερόμενα.

# **ΑΡΘΡΟ 6. Α’ Στάδιο: Υποβολή Δικαιολογητικών Συμμετοχής**

1) ΔΙΑΔΙΚΑΣΙΑ ΥΠΟΒΟΛΗΣ

Όλα τα κατωτέρω αναφερόμενα Δικαιολογητικά (συμπεριλαμβανομένης της Εγγυητικής Συμμετοχής, περί του πρωτοτύπου της οποίας βλ. αμέσως κατωτέρω) υποβάλλονται με ανάρτηση στη σε σχετικά πεδία της ηλεκτρονικής σελίδας της **εφαρμογής tenderONE** της cosmοONE, σύμφωνα με τη διαδικασία που περιγράφεται στην ιστοσελίδα της ΔΕΠΑ:

 <http://www.depa.gr/index3.php/content/article/002006004002/374.html>

Σημείωση: Εάν τα αναρτώμενα Δικαιολογητικά δεν έχουν συνταχθεί στην ελληνική θα πρέπει να αναρτάται και επίσημη μετάφρασή τους στην ελληνική.

Ειδικά, το πρωτότυπο της Εγγυητικής Συμμετοχής υποβάλλεται μέσα σε σφραγισμένο φάκελο επί του οποίου αναγράφεται ευκρινώς:

α. Η λέξη ΕΓΓΥΗΤΙΚΗ ΕΠΙΣΤΟΛΗ ΣΥΜΜΕΤΟΧΗΣ ΣΕ ΔΗΜΟΠΡΑΣΙΑ με κεφαλαία γράμματα

β. Ο αριθμός και ο τίτλος της παρούσας Διακήρυξης

γ. Η επωνυμία, η έδρα, ο ΑΦΜ, η ΔΟΥ, η ταχυδρομική διεύθυνση του Συμμετέχοντος ως και το τηλέφωνο, το φαξ και η διεύθυνση ηλεκτρονικού ταχυδρομείου του εκπροσώπου του Συμμετέχοντος για την συγκεκριμένη Δημοπρασία (με τον οποίο δικαιούται να επικοινωνεί η Επιτροπή Δημοπρασίας).

Δικαιολογητικό σε ανοικτό φάκελο δεν παραλαμβάνεται και δεν γίνεται αποδεκτό.

2) ΥΠΟΒΟΛΗ ΕΓΓΥΗΤΙΚΗΣ ΣΥΜΜΕΤΟΧΗΣ

Η υποβολή της Εγγυητικής Επιστολής Συμμετοχής γίνεται το αργότερο έως την 12.00’ της 20ης Μαρτίου 2019 και ημέρα Τετάρτη στην ακόλουθη διεύθυνση:

ΔΗΜΟΣΙΑ ΕΠΙΧΕΙΡΗΣΗ ΑΕΡΙΟΥ (ΔΕΠΑ) Α.Ε.

ΚΕΝΤΡΙΚΗ ΓΡΑΜΜΑΤΕΙΑ

Mαρίνου Αντύπα 92

GR 141 21 ΗΡΑΚΛΕΙΟ ΑΤΤΙΚΗΣ

ΕΛΛΑΔΑ

ΥΠΟΨΗ: ΕΠΙΤΡΟΠΗΣ ΔΗΜΟΠΡΑΣΙΑΣ

Η παραλαμβάνουσα υπηρεσία της ΔΕΠΑ (Κεντρική Γραμματεία) θα σημειώσει την ημερομηνία και ώρα παραλαβής του φακέλου και θα τον σφραγίσει, σημειώνοντας τα ανωτέρω στοιχεία στον φάκελο. Ανοικτοί φάκελοι και φάκελοι οι οποίοι παραδίδονται εκπροθέσμως δεν γίνονται αποδεκτοί, δεν παραλαμβάνονται και επιστρέφονται στους αποστολείς.

Οι Συμμετέχοντες θα λάβουν έγγραφη βεβαίωση τόσο για τη φυσική παραλαβή του φακέλου της Εγγυητικής Επιστολής Συμμετοχής (εάν υπάρχει) όσο και για την ηλεκτρονική υποβολή των λοιπών Δικαιολογητικών που πραγματοποιείται μέσω της πλατφόρμας ανάρτησης.

 3) ΔΙΚΑΙΟΛΟΓΗΤΙΚΑ ΣΥΜΜΕΤΟΧΗΣ

Α) Δικαιολογητικά

1. Δεόντως συμπληρωμένη Εγγυητική Επιστολή Συμμετοχής σύμφωνα με τη παρ. Β κατωτέρω και το Υπόδειγμα Εγγυητικής Επιστολής Συμμετοχής της παρούσας.
2. Υπεύθυνη Δήλωση του Ν. 1599/86 του νομίμου (ή καταλλήλως εξουσιοδοτηθέντος) εκπροσώπου του Συμμετέχοντος ότι ο Συμμετέχων έχει μελετήσει και αποδέχεται ανεπιφύλακτα τους όρους της Διακήρυξης, καθώς και ότι όλα τα υποβαλλόμενα στοιχεία είναι αληθή και ως εκ τούτου δεν είναι ένοχος παροχής ψευδών στοιχείων και πληροφοριών. Επιπρόσθετα δηλώνει εάν στην 1η Φάση της Δημοπρασίας συμμετέχει ως Επιλέγων Πελάτης ή ως Προμηθευτής.
3. Υπεύθυνη δήλωση του Ν.1599/1986 του νομίμου (ή καταλλήλως εξουσιοδοτηθέντος) εκπροσώπου του Συμμετέχοντος με την οποία ο Συμμετέχων θα δηλώνει ότι:

α. Δεν τελεί υπό πτώχευση, εκκαθάριση, παύση εργασιών, αναγκαστική διαχείριση, έχει έλθει σε συμβιβασμό με τους πιστωτές ή οι εργασίες της επιχείρησης του έχουν ανασταλεί ή τελεί σε οποιαδήποτε ανάλογη κατάσταση που προκύπτει από παρόμοια διαδικασία που προβλέπεται από νομοθετικές και κανονιστικές διατάξεις της χώρας εγκατάστασης του ενδιαφερομένου.

β. Δεν βρίσκεται σε διαδικασία κήρυξης πτώχευσης ή σε διαδικασία έκδοσης απόφασης αναγκαστικής εκκαθάρισης ή πτωχευτικού συμβιβασμού ή υπόκειται σε άλλες παρόμοιες διαδικασίες που προβλέπονται από τις νομοθετικές ή κανονιστικές διατάξεις της χώρας εγκατάστασης του ενδιαφερομένου.

γ. ότι έχει δικαίωμα συμμετοχής στη Δημοπρασία κατά την έννοια της παρ. 1.3 του άρθρου 1 του παρόντος, καθότι έχει προβεί σε εξόφληση ποσού που απορρέει από συμμετοχή σε προγενέστερη/ες δημοπρασία/ες ή έχει προβεί σε ρύθμιση του προαναφερόμενου, όπως περιγράφεται στο άρθρο 1.3.

Η ανωτέρω υπεύθυνη δήλωση αφορά στο πρόσωπο του Συμμετέχοντος (αν πρόκειται για μεμονωμένο φυσικό ή νομικό πρόσωπο) ή σε κάθε μέλος τυχόν συμμετέχουσας κοινοπραξίας ή άλλης νόμιμης σύμπραξης.

1. Νομιμοποιητικά στοιχεία:

Αν ο Συμμετέχων είναι Ανώνυμη Εταιρεία, προσκομίζει κωδικοποιημένο καταστατικό της εταιρίας, ΦΕΚ συστάσεως, ΦΕΚ Διοικητικού Συμβουλίου και ΦΕΚ νομιμοποιήσεων, με το σύνολο των τροποποιήσεων τους μέχρι την ημερομηνία κατάθεσης της προσφοράς. Αν πρόκειται για προσωπική Εταιρεία, προσκομίζει συμφωνητικό συστάσεως με όλες τις τροποποιήσεις έως την ημέρα υποβολής της πρότασης.

Αν πρόκειται για Εταιρεία Περιορισμένης Ευθύνης, προσκομίζει κωδικοποιημένο καταστατικό και ΦΕΚ συστάσεως με το σύνολο των τροποποιήσεων έως την ημέρα της υποβολής της πρότασης.

Αν πρόκειται για αλλοδαπά νομικά πρόσωπα, προσκομίζουν τα ανάλογα με τα παραπάνω έγγραφα που προβλέπονται στη νομοθεσία της χώρας εγκατάστασής τους, για τα οποία θα πρέπει να προσκομίζεται επίσημη μετάφραση.

Σημείωση: Αλλοδαπά φυσικά ή νομικά πρόσωπα πρέπει να προσκομίσουν ανάλογο με τις ανωτέρω υπεύθυνες δηλώσεις έγγραφο όπως προβλέπεται από τους νόμους της χώρας εγκατάστασής του.

Β) Διευκρινίσεις επί των εγγυητικών επιστολών

1. Προκειμένου να συμμετάσχουν στη Δημοπρασία οι Συμμετέχοντες, πρέπει να καταθέσουν, κατά τα διαλαμβανόμενα ανωτέρω Εγγυητική Επιστολή Συμμετοχής ύψους πέντε χιλιάδων ΕΥΡΩ (€5.000,00) (βλ. ΥΠΟΔΕΙΓΜΑ ΕΓΓΥΗΤΙΚΗΣ ΕΠΙΣΤΟΛΗΣ ΣΥΜΜΕΤΟΧΗΣ ΣΤΟ ΠΑΡΑΡΤΗΜΑ 1). Εναλλακτικά δύνανται να καταθέσουν στον υπ' αρ. 110-00-2320-002619 λογαριασμό που διατηρεί η ΔΕΠΑ στην τράπεζα ALPHA BANK (IBAN: GR06 0140 1100 1100 0232 0002 619) το ανωτέρω ποσό και να υποβάλλουν στη σχετική πλατφόρμα της cosmoONE επικυρωμένο αντίγραφο του αποδεικτικού καταθέσεως. Η ισχύς των ανωτέρω εγγυητικών επιστολών θα πρέπει να διαρκεί έως τριάντα (30) ημέρες από την ολοκλήρωση της Δημοπρασίας, το πέρας της οποίας ορίζεται σύμφωνα με το άρθρο 7 της παρούσας.
2. Η Εγγυητική Επιστολή Συμμετοχής θα απευθύνεται προς «ΔΗΜΟΣΙΑ ΕΠΙΧΕΙΡΗΣΗ ΑΕΡΙΟΥ (ΔΕΠΑ) Α.Ε.» και θα συμφωνεί πλήρως με το υπόδειγμα του Παραρτήματος της παρούσας.
3. Η Εγγυητική Επιστολή Συμμετοχής για Συμμετέχοντες που ΔΕΝ κατακύρωσαν ποσότητα μέσω της Δημοπρασίας, θα επιστραφεί σ' αυτούς εντός είκοσι (20) ημερών από την ολοκλήρωση της Δημοπρασίας.
4. Η Εγγυητική Επιστολή Συμμετοχής για Συμμετέχοντες που κατακύρωσαν ποσότητα μέσω της Δημοπρασίας θα επιστραφεί σ' αυτούς εντός τριάντα (30) ημερών από την ολοκλήρωση της Δημοπρασίας, υπό την προϋπόθεση ότι έχουν προσκομίσει πρώτα την προβλεπόμενη εγγυητική καλής εκτέλεσης και έχουν υπογράψει την αντίστοιχη σχετική Σύμβαση Δημοπρασίας.
5. Σε περίπτωση κατά την οποία Συμμετέχων ο οποίος κατακύρωσε ποσότητα δεν υπογράψει για οποιοδήποτε λόγο την ανωτέρω Σύμβαση Δημοπρασίας έως την 29η Μαρτίου 2019, τότε η Εγγυητική Επιστολή Συμμετοχής θα καταπίπτει αυτοδικαίως και παραχρήμα υπέρ της ΔΕΠΑ, ως δίκαιη και εύλογη ποινική ρήτρα. Στην περίπτωση αυτή η ως άνω ποσότητα θα συμπεριληφθεί, ισόποσα επιμεριζόμενη, στις προς διάθεση ποσότητες των υπόλοιπων τριμηνιαίων δημοπρασιών που αφορούν στο έτος 2019.
6. Με την επιφύλαξη των ειδικότερα διαλαμβανομένων στο Παράρτημα 2, τυπική προϋπόθεση της υπογραφής Σύμβασης Δημοπρασίας μεταξύ ΔΕΠΑ και ΑΓΟΡΑΣΤΗ αποτελεί η προγενέστερη της υπογραφής, προσκόμιση εγγυητικής επιστολής για την προσήκουσα εκπλήρωση όλων των υποχρεώσεων του ΑΓΟΡΑΣΤΗ από την προς υπογραφή Σύμβαση Δημοπρασίας, σύμφωνα με τα κατωτέρω.
7. Οι Εγγυητικές Επιστολές που προβλέπονται στις προηγούμενες παραγράφους πρέπει να έχουν εκδοθεί από Τράπεζες ή πιστωτικά ιδρύματα αποδεκτά από τον Πωλητή που έχουν κατά το Νόμο, άδεια ασκήσεως τραπεζικών εργασιών και που λειτουργούν νόμιμα στην Ελλάδα.
8. Εάν οι Εγγυητικές Επιστολές έχουν εκδοθεί σε γλώσσα διάφορη της ελληνικής θα πρέπει να κατατεθεί και επίσημη μετάφραση τους, στην ελληνική από αρμόδια αρχή της χώρας εγκατάστασης του προσφέροντος ή στην ελληνική από το Υπουργείο Εξωτερικών ή την Ελληνική Προξενική Αρχή στην χώρα που εκδόθηκε η ανωτέρω Επιστολή.

Γ) Άνοιγμα Φακέλων δικαιολογητικών:

Την 20η Μαρτίου 2019, ημέρα Τετάρτη και ώρα 13.00’, η Επιτροπή Δημοπρασίας ελέγχει δημοσίως την εμπρόθεσμη ανάρτηση των Δικαιολογητικών Συμμετοχής και την εμπρόθεσμη υποβολή της Εγγυητικής Συμμετοχής εκάστου ενδιαφερόμενου να συμμετάσχει στη Δημοπρασία.

Εν συνεχεία ελέγχει, για κάθε ενδιαφερόμενο, εάν τα ως άνω προσκομισθέντα Δικαιολογητικά επιτρέπουν την έγκυρη συμμετοχή του στη Δημοπρασία σύμφωνα με τα αναφερόμενα στη παρούσα Διακήρυξη, μονογράφοντας και το υποβληθέν πρωτότυπο της Εγγυητικής Επιστολής Συμμετοχής. Τυχόν ενστάσεις υποψηφίων Συμμετεχόντων εξετάζονται αμέσως.

Ακολούθως , η Επιτροπή Δημοπρασίας συντάσσει πρακτικό με αιτιολογημένη γνώμη με το οποίο αποφαίνεται οριστικά περί αποδοχής ή αποκλεισμού των υποψηφίων Συμμετεχόντων. Η απόφαση της Επιτροπής Δημοπρασίας κοινοποιείται με fax ή ηλεκτρονικό ταχυδρομείο στους αποκλεισθέντες το αργότερο έως τις 14.00’ της 21ης Μαρτίου 2019, ημέρα Πέμπτη. Κάθε αποκλεισθείς ενδιαφερόμενος έχει δικαίωμα υποβολής εγγράφων αντιρρήσεων το αργότερο έως τις 17.00’ της ιδίας ημέρας. Η Επιτροπή Δημοπρασίας εξετάζει τις αντιρρήσεις αμέσως και ενημερώνει σχετικά τον ενδιαφερόμενο για την απόφασή της το αργότερο έως τις 18.00΄της ιδίας ημέρας.

Όλοι οι φάκελοι παραμένουν σφραγισμένοι και φυλάσσονται για χρονική περίοδο δεκαπέντε (15) μηνών. Αντίστοιχα, τα σχετικά έγγραφα, παραμένουν ως μη περαιτέρω προσπελάσιμα από μη εξουσιοδοτημένους από την ΔΕΠΑ χρήστες, στην προαναφερόμενη πλατφόρμα.

Δ) Απόρρητο

Όλα τα έγγραφα της Δημοπρασίας δεν θα κοινοποιούνται σε τρίτους χωρίς την έγγραφη έγκριση του συμμετέχοντα τον οποίο τα εν λόγω έγγραφα αφορούν.

Ε) Επιφυλάξεις και δικαιώματα Συμμετεχόντων

Συμμετοχή στη Δημοπρασία σημαίνει ότι ο Συμμετέχων έχει πλήρη γνώση των όρων της Δημοπρασίας και αποδέχεται το περιεχόμενό τους ανεπιφύλακτα.

Ο Συμμετέχων δεσμεύεται και ευθύνεται πλήρως από το περιεχόμενο των δικαιολογητικών και της ηλεκτρονικής προσφοράς του και δεσμεύεται χωρίς επιφύλαξη από όλους τους όρους της Δημοπρασίας, όπως υποβάλλονται, μαζί με τις απαραίτητες δηλώσεις, υπογεγραμμένες χωρίς επιφύλαξη.

Η ΔΕΠΑ δεν έχει ευθύνη ή υποχρέωση να αποζημιώσει τον Συμμετέχοντα για οποιαδήποτε δαπάνη ή απώλεια κατά την προετοιμασία και υποβολή συμμετοχής στη Δημοπρασία και ιδίως στην περίπτωση που απορριφθεί η συμμετοχή για λόγους μη πληρότητας Δικαιολογητικών ή η Δημοπρασία ανεστάλη ή ακυρώθηκε σε οποιοδήποτε στάδιο και χρονική στιγμή και για οποιονδήποτε λόγο σύμφωνα με τους όρους της παρούσας Διακήρυξης.

Η ΔΕΠΑ διατηρεί το δικαίωμα να πραγματοποιήσει οποιαδήποτε τροποποίηση στην παρούσα Διακήρυξη, με την προϋπόθεση ότι θα κάνει χρήση αυτού του δικαιώματος, το αργότερο μια (1) ημέρα πριν από την καταληκτική ημερομηνία υποβολής των Δικαιολογητικών.

Σε αυτές τις περιπτώσεις, έκαστος Συμμετέχων θα υποβάλει γραπτή δήλωση ότι για την συμμετοχή του στη Δημοπρασία έχει λάβει υπόψη του τις εν λόγω τροποποιήσεις της Διακήρυξης.

Η συμμετοχή κάθε Συμμετέχοντα στη Δημοπρασία θεωρείται ότι αποτελεί πρόταση προς τη ΔΕΠΑ και όχι αποδοχή πρότασης εκ μέρους της ΔΕΠΑ. Η αποδοχή από την ΔΕΠΑ θα γίνεται μόνο με την υπογραφή της σχετικής Σύμβασης Δημοπρασίας προς το σκοπό πώλησης των δημοπρατούμενων ποσοτήτων Φυσικού Αερίου.

Οι παρόντες όροι εφαρμόζονται αποκλειστικά για τους σκοπούς της παρούσας Δημοπρασίας και δεν δεσμεύουν τη ΔΕΠΑ για τις δημοπρασίες που θα διενεργηθούν σε μεταγενέστερο χρόνο, οι όροι των οποίων θα ανακοινωθούν πριν από τη διενέργεια κάθε επόμενης δημοπρασίας. Η ΔΕΠΑ ρητά επιφυλάσσεται του δικαιώματος της να μεταβάλει τους όρους κάθε επόμενης δημοπρασίας.

#

# **ΑΡΘΡΟ 7 - Β’ Στάδιο: Συμμετοχή στη Δημοπρασία**

Κατωτέρω παρατίθενται, κατά σειρά:

1) Οι ειδικοί όροι της 1ης Φάσης της Δημοπρασίας, στην οποία μπορούν να συμμετέχουν τόσο Κάτοχοι Άδειας Προμήθειας όσο και Επιλέγοντες Πελάτες.

2) Οι ειδικοί όροι της 2ης Φάσης της Δημοπρασίας, στην οποία μπορούν να συμμετέχουν μόνοΚάτοχοι Άδειας Προμήθειας.

3) Οι λοιποί όροι οι οποίοι είναι κοινοί τόσο για την 1η όσο και για τη 2η Φάση της Δημοπρασίας.

**1η ΦΑΣΗ**

**ΗΛΕΚΤΡΟΝΙΚΗ ΔΗΜΟΠΡΑΣΙΑ ΜΕΡΙΔΙΩΝ**

**ΔΙΑΘΕΣΙΜΩΝ ΠΡΟΣ ΠΡΟΜΗΘΕΥΤΕΣ ΚΑΙ ΠΕΛΑΤΕΣ**

Η Ηλεκτρονική Δημοπρασία με θέμα «Διάθεση ΦΥΣΙΚΟΥ ΑΕΡΙΟΥ για το διάστημα Απριλίου – Μαΐου- Ιουνίου 2019 - 1η Φάση» θα διενεργηθεί για λογαριασμό της ΔΕΠΑ αποκλειστικά στην ιστοσελίδα www.cosmo-one.g[r](http://www.cosmo-one.gr) της εταιρείας cosmoONE Hellas MarketSite υπό τους κάτωθι όρους:

1. Ειδικοί Όροι που διέπουν την 1η Φάση

1. Γλώσσα

Η Δημοπρασία θα διεξαχθεί μόνο στην Ελληνική γλώσσα.

1. Νόμισμα

Το νόμισμα με βάση το οποίο θα διεξαχθεί η δημοπρασία θα είναι το Δολάριο ΗΠΑ ($) (ο ΦΠΑ και λοιπές νόμιμες επιβαρύνσεις δεν περιλαμβάνονται στις προσφορές). Η μετατροπή των Δολαρίων ΗΠΑ ($) σε Ευρώ (€) θα γίνεται βάσει της «ισοτιμίας αναφοράς Ευρώ –Δολαρίου ΗΠΑ», όπως αυτή ανακοινώνεται από την Ευρωπαϊκή Κεντρική Τράπεζα κατά την ημερομηνία έκδοσης του σχετικού λογαριασμού φυσικού αερίου.

1. Εκκίνηση - Διάρκεια

Η Ηλεκτρονική Δημοπρασία θα ξεκινήσει στις 12:00’ της Παρασκευής **22 Μαρτίου 2019**. Η διάρκεια της Δημοπρασίας θα είναι τριάντα (30') λεπτά.

1. Παρατάσεις

Δεν θα υπάρξουν παρατάσεις μετά τη λήξη της κανονικής διάρκειας της Δημοπρασίας.

1. Ποσότητα

Η συνολική ποσότητα Φυσικού Αερίου που θα διατεθεί είναι **365.525.265kWh**, η οποία θα είναι εκφρασμένη σε 50.000 μερίδια, των **7.311 kWh** έκαστο. Κατά την Ηλεκτρονική Δημοπρασία κάθε Συμμετέχων θα υποβάλλει προσφορές, κατ' ανώτατο όριο, για δέκα χιλιάδες (10.000) μερίδια, τα οποία αντιπροσωπεύουν τη μέγιστη (κατά την 1η Φάση) διεκδικήσιμη ποσότητα Φυσικού Αερίου ανά Συμμετέχοντα.

1. Ενδεικτική Τιμή εκκίνησης

 Η ενδεικτική τιμή εκκίνησης εκάστου προς διάθεση μεριδίου Φυσικού Αερίου είναι **195,85**$.

1. Βήμα βελτίωσης της τιμής πώλησης των μεριδίων της Δημοπρασίας

Κατά τη διάρκεια της Δημοπρασίας, κάθε Συμμετέχων δύναται να προβαίνει σε βελτίωση της εκάστοτε προσφοράς του επί της τιμής του μεριδίου, η οποία (βελτίωση) θα ανέρχεται κατ' ελάχιστο όριο σε **0,73 $**, ήτοι 0,1 $/1.000 kWh.

[Σημ.: Για τους λοιπούς όρους της 1ης Φάσης βλ. κατωτέρω «Λοιπούς (Γενικούς) Όρους Ηλεκτρονικής Δημοπρασίας, Ανεξαρτήτως Φάσης»]

**2η ΦΑΣΗ**

**ΗΛΕΚΤΡΟΝΙΚΗ ΔΗΜΟΠΡΑΣΙΑ ΜΕΡΙΔΙΩΝ**

**ΔΙΑΘΕΣΙΜΩΝ ΜΟΝΟ ΠΡΟΣ ΠΡΟΜΗΘΕΥΤΕΣ**

Η Ηλεκτρονική Δημοπρασία με θέμα «Διάθεση ΦΥΣΙΚΟΥ ΑΕΡΙΟΥ για το διάστημα Απριλίου – Μαΐου- Ιουνίου 2019 - 2η Φάση» θα διενεργηθεί για λογαριασμό της ΔΕΠΑ αποκλειστικά στην ιστοσελίδα [www.cosmo-one.g](http://www.cosmo-one.gr/)[r](http://www.cosmo-one.gr) της εταιρείας cosmoONE Hellas MarketSite.

**1. Ειδικοί Όροι που διέπουν τη 2η Φάση**

* 1. **Γλώσσα**

Η Δημοπρασία θα διεξαχθεί μόνο στην Ελληνική γλώσσα.

* 1. **Νόμισμα**

Το νόμισμα με βάση το οποίο θα διεξαχθεί η δημοπρασία θα είναι το Δολάριο ΗΠΑ ($) (ο ΦΠΑ και λοιπές νόμιμες επιβαρύνσεις δεν περιλαμβάνονται στις προσφορές). Η μετατροπή των Δολαρίων ΗΠΑ ($) σε Ευρώ (€) θα γίνεται βάσει της «ισοτιμίας αναφοράς Ευρώ –Δολαρίου ΗΠΑ», όπως αυτή ανακοινώνεται από την Ευρωπαϊκή Κεντρική Τράπεζα κατά την ημερομηνία έκδοσης του σχετικού λογαριασμού φυσικού αερίου.

* 1. **Εκκίνηση - Διάρκεια**

Η Ηλεκτρονική Δημοπρασία θα ξεκινήσει στη 13:00 της Παρασκευής **22 Μαρτίου 2019**. Η διάρκεια της Δημοπρασίας θα είναι τριάντα (30') λεπτά.

* 1. **Παρατάσεις**

Δεν θα υπάρξουν παρατάσεις μετά τη λήξη της κανονικής διάρκειας της Δημοπρασίας.

* 1. **Ποσότητα**

Η συνολική ποσότητα Φυσικού Αερίου που θα διατεθεί είναι **292.420.212** **kWh**, η οποία θα είναι εκφρασμένη σε 50.000 μερίδια, των **5.848 kWh** έκαστο. Κατά την Ηλεκτρονική Δημοπρασία κάθε Συμμετέχων (μόνο Κάτοχοι Άδειας Προμήθειας) θα υποβάλλει προσφορές χωρίς περιορισμό.

* 1. **Ενδεικτική Τιμή εκκίνησης**

Η ενδεικτική τιμή εκκίνησης εκάστου προς διάθεση μεριδίου Φυσικού Αερίου είναι **156,66$.**

* 1. **Βήμα βελτίωσης της τιμής πώλησης των μεριδίων της Δημοπρασίας**

Κατά τη διάρκεια της Δημοπρασίας, κάθε Συμμετέχων δύναται να προβαίνει σε βελτίωση της εκάστοτε προσφοράς του επί της τιμής του μεριδίου, η οποία (βελτίωση) θα ανέρχεται κατ' ελάχιστο όριο σε **0,58$,** ήτοι 0,1 $/ 1.000kWh.

**ΛΟΙΠΟΙ (ΓΕΝΙΚΟΙ) ΟΡΟΙ ΗΛΕΚΤΡΟΝΙΚΗΣ ΔΗΜΟΠΡΑΣΙΑΣ**

**ΑΝΕΞΑΡΤΗΤΩΣ ΦΑΣΗΣ**

2. Υποβολή προσφορών

1. Αποδεκτές προσφορές

Κατά τη διεξαγωγή της Ηλεκτρονικής Δημοπρασίας, ως αποδεκτές προσφορές ορίζονται προσφορές που ικανοποιούν ταυτόχρονα τις εξής προϋποθέσεις:

α) Είναι χρονικά έγκυρες, δηλ. παρελήφθησαν από το σύστημα της cosmoONE εντός του χρόνου διάρκειας της Δημοπρασίας. Η χρονική εγκυρότητα ή μη μιας προσφοράς υπολογίζεται αποκλειστικά και μόνον σύμφωνα με τον χρόνο παραλαβής και επεξεργασίας της υποβληθείσας προσφοράς από το σύστημα της cosmoONE και όχι σύμφωνα με το χρόνο αποστολής της προσφοράς που αναφέρεται ως ένδειξη στην οθόνη του Συμμετέχοντος, καθόσον μεσολαβεί ένα χρονικό διάστημα για την μεταβίβαση της προσφοράς από το σύστημα του Συμμετέχοντος στο σύστημα της cosmoONE και την επεξεργασία της προσφοράς από το σύστημα της cosmoONE.

β) Βελτιώνουν (αυξάνουν) την προηγούμενη αποδεκτή προσφορά του εκάστοτε Συμμετέχοντος είτε κατά ποσότητα (έως την μέγιστη επιτρεπόμενη), είτε κατά τιμή (είτε κατά το βήμα βελτίωσης του όρου 1.7 ανωτέρω είτε κατά ακέραιο πολλαπλάσιο αυτού) είτε κατ' αμφοτέρων αυτών.

γ) Όταν εξαντληθεί η υπολειπόμενη ποσότητα, βελτιώνουν τη χειρότερη σε κατάταξη ισχύουσα προσφορά.

1. Κάθε νέα προσφορά που γίνεται αποδεκτή από το σύστημα, υπερισχύει και ακυρώνει όλες τις προηγούμενες προσφορές του ίδιου Συμμετέχοντος.
2. Η ένδειξη κατακύρωσης ποσότητας στο τέλος της Ηλεκτρονικής Δημοπρασίας, δεν συνεπάγεται αυτομάτως κατάρτιση Σύμβασης Δημοπρασίας, παρά αποτελεί απλή ένδειξη ενεργοποίησης της διαδικασίας διάθεσης Φυσικού Αερίου εκ μέρους της ΔΕΠΑ.

3. Κανόνες της πλειοδοτικής δημοπρασίας

Η Ηλεκτρονική Δημοπρασία θα είναι πλειοδοτική, αμερικάνικου τύπου (Yankee Forward) και θα διενεργείται ως εξής:

3.1. Στοιχεία προσφοράς

Κάθε προσφορά θα περιλαμβάνει ένα ζεύγος αριθμητικών παραμέτρων και μία δυνατότητα επιλογής.

* Η πρώτη αριθμητική παράμετρος (παράμετρος τιμής) θα αντιπροσωπεύει την τιμή μονάδος (σε Δολάρια ΗΠΑ) που προσφέρεται από τον Συμμετέχοντα για κάθε μερίδιο Φυσικού Αερίου, δηλ. την προσφερόμενη τιμή ανά μερίδιο.
* Η δεύτερη αριθμητική παράμετρος (παράμετρος ποσότητας) θα αντιπροσωπεύει τον αριθμό των μεριδίων Φυσικού Αερίου, τον οποίο ο Συμμετέχων επιθυμεί να προμηθευτεί στην ανωτέρω αντίστοιχη τιμή ανά μερίδιο.
* Η δυνατότητα επιλογής θα αφορά την δεύτερη αριθμητική παράμετρο (ποσότητα) και συγκεκριμένα θα διευκρινίζει κατά πόσο ο Συμμετέχων δέχεται κατακύρωση ποσότητας μόνο ίση με το σύνολο της ποσότητας για την οποία συμμετέχει στη Δημοπρασία, και όχι λιγότερη από αυτήν (δηλ. «ή όλα ή τίποτα»). Η επιλογή αυτή θα εκφράζεται με την επιλογή (ή μη) της ένδειξης «Μόνο Ολόκληρη».
1. Κανόνες υποβολής προσφορών

Κατά την διάρκεια της Ηλεκτρονικής Δημοπρασίας, κάθε Συμμετέχων μπορεί να πληροφορηθεί από το σύστημα την ποσότητα που έχει προσωρινά δεσμεύσει ο ίδιος με βάση την τελευταία αποδεκτή από το σύστημα της cosmoONE προσφορά που έχει υποβληθεί. Σε περίπτωση που η ποσότητα αυτή είναι μικρότερη από την ποσότητα που επιθυμεί, δύναται να βελτιώσει την προσφορά του. Βελτίωση προσφοράς μπορεί να γίνει, ακόμη και στην περίπτωση που έχει προσωρινά δεσμευθεί υπέρ Συμμετέχοντος η ποσότητα που αυτός επιθυμεί, ώστε ο εν λόγω Συμμετέχων να προσπαθήσει να διασφαλίσει την κατακύρωση της εν λόγω ποσότητας στον ίδιο έναντι πιθανών αντιπροσφορών άλλων Συμμετεχόντων.

Η βελτίωση κάθε προσφοράς, γίνεται με τους ακόλουθους τρόπους:

* Αύξηση της αριθμητικής παραμέτρου της τιμής με διατήρηση της αριθμητικής παραμέτρου της ποσότητας, σε σχέση με την προσφορά που έχει προηγουμένως υποβάλει ο Συμμετέχων.
* Αύξηση της αριθμητικής παραμέτρου της ποσότητας με διατήρηση της αριθμητικής παραμέτρου της τιμής, σε σχέση με την προσφορά που έχει προηγουμένως υποβάλει ο Συμμετέχων.
* Αύξηση ταυτόχρονα αμφοτέρων των παραμέτρων τιμής και ποσότητας σε σχέση με την προσφορά που έχει προηγουμένως υποβάλει ο Συμμετέχων.
* Ακύρωση της επιλογής «Μόνο Ολόκληρη» -αν την είχε επιλέξει-, ώστε να εξαλείψει το ενδεχόμενο να αφαιρεθεί από τον συγκεκριμένο Συμμετέχοντα μέρος ή το σύνολο της τυχόν δεσμευθείσας από τον ίδιο ποσότητας φυσικού αερίου που του απομένει προς κατακύρωση, σε περίπτωση που η ποσότητα που διατίθεται την συγκεκριμένη στιγμή και υπό τις επικρατούσες συνθήκες της εν λόγω στιγμής, δεν είναι αρκετή για να κατακυρωθεί σε αυτόν το σύνολο της ποσότητας που επιθυμεί.
1. Κανόνας καλύτερης προσφοράς

Κατά την διάρκεια της Ηλεκτρονικής Δημοπρασίας, το σύστημα δεσμεύει προσωρινά ποσότητες υπέρ των Συμμετεχόντων, ώστε να δύνανται, με βάση τις ενδείξεις, τις οποίες οι Συμμετέχοντες παρακολουθούν σε συνεχή ροή στο σύστημα, να αποφασίζουν για την περαιτέρω συμμετοχή τους και την στρατηγική τιμών και ποσοτήτων που θα ακολουθήσουν στη συνέχεια της Δημοπρασίας.

Στο τέλος της Ηλεκτρονικής Δημοπρασίας, το σύστημα οριστικοποιεί την κατανομή της διαθέσιμης ποσότητας ανεπισήμως (ήτοι υπό την επιφύλαξη της παρ. 2.3 του παρόντος) με βάση την κατάταξη των τελευταίων αποδεκτών προσφορών κάθε Συμμετέχοντα. Η προσωρινή δέσμευση και η τελική οριστικοποίηση γίνονται ως εξής:

* Καλύτερη θεωρείται η προσφορά που έχει την υψηλότερη αριθμητική παράμετρο τιμής, δηλ την υψηλότερη τιμή ανά μερίδιο Φυσικού Αερίου. Το σύστημα κατακυρώνει στη συγκεκριμένη προσφορά την αντίστοιχη αιτηθείσα ποσότητα και προχωρά στην επόμενη καλύτερη αριθμητική παράμετρο τιμής που έχει προσφερθεί. Από την εναπομείνασα ποσότητα, κατακυρώνει την αντιστοίχως αιτηθείσα ποσότητα στον δεύτερο κατά σειρά πλειοδότη, και προχωρά στην επόμενη αριθμητική παράμετρο τιμής κ.ο.κ.
* Αν δύο προσφορές έχουν ίδια παράμετρο τιμής, τότε «καλύτερη» είναι αυτή που έχει μεγαλύτερη παράμετρο ποσότητας.
* Αν δύο προσφορές έχουν τις ίδιες παραμέτρους τιμής και ποσότητας, τότε «καλύτερη» είναι αυτή που υποβλήθηκε στο σύστημα δημοπρασιών νωρίτερα (ήτοι, η κατακύρωση γίνεται κατά χρονική προτεραιότητα).
* Σε κάθε κατακύρωση, ελέγχεται αν το κριτήριο «Μόνο Ολόκληρη» είναι επιλεγμένο. Κατά συνέπεια, αν η υπολειπόμενη προς κατακύρωση ποσότητα είναι (έστω κατά μία μονάδα) μικρότερη από την ποσότητα που ζητείται από Συμμετέχοντα που είχε υποβάλει προσφορά με επιλεγμένη την ένδειξη «Μόνο Ολόκληρη», το σύστημα δεν κάνει αποδεκτή την συγκεκριμένη προσφορά ( ήτοι δε δεσμεύει ποσότητα).

Σημείωση: Επισημαίνεται ότι η συμμετοχή στην Ηλεκτρονική Δημοπρασία δεν συνεπάγεται αυτόματα και την κατοχύρωση οποιασδήποτε ποσότητας φυσικού αερίου στο κλείσιμο της δημοπρασίας. Η συμμετοχή στην Ηλεκτρονική Δημοπρασία δίδει απλά στους ενδιαφερόμενους τη δυνατότητα διεκδίκησης ποσοτήτων φυσικού αερίου μέσω της περιγραφόμενης στο παρόν πλειοδοτικής διαγωνιστικής διαδικασίας.

4. Δημοσιότητα στοιχείων και Συμμετεχόντων κατά την Ηλεκτρονική Δημοπρασία.

Τα μόνα στοιχεία που θα εμφανίζονται ανά πάσα στιγμή σαν πληροφορία στην οθόνη εκάστου Συμμετέχοντος θα είναι τα ακόλουθα στοιχεία που σχετίζονται με την τελευταία (χρονικά) προσφορά του:

* Η τιμή (σε Δολάρια ΗΠΑ) ανά μερίδιο που προσφέρει ο Συμμετέχων.
* Ο συνολικός αριθμός μεριδίων που έχει ζητήσει έκαστος Συμμετέχων στην τελευταία αποδεκτή προσφορά του.
* Ο προσωρινά δεσμευμένος αριθμός μεριδίων Φυσικού Αερίου υπέρ του Συμμετέχοντα με βάση την τελευταία αποδεκτή προσφορά του.
* Η ενεργοποίηση (ή μη) από τον συγκεκριμένο Συμμετέχοντα της επιλογής «Μόνο Ολόκληρη».
* Ο αριθμός των συνολικά διαθέσιμων μεριδίων από το σύνολο των πενήντα χιλιάδων (50.000) μεριδίων για την 1η Φάση καθώς και των πενήντα χιλιάδων (50.000) μεριδίων για την 2η Φάση, αντίστοιχα, που δεν έχουν ακόμη προσωρινά δεσμευθεί από Συμμετέχοντες και είναι ακόμη διαθέσιμα προς κάθε Συμμετέχοντα με βάση τους κανόνες της Δημοπρασίας.
* Η τρέχουσα ώρα με βάση το ρολόι του συστήματος.
* Ο χρόνος λήξης της Δημοπρασίας.
1. Ισχύς προσφορών

Από τη στιγμή που γίνεται αποδεκτή μια προσφορά από το σύστημα δεν είναι δυνατόν να ανακληθεί.

Οι μόνες προσφορές που γίνονται αποδεκτές είναι αυτές που υποβάλλονται μέσω του συστήματος και μόνο κατά τη διάρκεια διενέργειας της Δημοπρασίας. Οι προσφορές (είτε συνολικά, είτε οι μεμονωμένες αριθμητικές παράμετροι -τιμής ή ποσότητας- αυτών) δεν επιτρέπεται να εξαρτώνται από αιρέσεις ή προθεσμίες. Τυχόν τέτοιες προσφορές δεν μπορούν ούτως ή άλλως να υποβληθούν.

1. Χρονοδιάγραμμα δημοπρασίας

Οι εταιρείες των οποίων η αίτηση συμμετοχής στην Δημοπρασία θα εγκριθεί από την ΔΕΠΑ μετά την εξέταση των σχετικών δικαιολογητικών, θα ειδοποιηθούν εγκαίρως από την cosmoONE ή/και την ΔΕΠΑ.

Τονίζεται ότι είναι εξαιρετικά σημαντικό για όλους τους Συμμετέχοντες:

* Να ακολουθήσουν το πρόγραμμα εκπαίδευσης
* Να συμμετάσχουν στην εικονική δημοπρασία ώστε να καταστεί δυνατόν να εντοπιστούν τυχόν ερωτήματα και τεχνικά προβλήματα, πριν την συμμετοχή τους στην κανονική Δημοπρασία.

Όλοι οι ενδιαφερόμενοι που δεν έχουν κωδικούς πρόσβασης, θα πρέπει να υποβάλλουν αίτηση δημιουργίας κωδικών, συμπληρώνοντας από τη Τρίτη 19 Μαρτίου, 2019 και ώρα 09:00 μέχρι την Τετάρτη 20 Μαρτίου, 2019 και ώρα 12:00, την φόρμα που έχει αναρτηθεί στην ακόλουθη ηλεκτρονική διεύθυνση:<https://register.marketsite.gr/>

Οι εν λόγω ενδιαφερόμενοι, θα παραλάβουν από την cosmoONE, σε ηλεκτρονική μορφή (e­mail), τους απόρρητους κωδικούς τους οποίους θα χρησιμοποιήσουν για τη συμμετοχή τους στην Ηλεκτρονική Δημοπρασία (εκπαίδευση, εικονική και κανονική Δημοπρασία).

*Όσοι ενδιαφερόμενοι διαθέτουν κωδικούς πρόσβασης στην εφαρμογή Ηλεκτρονικών Δημοπρασιών από παλαιότερη συμμετοχή τους σε δημοπρασίες της cosmoONE και ενδιαφέρονται να συμμετάσχουν, θα μπορούν να χρησιμοποιήσουν τους ίδιους κωδικούς.*

5. Κανόνες που διέπουν όλες τις Ηλεκτρονικές Δημοπρασίες μέσω του συστήματος της cosmoONE.

 Πριν τη Δημοπρασία

5.1. Υποδομή Συμμετέχοντος

 Για τη συμμετοχή των διαγωνιζομένων στην Ηλεκτρονική Δημοπρασία απαιτείται:

* Hλεκτρονικός υπολογιστής (PC ή Mac) με έναν από τους υποστηριζόμενους πλοηγούς Internet Explorer, Mozilla Firefox ή Google Chrome στην τρέχουσα έκδοσή τους
* Σύνδεση internet μέσω παροχέα (ISP) όπως για παράδειγμα: OTE, Hellas On Line, Forthnet κ.α.
* Θυρίδα ηλεκτρονικού ταχυδρομείου (e-mail account)

5.2. Εκπαιδευτικό Υλικό και Υποστήριξη

Η εκπαίδευση περιλαμβάνει οδηγίες σύνδεσης με την εφαρμογή και την εξοικείωση με τον τρόπο λειτουργίας της εφαρμογής των Ηλεκτρονικών Δημοπρασιών.

Οι τρόποι εκπαίδευσης που παρέχονται από την cosmoONE είναι οι παρακάτω:

• Ηλεκτρονική εφαρμογή εκμάθησης (**eLearning**), χωρίς χρέωση

• Τηλεφωνική εκπαίδευση σε ειδικές περιπτώσεις, χωρίς χρέωση

• Φυσική εκπαίδευση, με χρέωση

Στις περιπτώσεις όπου ο χρήστης επιθυμεί να παρακολουθήσει μία φυσική εκπαίδευση ενώ αυτή είναι διαθέσιμη σε ηλεκτρονική μορφή, τότε η εκπαίδευση αυτή είναι χρεώσιμη, εκτός αν αλλιώς ορίζεται από τη σχετική σύμβαση cosmoONE - διοργανωτή. Η φυσική εκπαίδευση γίνεται στους χώρους της cosmoONE ή του Διοργανωτή, σε κατάλληλα διαμορφωμένο περιβάλλον από έμπειρα στελέχη της cosmoONE.

Στις περιπτώσεις όπου οι χιλιομετρικές αποστάσεις δεν επιτρέπουν την παρακολούθηση φυσικής εκπαίδευσης και δεν υπάρχει διαθέσιμη ηλεκτρονική εφαρμογή εκμάθησης, η εκπαίδευση αυτή θα πραγματοποιείται τηλεφωνικά.

Η τηλεφωνική γραμμή του Helpdesk της cosmoONE είναι διαθέσιμη για διευκρινίσεις και απορίες που προκύπτουν από την εκπαίδευση στην εφαρμογή των Ηλεκτρονικών Δημοπρασιών.

Η cosmoONE έχει φροντίσει ώστε ανάλογα με τον επιλεγμένο τρόπο εκπαίδευσης των χρηστών, να είναι διαθέσιμο σε αυτούς το αντίστοιχο εκπαιδευτικό υλικό (εγχειρίδιο χρήσης).

5.3. Εικονική Δημοπρασία

Στην Εικονική Δημοπρασία οι Συμμετέχοντες θα πρέπει να:

* Ελέγξουν την πρόσβαση μέσω του δικτύου του παροχέα Internet (ISP) που έχουν επιλέξει, προς το Σύστημα Ηλεκτρονικών Δημοπρασιών από τις ίδιες θέσεις εργασίας που πρόκειται να συμμετάσχουν στην Ηλεκτρονική Δημοπρασία καθώς και την επιβάρυνση που μπορεί να εμφανιστεί από το εταιρικό τους δίκτυο προς το Σύστημα Ηλεκτρονικών Δημοπρασιών.
* Εντοπίσουν τυχόν τεχνικά προβλήματα και να τα αναφέρουν στην cosmoONE προς επίλυση πριν την κανονική δημοπρασία.
* Διαπιστώσουν ότι έχουν στη διάθεσή τους και να ελέγξουν τη σωστή λειτουργία τουλάχιστον ενός εναλλακτικού ηλεκτρονικού υπολογιστή, για τη σύνδεσή τους με την εφαρμογή των Ηλεκτρονικών Δημοπρασιών.
* Διαπιστώσουν ότι έχουν στη διάθεσή τους και να ελέγξουν τη σωστή λειτουργία τουλάχιστον ενός εναλλακτικού τρόπου σύνδεσης με το Internet για τη σύνδεσή τους με την εφαρμογή των Ηλεκτρονικών Δημοπρασιών.
* Ελέγξουν όλους τους κωδικούς πρόσβασης των χρηστών της εταιρείας στην εφαρμογή των Ηλεκτρονικών Δημοπρασιών.
* Εξοικειωθούν με το σύστημα της δημοπρασίας ώστε να μην έχουν ερωτήματα κατά τη διάρκεια της Ηλεκτρονικής Δημοπρασίας κ.τ.λ.
* Υποβάλλουν προσφορές με όλους τους κωδικούς πρόσβασης της εταιρίας, με τους οποίους θα συμμετάσχουν και στην Ηλεκτρονική Δημοπρασία, ώστε να επιβεβαιωθεί η καλή λειτουργία τους.

Η συμμετοχή στην Εικονική Δημοπρασία είναι υποχρεωτική υπό την έννοια ότι σε περίπτωση μη συμμετοχής, η cosmoONE και ο διοργανωτής δεν ευθύνονται για λανθασμένη εκ μέρους των Συμμετεχόντων χρήση του συστήματος. Διευκρινίζεται ότι οι Συμμετέχοντες θεωρείται ότι είναι πλήρως κατατοπισμένοι για το Σύστημα Ηλεκτρονικής Δημοπρασίας αφού έχουν ενημερωθεί για τους διαθέσιμους τρόπους εκπαίδευσης και για την υποχρέωση τους στην Εικονική Δημοπρασία.

5.4 Κατά τη διάρκεια της Δημοπρασίας

5.4.1. Αποδεκτές προσφορές

Η προσφορά ενός Συμμετέχοντα γίνεται δεκτή από το σύστημα μόνο όταν ισχύουν ταυτόχρονα οι δύο παρακάτω προϋποθέσεις:

**1. Επεξεργάζεται στο σύστημα της cosmoONE εντός ισχύοντος χρόνου (χρονικά έγκυρη)**

Ειδικότερα:

Η προσφορά θεωρείται ότι είναι χρονικά έγκυρη και υποβάλλεται στο σύστημα δημοπρασιών, όταν επεξεργάζεται από τα συστήματα της cosmoONE κατά τη διάρκεια της ηλεκτρονικής δημοπρασίας και των τυχόν παρατάσεών της, του χρόνου μετρούμενου αποκλειστικά κατά την επεξεργασία της από τα συστήματα της cosmoONE και όχι του χρόνου μετρούμενου από το χρόνο άφιξης της προσφοράς στα εν λόγω συστήματα, μηδέ του χρόνου μετρούμενου από το χρόνο αποστολής που αναφέρεται ως ένδειξη στην οθόνη του Συμμετέχοντος. Ο χρόνος επεξεργασίας έπεται του χρόνου άφιξης της προσφοράς και ο χρόνος άφιξης της προσφοράς έπεται του χρόνου αποστολής της προσφοράς, καθόσον μεσολαβεί το χρονικό διάστημα για τη μεταβίβαση της προσφοράς από το σύστημα του Συμμετέχοντος στο σύστημα της cosmoONE και το χρονικό διάστημα για την έναρξη επεξεργασίας της προσφοράς από το σύστημα της cosmoONE.

**2. Είναι σύμφωνη με τον κανόνα της εκάστοτε δημοπρασίας:**

Κάθε ηλεκτρονική δημοπρασία μπορεί να έχει συγκεκριμένο τύπο (Αγγλική, Ολλανδική, Yankee, Μαθηματικού τύπου κ.τ.λ.).

Κάθε τύπος έχει συγκεκριμένους κανόνες (χαμηλότερη τιμή, συνδυασμός τιμής και ποσότητας, συνδυασμός τιμής και χρόνου υποβολής, συνδυασμός τεχνικής βαθμολογίας και οικονομικής προσφοράς κ.τ.λ.). Ο τύπος και ο κανόνας αναφέρονται στους όρους κάθε δημοπρασίας.

Κάθε φορά που μία προσφορά υποβάλλεται στο Σύστημα, επιστρέφεται μια ένδειξη (μήνυμα) στην οθόνη του Συμμετέχοντα, για το εάν έχει γίνει αποδεκτή η προσφορά του ή όχι. Προσφορά που δεν ικανοποιεί τους όρους (αυτοί αποστέλλονται από το διοργανωτή), δεν γίνεται αποδεκτή από το Σύστημα και θεωρείται ως μη γενόμενη και δεν λαμβάνεται υπόψη σε οποιοδήποτε σημείο της δημοπρασίας.

5.4.2 Βλάβες και τεχνικά προβλήματα

Η cosmoONE έχει λάβει όλα τα αναγκαία και δυνατά μέτρα ώστε να αποτρέψει την πιθανότητα εμφάνισης τεχνικού προβλήματος κατά την διάρκεια της κανονικής Δημοπρασίας.

Σε περίπτωση εμφάνισης τεχνικού προβλήματος ισχύουν τα ακόλουθα.

1. Τεχνικό πρόβλημα της cosmoONE
* Σε περίπτωση ύπαρξης σοβαρού προβλήματος της τεχνικής υποδομής του συστήματος (π.χ. υποδομή της cosmoONE) κατά τη διάρκεια διεξαγωγής οποιασδήποτε Φάσης της Ηλεκτρονικής Δημοπρασίας, η ΔΕΠΑ διατηρεί το δικαίωμα της προσωρινής αναστολής της Δημοπρασίας και της συνέχισης της, μετά την άρση του προβλήματος, του χρόνου της Δημοπρασίας παρατεινομένου αντίστοιχα (κατ' ελάχιστον τρία λεπτά), μετά την έγκαιρη ενημέρωση των Συμμετεχόντων που θα γίνει από την ΔΕΠΑ (ή/και την cosmoONE).
* Σε περίπτωση κατά την οποία το τεχνικό πρόβλημα δεν δύναται να αποκατασταθεί, η ΔΕΠΑ (ή/και η cosmoONE) θα ενημερώνει τους Συμμετέχοντες για την ύπαρξη προβλήματος και η Ηλεκτρονική Δημοπρασία θα ακυρώνεται και θα επαναλαμβάνεται σε ημερομηνία και ώρα που θα γνωστοποιήσει η ΔΕΠΑ εντός ευλόγου χρόνου στους Συμμετέχοντες, μέσω τηλεομοιοτυπίας (fax) η/και ηλεκτρονικής αλληλογραφίας (e-mail).
1. Τεχνικό πρόβλημα Συμμετέχοντος
* Σε περίπτωση προβλήματος της υποδομής (σύνδεση στο διαδίκτυο (Internet), βλάβη Η/Υ, πτώση τάσεως κλπ) ενός Συμμετέχοντος, ο τελευταίος μπορεί να συνεχίσει τη συμμετοχή του στη Δημοπρασία με τη χρήση των εναλλακτικών τρόπων πρόσβασης, (οι οποίοι είναι επιλογής και ευθύνης του διαγωνιζόμενου), όπως έχει ενημερωθεί κατά τη διάρκεια της εκπαίδευσης και έχει δοκιμάσει κατά την εικονική δημοπρασία δεύτερη ανεξάρτητη σύνδεση στο Internet, άλλο Η/Υ κλπ).
* Η Δημοπρασία δε διακόπτεται για λόγους προβλήματος υποδομής Συμμετέχοντα ή αδυναμίας υποβολής προσφοράς Συμμετέχοντος.
1. Εγγυήσεις
* Η cosmoONE και η ΔΕΠΑ δεν ευθύνονται και δεν παρέχουν οποιαδήποτε εγγύηση έναντι των Συμμετεχόντων ότι η πρόσβαση, η χρήση και η επικοινωνία τους με το Σύστημα των Ηλεκτρονικών Δημοπρασιών θα είναι απρόσκοπτη, πλην των περιπτώσεων δόλου και βαριάς αμέλειας.
* Επίσης, η cosmoONE και η ΔΕΠΑ δεν ευθύνονται για την μη παροχή ή την πλημμελή παροχή της Υπηρεσίας που οφείλεται σε ή σχετίζεται με γεγονότα που βρίσκονται πέρα από την σφαίρα ελέγχου τους (γεγονότα ανώτερης βίας).

6. Αποδοχή όρων

Οι διαγωνιζόμενοι που λαμβάνουν μέρος στην Ηλεκτρονική Δημοπρασία αποδέχονται ρητά και ανεπιφύλακτα όλους τους παραπάνω όρους καθώς και αυτούς που εμφανίζονται στο site της cosmoONE.

#

# **ΑΡΘΡΟ 8. Γ’ Στάδιο: Αποτελέσματα και σύναψη σύμβασης**

ΑΝΑΘΕΣΗ-ΥΠΟΓΡΑΦΗ ΤΗΣ ΣΥΜΒΑΣΗΣ

Η Δημοπρασία ολοκληρώνεται με την ανακήρυξη των επιτυχόντων Συμμετεχόντων (Αγοραστών) από τη ΔΕΠΑ, μετά την ολοκλήρωση της Δημοπρασίας (1η και 2η Φάση). Ακολούθως, θα συνάπτεται Σύμβαση Δημοπρασίας με κάθε ένα εκ των Αγοραστών σύμφωνα με τους όρους του παρόντος.

Οι Αγοραστές θα παραλάβουν επιστολή με την οποία θα καλούνται για την προσκόμιση των δικαιολογητικών που απαιτούνται προς υπογραφή Σύμβασης Δημοπρασίας με τη ΔΕΠΑ, το συντομότερο δυνατό και σε κάθε περίπτωση όχι αργότερα από την 29η Μαρτίου 2019. Σε περίπτωση που ο εν λόγω ΑΓΟΡΑΣΤΗΣ δεν προσκομίσει τα ανωτέρω δικαιολογητικά εντός της εν λόγω προθεσμίας, η ΔΕΠΑ θα έχει το δικαίωμα να αρνηθεί τη σύναψη Σύμβασης Δημοπρασίας με τον εν λόγω ΑΓΟΡΑΣΤΗ και να προχωρήσει στην κατάπτωσή της Εγγυητικής Επιστολής Συμμετοχής του τελευταίου.

Σημειώνεται ότι οι Κάτοχοι Άδειας Προμήθειας, οι οποίοι κατακύρωσαν ποσότητες και στις 2 Φάσεις της Δημοπρασίας, θα συνάψουν 2 ξεχωριστές Συμβάσεις Δημοπρασίας.

Το παρόν αποτελεί αναπόσπαστο μέρος των τευχών της ΔΗΜΟΠΡΑΣΙΑΣ. Η συμμετοχή στη ΔΗΜΟΠΡΑΣΙΑ συνεπάγεται την πλήρη αποδοχή των όρων του παρόντος.

**ΠΑΡΑΡΤΗΜΑ 1**

**ΥΠΟΔΕΙΓΜΑ ΕΓΓΥΗΤΙΚΗΣ ΕΠΙΣΤΟΛΗΣ ΣΥΜΜΕΤΟΧΗΣ**

**Προς:**

ΔΗΜΟΣΙΑ ΕΠΙΧΕΙΡΗΣΗ ΑΕΡΙΟΥ (ΔΕΠΑ ) Α.Ε Μαρίνου Αντύπα 92, 141 21 Ηράκλειο Αττικής, ΕΛΛΑΔΑ

**ΕΚΔΟΤΗΣ :**

**ΑΡ. ΕΓΓΥΗΤΙΚΗΣ ΕΠΙΣΤΟΛΗΣ :**

**ΗΜΕΡΟΜΗΝΙΑ :**

Κύριοι,

Θα θέλαμε να σας πληροφορήσουμε ότι, παραιτούμενοι δια της παρούσης ρητά και ανεπιφύλακτα, κάθε δικαιώματος ενστάσεως ως και του ευεργετήματος της διζήσεως ως και των δικαιωμάτων μας εκ των άρθρων 852-857, 859-864, 866 και 868 Α.Κ., εγγυώμεθα δια της
παρούσης ρητώς, αμετακλήτως και ανεπιφυλάκτως ως πρωτοφειλέτες υπέρ του
ΣΥΜΜΕΤΕΧΟΝΤΟΣ (1) που έχει την έδρα του (2) μέχρι του ποσού των (3) για την συμμετοχή του εν λόγω ΣΥΜΜΕΤΕΧΟΝΤΟΣ στην (5) ΔΗΜΟΠΡΑΣΙΑ φυσικού αερίου την (4) (ΗΜΕΡΑ ) του (ΕΤΟΣ ) σύμφωνα προς την Διακήρυξη με την ονομασία «Τριμηνιαία Δημοπρασία ΔΕΠΑ Νο. 027 για την Πώληση Φυσικού Αερίου».

Η παρούσα Εγγυητική Επιστολή καλύπτει όλες τις υποχρεώσεις που προκύπτουν από τη συμμετοχή στην προαναφερθείσα Δημοπρασία μέχρι , σε περίπτωση δε επιλογής αυτού ως Αγοραστού και της παράδοσης σε σας από αυτόν Εγγυητικής Επιστολής Καλής Εκτέλεσης σύμφωνα με τους όρους της ανωτέρω Διακήρυξης, αλλά σε καμία περίπτωση δεν αναφέρεται στις υποχρεώσεις που προκύπτουν από την καλή εκτέλεση μίας τέτοιας σύμβασης πώλησης φυσικού αερίου.

Στην περίπτωση, που θα αποφασίσετε ότι ο εν λόγω ΣΥΜΜΕΤΕΧΩΝ δεν ανταποκρίθηκε σε οποιαδήποτε υποχρέωση που έχει αναλάβει σχετικά με τη συμμετοχή του στην ανωτέρω Δημοπρασία, αναλαμβάνουμε δια της παρούσης την υποχρέωση να σας πληρώσουμε πάραυτα χωρίς καμία αντίρρηση το εγγυηθέν ποσό εν όλω ή εν μέρει βάσει των οδηγιών σας και αμέσως, ήτοι εντός τριών (3) ημερών, μετά το έγγραφο αίτημα σας, χωρίς καμία εξουσιοδότηση, πράξη η συγκατάθεση του διαγωνιζόμενου, ούτε οποιαδήποτε άρνηση, αντίρρηση ή προσφυγή στη δικαιοσύνη που ο ανωτέρω διαγωνιζόμενος θα εγείρει θα ληφθεί υπόψη.

Σε περίπτωση κατάπτωσης της ανωτέρω Εγγυητικής Επιστολής, το ποσό της κατάπτωσης υπόκειται στο εκάστοτε ισχύον πάγιο τέλος χαρτοσήμου το οποίο δεν βαρύνει τη ΔΕΠΑ Α.Ε.

Δηλώνουμε επίσης ότι η παρούσα Εγγυητική Επιστολή μας θα παραμείνει σε πλήρη ισχύ έως ότου οποιαδήποτε και κάθε υποχρέωση ανειλημμένη από το διαγωνιζόμενο βάσει της συμμετοχής του στην ανωτέρω Δημοπρασία θα έχει εκπληρωθεί, αλλά το αργότερο για τριάντα (30) ημέρες μετά από την 22η Μαρτίου 2019, δηλαδή από την ημερομηνία διενέργειας της Δημοπρασίας, εκτός εάν στο μεταξύ παραταθεί η ισχύς της ή αυτή μας επιστραφεί με δήλωση σας.

Με εκτίμηση

Σημείωση : Τα κενά θα συμπληρωθούν με τα εξής :

1. ΕΜΠΟΡΙΚΗ ΟΝΟΜΑΣΙΑ ΤΟΥ ΣΥΜΜΕΤΕΧΟΝΤΟΣ (ΟΛΩΝ ΤΩΝ ΜΕΛΩΝ ΤΗΣ ΚΟΙΝΟΠΡΑΞΙΑΣ)
2. ΔΙΕΥΘΥΝΣΗ ΤΗΣ ΕΔΡΑΣ ΤΟΥ ΣΥΜΜΕΤΕΧΟΝΤΟΣ
3. ΠΟΣΟ ΕΓΓΥΗΣΗΣ ΣΥΜΜΕΤΟΧΗΣ
4. ΗΜΕΡΟΜΗΝΙΑ ΔΙΕΝΕΡΓΕΙΑΣ ΤΗΣ ΔΗΜΟΠΡΑΣΙΑΣ
5. ΑΡΙΘΜΟΣ ΔΗΜΟΠΡΑΣΙΑΣ
6. ΑΡΙΘΜΟΣ ΔΙΑΚΗΡΥΞΗΣ

**ΠΑΡΑΡΤΗΜΑ 2**

**ΣΥΜΒΑΣΗ ΠΩΛΗΣΗΣ ΦΥΣΙΚΟΥ ΑΕΡΙΟΥ**

**ΑΝΕΥ ΥΠΗΡΕΣΙΩΝ ΜΕΤΑΦΟΡΑΣ**

**(ΠΑΡΑΔΟΣΗ ΣΤΟ EIKONIKO ΣΗΜΕΙΟ ΣΥΝΑΛΛΑΓΩΝ)**

**ΣΧΕΔΙΟ**

**ΣΥΜΒΑΣΗ**

**ΠΩΛΗΣΗΣ ΦΥΣΙΚΟΥ ΑΕΡΙΟΥ**

**ΣΤΗΝ ΕΤΑΙΡΕΙΑ**

**«………………… »**

**ΚΑΤΟΠΙΝ ΤΗΣ ΤΡΙΜΗΝΙΑΙΑΣ ΔΗΜΟΠΡΑΣΙΑΣ Νο. 027**

**ΠΕΡΙΕΧΟΜΕΝΑ**

**1. ΟΡΙΣΜΟΙ**

**2. ΑΝΤΙΚΕΙΜΕΝΟ**

**3. ΔΙΑΡΚΕΙΑ**

**4. ΠΟΣΟΤΗΤΕΣ**

**5. ΣΥΜΒΑΤΙΚΗ ΤΙΜΗ**

**6. ΤΙΜΟΛΟΓΗΣΗ ΚΑΙ ΤΡΟΠΟΣ ΠΛΗΡΩΜΗΣ**

**7. ΕΓΓΥΗΣΗ ΚΑΛΗΣ ΕΚΤΕΛΕΣΗΣ**

**8. ΕΥΘΥΝΗ ΚΑΙ ΑΠΟΖΗΜΙΩΣΗ**

**9. ΑΝΩΤΕΡΑ ΒΙΑ**

**10. ΕΦΑΡΜΟΣΤΕΟ ΔΙΚΑΙΟ - ΕΠΙΛΥΣΗ ΔΙΑΦΟΡΩΝ - ΔΩΣΙΔΙΚΙΑ**

**11. ΚΑΤΑΓΓΕΛΙΑ**

**12. ΥΠΟΚΑΤΑΣΤΑΣΗ**

**13. ΥΠΟΧΡΕΩΣΕΙΣ ΕΧΕΜΥΘΕΙΑΣ**

**14. ΑΛΛΑΓΗ ΣΥΝΘΗΚΩΝ**

**15. ΔΙΑΦΟΡΑ**

**16. ΚΟΙΝΟΠΟΙΗΣΕΙΣ**

**ΠΑΡΑΡΤΗΜΑΤΑ**

ΠΑΡΑΡΤΗΜΑ 1 - ΥΠΟΔΕΙΓΜΑ ΕΓΓΥΗΤΙΚΗΣ ΕΠΙΣΤΟΛΗΣ ΚΑΛΗΣ ΕΚΤΕΛΕΣΗΣ

Στην Αθήνα, σήμερα την **……………**.,μεταξύ αφ’ ενός,

1. της ανώνυμης εταιρείας με την επωνυμία «**ΔΗΜΟΣΙΑ ΕΠΙΧΕΙΡΗΣΗ ΑΕΡΙΟΥ ΑΝΩΝΥΜΗ ΕΤΑΙΡΕΙΑ**» και τον διακριτικό τίτλο **«ΔΕΠΑ Α.Ε.»**, η οποία εδρεύει στο Ηράκλειο Αττικής, επί της συμβολής των οδών Μαρίνου Αντύπα αριθμ. 92 & Παπαϊωάννου αρ. 37, Τ.Κ. 141 21, με ΑΦΜ 094229666,ΔΟΥ ΦΑΕ ΑΘΗΝΩΝ, που εκπροσωπείται νόμιμα για την υπογραφή της παρούσας από τον **……………………….** αυτής, κ. **……….** καλουμένης στο εξής «ο **Πωλητής**»,

κι αφ’ ετέρου:

1. της ανώνυμης εταιρείας με την επωνυμία «**………..**» και τον διακριτικό τίτλο «**……………..**.», η οποία εδρεύει στο ………, επί της οδού …., αριθμ. …., Τ.Κ. …., με ΑΦΜ ……, ΔΟΥ ……………. και εκπροσωπείται νόμιμα για την υπογραφή της παρούσας από τον ………………………αυτής κ. **……..**, καλούμενης στο εξής «ο **Αγοραστής**»,

λαμβάνοντας υπ’ όψη ότι:

Ο **Αγοραστής** συμμετείχε στην δημοπρασία με τίτλο «Τριμηνιαία Δημοπρασία ΔΕΠΑ Νο. 027» με την ιδιότητα του Κατόχου Άδειας Προμήθειας Αερίου/Επιλέγοντος Πελάτη για την προμήθεια φυσικού αερίου για το χρονικό διάστημα από 01.04.2019 (07.00’) – 01.07.2019 (07.00’), εφεξής καλούμενη «**Δημοπρασία**», η οποία διενεργήθηκε από τον **Πωλητή,** σύμφωνα με την από … Διακήρυξη, στις ..2019 [με ενδεικτική Τιμή Εκκίνησης (Φάση …) ίση με …………….. $/μερίδιο και επομένως ενδεικτική Μοναδιαία Τιμή Εκκίνησης ίση με …………….. $/kWh ] και πέτυχε να κατακυρώσει, μέσω της Φάσης … της **Δημοπρασίας**, ποσότητα φυσικού αερίου, συγκεκριμένα ..… μερίδια φυσικού αερίου εκ … kWh έκαστο, ήτοι συνολικά ……… kWh (**Συμβατική** **Ποσότητα**) [με ενδεικτική Τιμή Κατακύρωσης ίση με …………… $/μερίδιο και επομένως ενδεικτική Μοναδιαία Τιμή Κατακύρωσης ίση με ………………….. $/kWh.

συμφωνούνται, συνομολογούνται και γίνονται αμοιβαίως αποδεκτά τα εξής:

**1. Ορισμοί**

1.1 Στην παρούσα **Σύμβαση Δημοπρασίας** οι παρακάτω όροι (με έντονα γράμματα) θα έχουν είτε την ακόλουθη σημασία είτε τη σημασία που έχουν στο κείμενο νομοθετικό και ρυθμιστικό πλαίσιο, ενδεικτικά:

(α) στους ν. 2364/1995, 3428/2005, 4001/2011, 4336/2015 και 4337/2015, ως εκάστοτε ισχύουν,

(β) στον Κώδικα Διαχείρισης ΕΣΦΑ, Υ.Α. Δ1/Α/5346/22.03.2010 - ΦΕΚ Β’ 379/01.04.2010, όπως τροποποιήθηκε με τις αποφάσεις ΡΑΕ υπ’ αρ. 1096/04.10.2011 - ΦΕΚ Β’ 2227/04.10.2011, 526/31.10.2013 – ΦΕΚ Β’ 3131/09.12.2013, 239/2017 - ΦΕΚ Β’ 1549/05.05.2017 και 123/2018- ΦΕΚ Β’ 788/07.03.2018, ως εκάστοτε ισχύει (εφεξής **Κώδικας ΕΣΦΑ**»),

 (γ) στον Κανονισμό Τιμολόγησης Βασικών Δραστηριοτήτων ΕΣΦΑ, απόφ. ΡΑΕ 594/2012 - ΦΕΚ Β’ 2093/05.07.2012, όπως τροποποιήθηκε με την αποφ. ΡΑΕ 339/2016 - ΦΕΚ Β’ 3181/ 04.10.2016, καθώς και με την Απόφ. ΡΑΕ 997/2017 - ΦΕΚ Β’ 4737/29.12.2017 και την Απόφ. ΡΑΕ 871/2017 - ΦΕΚ Β’ 3720/20.10.2017, ως εκάστοτε ισχύει (εφεξής «**Κανονισμός Τιμολόγησης**»),

(δ) στην Πρότυπη Σύμβαση Πλαίσιο για τη Μεταφορά Φυσικού Αερίου και στην Πρότυπη Σύμβαση Πλαίσιο Χρήσης Εγκατάστασης Υγροποιημένου Φυσικού Αερίου (ΥΦΑ), σήμερα απόφαση ΡΑΕ υπ’ αρ. 507/2018 (ΦΕΚ 2473/27.06.2018), ως εκάστοτε ισχύουν.

εκτός αν από το ίδιο το περιεχόμενο του κειμένου προκύπτει κάτι διαφορετικό.

Ρητά συμφωνείται ότι σε περίπτωση που ένας ή περισσότεροιόροι (με έντονα γράμματα) της παρούσας Σύμβασης Δημοπρασίας έχουν διαφορετική σημασία από τη σημασία που έχουν στο κείμενο νομοθετικό και ρυθμιστικό πλαίσιο (υπό την επιφύλαξη αναγκαστικού δικαίου διατάξεων), θα υπερισχύει η ερμηνεία που τους προσδίδει η παρούσα **Σύμβαση Δημοπρασίας**.

**Ελάχιστη Ποσότητα (ΕΠ)** σημαίνει την ελάχιστη ποσότητα Φυσικού Αερίου, την αναλογούσα αξία της οποίας υποχρεούται να πληρώσει ο Αγοραστής στον Πωλητή ανεξαρτήτως παραλαβής αυτής κατά τη Συμβατική Περίοδο, όπως η ποσότητα αυτή προσδιορίζεται σύμφωνα με το άρθρο 4.11 της παρούσας.

**Εργάσιμη Ημέρα** σημαίνει, οποιαδήποτε ημέρα, εκτός Σαββάτου, Κυριακής και επισήμων αργιών.

**Ημέρα** έχει την έννοια που προσδιορίζεται στο άρθρο 1 εδ. 31 του Κώδικα ΕΣΦΑ. Η ημερομηνία οποιασδήποτε Ημέρας θα είναι η ημερομηνία της ημερολογιακής ημέρας έναρξής της.

**Ημερήσια Έλλειψη Εξισορρόπησης Φορτίου (ΗΕΕΦ)** σημαίνει την κατ’ άρθρο 50 Κώδικα ΕΣΦΑ «Ημερήσια Έλλειψη Εξισορρόπησης Φορτίου Χρήστη» που αφορά στον Πωλητή ως Χρήστη Μεταφοράς, βάσει της Σύμβασης Μεταφοράς που έχει συνάψει με τον Διαχειριστή ΕΣΦΑ, η οποία υπολογίζεται κάθε Ημέρα από τον Διαχειριστή ΕΣΦΑ, σύμφωνα με την μεθοδολογία του ανωτέρω άρθρου του Κώδικα ΕΣΦΑ.

**Ημερήσια Παραδοθείσα Ποσότητα** (**ΗΠΠ**) σημαίνει για οποιαδήποτε Ημέρα της Συμβατικής Περιόδου, την ποσότητα Φυσικού Αερίου που παραλήφθηκε από τον Αγοραστή, βάσει της παρούσας Σύμβασης Δημοπρασίας, στο Σημείο Παράδοσης κατά την εν λόγω Ημέρα, σύμφωνα με τις διατάξεις του άρθρου 29B του Κώδικα ΕΣΦΑ και του άρθρου 4 της παρούσας Σύμβασης Δημοπρασίας.

**Ημερήσια Συμβατική Ποσότητα** (**ΗΣΠ**) σημαίνει, για οποιαδήποτε Ημέρα της Συμβατικής Περιόδου την ποσότητα Φυσικού Αερίου η οποία ισούται με το πηλίκο της Συμβατικής Ποσότητας δια των ημερών της Συμβατικής Περιόδου.

**Ημερήσια Τιμή Διευθέτησης Αρνητικής ΗΕΕΦ** σημαίνει την τιμή με την οποία κατ’ εφαρμογή των διατάξεων των άρθρων 52 και 53 του Κώδικα ΕΣΦΑ ο Διαχειριστής ΕΣΦΑ χρεώνει ημερησίως τον Πωλητή για τη διευθέτηση της αρνητικής ΗΕΕΦ, ως Χρήστη Μεταφοράς, βάσει της Σύμβασης Μεταφοράς που έχει συνάψει με τον Διαχειριστή ΕΣΦΑ.

**Κοινοποίηση Συναλλαγής,** έχει την έννοια της Ημερήσιας Κοινοποιήσεως Συναλλαγήςόπως αυτή περιγράφεται στο άρθρο 29Α του Κώδικα ΕΣΦΑ.

**Μέγιστη Ημερήσια Συμβατική Ποσότητα** (**ΜΗΣΠ**) σημαίνει την κατ’ άρθρο 4.2 ποσότητα Φυσικού Αερίου την οποία κατά μέγιστο υποχρεούται, βάσει της παρούσας Σύμβασης Δημοπρασίας, να παραδίδει ο Πωλητής στον Αγοραστή στο Σημείο Παράδοσης, ανά Ημέρα της Συμβατικής Περιόδου.

**Μέρος** σημαίνει τον Αγοραστή ή τον Πωλητή και **Μέρη** σημαίνει τον Αγοραστή και τον Πωλητή από κοινού. Οι ορισμοί ή/και εκφράσεις θα περιλαμβάνουν και τους αντίστοιχους ειδικούς ή/και καθολικούς διαδόχους τους.

**Μήνας** σημαίνει μια χρονική περίοδο, η οποία ξεκινά την Ημέρα Έναρξης ή την 1η Ημέρα οποιουδήποτε επόμενου ημερολογιακού μήνα και τελειώνει την 1η Ημέρα του αμέσως επομένου ημερολογιακού μήνα ή την Ημέρα λήξης της Σύμβασης Δημοπρασίας.

**Μηνιαία Παραδοθείσα Ποσότητα** (**ΜΠΠ**) σημαίνει για οποιοδήποτε Μήνα της Συμβατικής Περιόδου, τη συνολική ποσότητα Φυσικού Αερίου που παραλήφθηκε, βάσει της παρούσας Σύμβασης Δημοπρασίας, από τον Αγοραστή κατά τον εν λόγω Μήνα στο Σημείο Παράδοσης. Η ως άνω συνολική ποσότητα προκύπτει ως το άθροισμα των Ημερήσιων Παραδοθεισών Ποσοτήτων (ΗΠΠ) Φυσικού Αερίου για το σύνολο των Ημερών που εμπίπτουν στον εν λόγω Μήνα.

**Οριακή Τιμή Αγοράς Αερίου Εξισορρόπησης (ΟΤΑΑΕ)** σημαίνει την τιμή η οποία περιγράφεται στο άρθρο 53Α του Κώδικα ΕΣΦΑ ή/και στο Εγχειρίδιο Εξισορρόπησης Φορτίου.

**Οριακή Τιμή Πώλησης Αερίου Εξισορρόπησης (ΟΤΠΑΕ)** σημαίνει την τιμή η οποία περιγράφεται στο άρθρο 53Α του Κώδικα ΕΣΦΑ ή/και στο Εγχειρίδιο Εξισορρόπησης Φορτίου.

**Ορθώς Δηλωμένη Ποσότητα (ΟΔΠ)** για κάθε Ημέρα, σημαίνει την ποσότητα του Φυσικού Αερίου την οποία έχει δηλώσει ο Αγοραστής ότι επιθυμεί να παραλάβει, βάσει της παρούσας Σύμβασης Δημοπρασίας, από τον Πωλητή στο Σημείο Παράδοσης για την εν λόγω Ημέρα, σύμφωνα με την τελευταία του δήλωση προς τον Πωλητή, με την επιφύλαξη των ειδικότερα οριζομένων στην παρούσα και ιδίως στα άρθρα 4.3 και 4.5.

**Παραδοθείσα Ποσότητα (ΠΠ)** σημαίνει την συνολική ποσότητα Φυσικού Αερίου που παραλήφθηκε βάσει της παρούσας Σύμβασης Δημοπρασίας από τον Αγοραστή κατά την Συμβατική Περίοδο και προκύπτει ως άθροισμα των Ημερησίων Παραδοθεισών Ποσοτήτων (ΗΠΠ) για το σύνολο των Ημερών που εμπίπτουν στην εν λόγω Συμβατική Περίοδο.

**Σύμβαση Μεταφοράς** σημαίνει τη Σύμβαση-Πλαίσιο για τη Μεταφορά Φυσικού Αερίου, συμπεριλαμβανομένων οποιωνδήποτε Εγκεκριμένων Αιτήσεων Αδιάλειπτων Υπηρεσιών και Πρόσβασης στο ΕΣΣ, που έχει συνάψει είτε ο Πωλητής είτε ο Αγοραστής (ή, κατ’ εντολή και πληρεξουσιότητά του, ο τρίτος Χρήστης Μεταφοράς που τον εξυπηρετεί) με τον Διαχειριστή ΕΣΦΑ σύμφωνα με τα άρθρα 6Α, 7 και 8 του Κεφαλαίου 2 και του κεφαλαίου 2Γ του Κώδικα ΕΣΦΑ, αντίστοιχα, προς το σκοπό εξυπηρέτησης της παρούσας Σύμβασης Δημοπρασίας.

**Συνδεδεμένη** **Εταιρεία ή Επιχείρηση** έχει την έννοια της μητρικής ή/και θυγατρικής οντότητας, όπως αυτές ορίζονται στο άρθ. 32 του ν. 4308/2014.

**Τρίμηνο** σημαίνει τις χρονικές περιόδους οι οποίες αρχίζουν την 7.00 π.μ. της 1ης Ιανουαρίου, της 1ης Απριλίου, της 1ης Ιουλίου και της 1ης Οκτωβρίου αντιστοίχως, της Συμβατικής Περιόδου και λήγουν κατά την έναρξη του αμέσως επομένου Τριμήνου.

1.2 Μονάδες μέτρησης οι οποίες χρησιμοποιούνται στη παρούσα **Σύμβαση Δημοπρασίας** θα νοούνται όπως προσδιορίζονται στο ISO 1000/1992. Αναφορές στις ποσότητες του **Φυσικού Αερίου** με όρους ενεργειακούς θα βασίζονται στην **Ανώτερη Θερμογόνο Δύναμη** του **Φυσικού Αερίου**. Η μετατροπή των ποσοτήτων **Φυσικού Αερίου** που εκφράζονται σε ενεργειακούς όρους σε όγκο θα γίνεται επί τη βάσει μιας τυπικής **Ανώτερης Θερμογόνου Δυνάμεως** η οποία συμφωνείται μεταξύ των **Μερών** ίση με 11,16 kWh/Nm3 (εκτός και αν είναι διαθέσιμη η πραγματική μετρηθείσα **Ανώτερη Θερμογόνος Δύναμη**).

**2. Αντικείμενο**

2.1 Αντικείμενο της παρούσας **Σύμβασης Δημοπρασίας** είναι η πώληση **Φυσικού Αερίου** από τον **Πωλητή** στον **Αγοραστή** στο **Σημείο Παράδοσης**, υπό τους ειδικότερους όρους και προϋποθέσεις της παρούσας.

Ρητά συμφωνείται ότι είτε με την εξάντληση της **Συμβατικής Ποσότητας** είτε με τη λήξη της **Συμβατικής Περιόδου**, θα παύει οριστικά κάθε υποχρέωση του **Πωλητή** για παροχή **Φυσικού Αερίου** στον **Αγοραστή** βάσει της παρούσας **Σύμβασης Δημοπρασίας**.

2.2 Ως **Σημείο Παράδοσης** ορίζεται το **Εικονικό Σημείο Συναλλαγών**, όπως αυτό ορίζεται στο άρθρο 1 εδ. 25 του **Κώδικα ΕΣΦΑ**. Αμφότερα τα **Μέρη** δηλώνουν ότι έχουν την, κατά την κείμενη νομοθεσία, δυνατότητα να πραγματοποιούν συναλλαγές στο **Εικονικό Σημείο Συναλλαγών** σύμφωνα με τα άρθρα 20Ι, 20Κ και 20Λ του **Κώδικα ΕΣΦΑ**. Ο μεν **Πωλητής** είναιΧρήστης Μεταφοράς, ο δε **Αγοραστής** είτε είναι Χρήστης Μεταφοράςείτε έχει συμβληθεί με Χρήστη Μεταφοράς, ο οποίος θα τον εκπροσωπεί ενώπιον του **Διαχειριστή ΕΣΦΑ** για όλες τις σχέσεις του με τον **Πωλητή** βάσει της **Σύμβασης Δημοπρασίας**) και κάθε **Μέρος** ρητά απαλλάσσει το άλλο **Μέρος** από οποιαδήποτε ευθύνη για τυχόν απόρριψη από τον **Διαχειριστή ΕΣΦΑ** οποιασδήποτε συναλλαγής βάσει της παρούσας **Σύμβασης** **Δημοπρασίας** για λόγους που αφορούν την εν λόγω δυνατότητα. Προϋπόθεση της παράδοσης οποιασδήποτε ποσότητας αερίου βάσει της παρούσας **Σύμβασης Δημοπρασίας** είναι να έχει γνωστοποιήσει ο **Αγοραστής** στον **Πωλητή** τον Κωδικό EIC, βάσει του οποίου θα πραγματοποιεί δηλώσεις στο **Σημείο Παράδοσης**, καθώς σε αντίθετη περίπτωση ο **Πωλητής** δικαιούται να αρνηθεί την εκτέλεση των υποχρεώσεών του από την παρούσα, χωρίς να τον βαρύνει ουδεμία σχετική ευθύνη.

2.3 Τα **Μέρη** δηλώνουν επίσης ότι γνωρίζουν ενδελεχώς τις υποχρεώσεις αναφοράς συναλλαγών και δεδομένων που υπέχουν οι «συμμετέχοντες στην αγορά» («market participants»), όπως αυτές απορρέουν από τον Κανονισμό (ΕΕ) υπ’ αρ. 1227/2011 (REMIT) και τον Εκτελεστικό Κανονισμό (ΕΕ) υπ’ αρ. 1348/2014, περί αναφοράς στον Οργανισμό Συνεργασίας των Ρυθμιστικών Αρχών Ενέργειας (ACER) συγκεκριμένων ενεργειακών συναλλαγών και δεδομένων. Ο **Πωλητής** έχει ήδη προβεί στην εγγραφή του στη σχετική πλατφόρμα/μητρώο που έχει αναρτήσει η ΡΑΕ (η οποία συνδέεται άμεσα με την αντίστοιχη πλατφόρμα/μητρώο CEREMP του ACER) με αριθμό μητρώου A0004373H.GR.

Σημειώνεται ότι στην περίπτωση κατά την οποία ο **Αγοραστής** έχει την ιδιότητα του Επιλέγοντος Πελάτη τότε έχει υποχρέωση να έχει προβεί στη σχετική εγγραφή εφόσον η τεχνική ικανότητα κατανάλωσης της μονάδας κατανάλωσής του είναι ίση με 600 GWh/έτος ή μεγαλύτερη. Στο πλαίσιο αυτό, για τον σκοπό διευκόλυνσης αναφοράς της **Σύμβασης Δημοπρασίας**,ο **Αγοραστής**/Επιλέγων Πελάτης έχει την υποχρέωση να ενημερώσει τον **Πωλητή** για την τεχνική ικανότητα κατανάλωσης της συγκεκριμένης μονάδας του. Ο **Πωλητής** δεν θα προβεί στην αναφορά της **Σύμβασης Δημοπρασίας** σε περίπτωση που η μονάδα κατανάλωσης του **Αγοραστή**/Επιλέγοντος Πελάτη έχει τεχνική ικανότητα κατανάλωσης μικρότερη των 600 GWh/έτος και ο **Αγοραστής** δεν έχει καταστεί Πελάτης Χονδρικής. Σε περίπτωση κατά την οποία ο **Αγοραστής**/Επιλέγων Πελάτης με τεχνική ικανότητα κατανάλωσης μικρότερη των 600 GWh/έτος καταστεί Πελάτης Χονδρικής έχει υποχρέωση εγγραφής στην ως άνω πλατφόρμα/μητρώο και ενημέρωσης του **Πωλητή** για τον σκοπό αναφοράς της **Σύμβασης Δημοπρασίας**.

Σε περίπτωση κατά την οποία ο **Αγοραστής** έχει την ιδιότητα του Κατόχου Άδειας Προμήθειας υποχρεούται να έχει προβεί στην εγγραφή του στην σχετική πλατφόρμα/μητρώο που έχει αναρτήσει η ΡΑΕ (η οποία συνδέεται άμεσα με την αντίστοιχη πλατφόρμα/μητρώο CEREMP του ACER).

Κατόπιν των ανωτέρω, ο **Αγοραστής** δηλώνει ότι [έχει προβεί στην εγγραφή του στη σχετική πλατφόρμα/μητρώο με αριθμό μητρώου …] / [δεν έχει, κατά την υπογραφή της παρούσας, υποχρέωση εγγραφής στη σχετική πλατφόρμα/μητρώο].

2.4 Το **Φυσικό Αέριο** το οποίο θα παραδίδεται από τον **Πωλητή** (ο οποίος τυγχάνει κάτοχος Άδειας Προμήθειας Φυσικού Αερίου) στον **Αγοραστή** στο **Σημείο Παράδοσης** σύμφωνα με τα προβλεπόμενα στην παρούσα **Σύμβαση Δημοπρασίας**, θα είναι ελεύθερο από κάθε ενέχυρο, βάρος, εμπράγματο ή άλλο δικαίωμα τρίτου. Στο **Σημείο Παράδοσης** θα μεταβιβάζεται από τον **Πωλητή** στον **Αγοραστή** η κυριότητα επί του **Φυσικού Αερίου** (που είναι παραδοτέο εκείνη την **Ημέρα**, σύμφωνα με το άρθρο 4.5) και, κατ’ επέκταση, όλοι οι συναφείς κίνδυνοι καθώς και οποιαδήποτε ευθύνη και υποχρέωση απορρέει από τους κινδύνους αυτούς, συμπεριλαμβανομένης και της χρήσης του συγκεκριμένου **Φυσικού Αερίου**.

**3. Διάρκεια**

Ως **Ημέρα Έναρξης** ορίζεται και συμφωνείται η 1η Απριλίου 2019. Η διάρκεια της **Συμβατικής Περιόδου** ορίζεται ως το χρονικό διάστημα ενός (1) **Τριμήνου**. Η **Συμβατική Περίοδος** είναι το χρονικό διάστημα που αρχίζει την 7.00 π.μ. της **Ημέρας Έναρξης** και θα λήγει την 7.00 π.μ. της 1ης Ιουλίου 2019 ( **Ημέρα Λήξης**) ή, εάν η **Σύμβαση Δημοπρασίας** λυθεί νωρίτερα, κατά τους όρους και τις προϋποθέσεις που διαλαμβάνονται στη **Σύμβαση Δημοπρασίας**, την 7.00 π.μ. της ημερομηνίας κατά την οποία επέρχεται η λύση της **Σύμβασης**.

**4. Ποσότητες**

4.1 Η **Συμβατική Ποσότητα** **(ΣΠ)** ορίζεται ίση με **……… kWh** και είναι η ποσότητα που κατακύρωσε ο **Αγοραστής** στη **Δημοπρασία**.

4.2 (i) Σε περίπτωση κατά την οποία ο **Αγοραστής** επιλέξει την παραλαβή της κατακυρωθείσας ποσότητας ισοκατανεμημένη σε ημερήσια βάση τότε, με την επιφύλαξη των διατάξεων των άρθρων 6.5 και 9, η **Μέγιστη Ημερήσια Συμβατική Ποσότητα** ορίζεται ίση με την **Ημερήσια** **Συμβατική** **Ποσότητα**.

 (ii) Σε περίπτωση κατά την οποία ο **Αγοραστής** επιλέξει την παραλαβή της κατακυρωθείσας ποσότητας με ρυθμό απορρόφησης 0-125% της μέσης ημερήσιας κατακυρωθείσας ποσότητας τότε, με την επιφύλαξη των διατάξεων των άρθρων 6.5 και 9, η **Μέγιστη Ημερήσια Συμβατική Ποσότητα** ορίζεται ίση με το γινόμενο του 1,25 επί την **Ημερήσια Συμβατική Ποσότητα**, ήτοι ……… kWh.

 Κατά τη σύναψη της παρούσας ο **Αγοραστής** δηλώνει ότι επιλέγει την [πρώτη] / [δεύτερη] των ως άνω επιλογών.

Ρητά συμφωνείται μεταξύ των **Μερών** ότι η ποσότητα **Φυσικού Αερίου** (εκφραζόμενη σε kWh) που παραδίδεται βάσει της **Σύμβασης Δημοπρασίας** και κάθε **Ημέρα** της **Συμβατικής Περιόδου**, καλούμενη **Ημερήσια Παραδοθείσα Ποσότητα** (**ΗΠΠ**), είναι η ποσότητα **Φυσικού Αερίου**, η οποία προσδιορίζεται στην τελευταία ημερήσια **Επιβεβαιωμένη Ποσότητα Απόκτησης/ Διάθεσης**, όπως αυτή εγκρίνεται σύμφωνα με τις προβλέψεις του άρθρου 29Β του **Κώδικα** από τον **Διαχειριστή** **ΕΣΦΑ** προκειμένου να κατανεμηθεί για τηναντίστοιχη **Ημέρα** από τον **Διαχειριστή** **ΕΣΦΑ** στον **Πωλητή** και στον **Αγοραστή** (ή στον τρίτο Χρήστη Μεταφοράςπου τον εξυπηρετεί) στο **Σημείο** **Παράδοσης** βάσει των **Συμβάσεων Μεταφοράς** που έχουν συναφθεί με τον **Διαχειριστή** **ΕΣΦΑ** για την εξυπηρέτηση της παρούσας.

4.3 Με αφετηρία την **Ημέρα Έναρξης**:

(α) [και κατόπιν της, κατ’ άρθ. 4.2 ανωτέρω, επιλογής του **Αγοραστή** για παραλαβή της κατακυρωθείσας ποσότητας ισοκατανεμημένης σε ημερήσια βάση, ο **Αγοραστής** θα έχει το δικαίωμα, υπό τους όρους και τις ρυθμίσεις της παρούσας **Σύμβασης Δημοπρασίας**,οποιαδήποτε **Ημέρα** αλλά και κάθε **Ημέρα**, να ζητεί από τον **Πωλητή** να του παραδώσει στο **Σημείο Παράδοσης** ποσότητα **Φυσικού Αερίου** (καλούμενη στο εξής «**Ορθώς Δηλωμένη Ποσότητα**»)ακριβώς ίση προς την **Ημερήσια Συμβατική Ποσότητα**.] / [και κατόπιν της, κατ’ άρθ. 4.2 ανωτέρω, επιλογής του **Αγοραστή** για παραλαβή της κατακυρωθείσας ποσότητας με ρυθμό απορρόφησης 0-125% της μέσης ημερήσιας κατακυρωθείσας ποσότητας, ο **Αγοραστής** θα έχει το δικαίωμα, υπό τους όρους και τις ρυθμίσεις της παρούσας **Σύμβασης Δημοπρασίας**,οποιαδήποτε **Ημέρα** αλλά και κάθε **Ημέρα**, να ζητεί από τον **Πωλητή** να του παραδώσει στο **Σημείο Παράδοσης** ποσότητα **Φυσικού Αερίου** (καλούμενη στο εξής «**Ορθώς Δηλωμένη Ποσότητα**») ίση ή μικρότερη προς την **Μέγιστη Ημερήσια Συμβατική Ποσότητα**,έως και μηδενική (0).]

(β) ο **Πωλητής** θα είναι υποχρεωμένος, με την επιφύλαξη των άρθρων 6.5 και 9 και εν γένει της παρούσας **Σύμβασης Δημοπρασίας**, να παραδίδει κάθε **Ημέρα** στον **Αγοραστή** στο **Σημείο Παράδοσης**, την **Ορθώς Δηλωμένη Ποσότητα** (**ΟΔΠ**) για την **Ημέρα** αυτή.

Σε κάθε περίπτωση, ο **Πωλητής** δεν θα είναι υποχρεωμένος να παραδίδει, βάσει της παρούσας **Σύμβασης Δημοπρασίας**, στον **Αγοραστή**:

(i) ποσότητα **Φυσικού Αερίου** τέτοια που να υπερβαίνει, κατά τη **Συμβατική Περίοδο**, τη **Συμβατική Ποσότητα**.

(ii) [οποιαδήποτε **Ημέρα**, ποσότητα **Φυσικού Αερίου** διαφορετική από την **Ημερήσια Συμβατική Ποσότητα** (**ΗΣΠ**), κατόπιν της, κατ’ άρθ. 4.2 ανωτέρω, επιλογής του **Αγοραστή** για παραλαβή της κατακυρωθείσας ποσότητας ισοκατανεμημένης σε ημερήσια βάση] / [οποιαδήποτε **Ημέρα**, ποσότητα **Φυσικού Αερίου** τέτοια που να υπερβαίνει τη **Μέγιστη** **Ημερήσια Συμβατική Ποσότητα** (**ΜΗΣΠ**), κατόπιν της, κατ’ άρθ. 4.2 ανωτέρω, επιλογής του **Αγοραστή** για παραλαβή της κατακυρωθείσας ποσότητας με ρυθμό απορρόφησης 0-125% της μέσης ημερήσιας κατακυρωθείσας ποσότητας].

4.4 (α) Ο **Αγοραστής** το αργότερο κάθε Πέμπτη και ώρα 10.00’ κάθε **Εβδομάδας**, θα γνωστοποιεί εγγράφως στον **Πωλητή**, με την κατά το δυνατόν ακριβέστερη εκτίμηση, την ποσότητα του Φυσικού Αερίου που θα απαιτείται για κάθε **Ημέρα** της επόμενης **Εβδομάδας**.

(β) Ο **Πωλητής** αναγνωρίζει ότι ο κατά καλή πίστη προσδιορισμός των ποσοτήτων που γνωστοποιούνται από τον **Αγοραστή** σύμφωνα με το παρόν άρθρο 4.4 (α), δεν συνιστά δήλωση που δεν μπορεί να τροποποιηθεί και ότι ο **Αγοραστής** θα έχει το δικαίωμα να κάνει οποιαδήποτε νέα γνωστοποίηση για τον προσδιορισμό των εν λόγω ποσοτήτων σύμφωνα με το παρόν άρθρο 4.4, χωρίς να δεσμεύεται από τις προηγούμενες. Ο **Αγοραστής** όμως έχει την υποχρέωση, εάν καταστεί εμφανές ότι οποιεσδήποτε από τις γνωστοποιήσεις του που έγιναν σύμφωνα με το παρόν άρθρο 4.4, δεν είναι πλέον ακριβείς, να προβεί το συντομότερο δυνατόν σε νέες γνωστοποιήσεις προς τον **Πωλητή**, με βάση τις νέες εκτιμήσεις.

(γ) Ο **Αγοραστής** είναι υποχρεωμένος να ενημερώνει τον **Πωλητή** εγγράφως, για οποιοδήποτε γεγονός που ενδέχεται να επηρεάσει τις παραδόσεις **Φυσικού Αερίου** του **Πωλητή**, στο συγκεκριμένο **Σημείο Παράδοσης**.

4.5 (α)

Όσο το δυνατόν συντομότερα και σε οποιαδήποτε περίπτωση όχι αργότερα από τις 16.30’ κάθε ημέρας, ο **Αγοραστής** θα δηλώνει μέσω πληροφοριακού συστήματος το οποίο λειτουργεί ο **Πωλητής**, με ειδοποίησή του προς τον **Πωλητή** την αιτούμενη προς παράδοση την επόμενη **Ημέρα,** **Ορθώς Δηλωμένη Ποσότητα**,κατά τα διαλαμβανόμεναστο άρθρο 4.3 (α) ανωτέρω καθώς και τον Κωδικό EIC,βάσει του οποίου θα πραγματοποιεί δηλώσεις στο **Σημείο Παράδοσης** και ο **Πωλητής** ομοίως θα γνωστοποιεί στον **Αγοραστή** τον **Κωδικό EIC** με τον οποίο θα τον εξυπηρετήσει. Σε περίπτωση όπου ο **Αγοραστής** αποστείλει τη δήλωση του στον **Πωλητή** έως τις 14.30’ κάθε ημέρας, τότε η κοινοποίηση Συναλλαγής προς το **Διαχειριστή ΕΣΦΑ** θα πραγματοποιείται στον κύκλο 14.00’-15.00’. Σε περίπτωση όπου ο **Αγοραστής** αποστείλει τη δήλωση του στον **Πωλητή** μεταξύ του διαστήματος 14.30’- 16.30’ κάθε ημέρας, τότε η κοινοποίηση Συναλλαγής προς το **Διαχειριστή ΕΣΦΑ** θα πραγματοποιείται στον κύκλο 17.00’-18.00’.

[Κατόπιν της, κατ’ άρθ. 4.2 ανωτέρω, επιλογής του **Αγοραστή** για παραλαβή της κατακυρωθείσας ποσότητας ισοκατανεμημένης σε ημερήσια βάση, ο **Αγοραστής** δε δύναται να υποβάλλει επαναδηλώσεις για οποιαδήποτε **Ημέρα**.]

[Κατόπιν της, κατ’ άρθ. 4.2 ανωτέρω, επιλογής του **Αγοραστή** για παραλαβή της κατακυρωθείσας ποσότητας με ρυθμό απορρόφησης 0-125% της μέσης ημερήσιας κατακυρωθείσας ποσότητας, ο **Αγοραστής** δικαιούται, κατ’ αρχήν, να υποβάλλει επαναδηλώσεις σε 3 περιόδους επαναδηλώσεων, οι οποίες δεν θα γίνονται υποχρεωτικά αποδεκτές από τον **Πωλητή**,αλλά αντιθέτως θα ακολουθείται η εξής διαδικασία:

**1η περίοδος Επαναδηλώσεων**:

Η **1η περίοδος Επαναδηλώσεων** αρχίζει στις 16.30’ της **Ημέρας** d-1, που προηγείται της **Ημέρας** d στην οποία αφορά, και λήγει στις 18.00’ της ιδίας **Ημέρας** d-1.

Ο **Πωλητής**, θα ενημερώνει τον **Αγοραστή** το αργότερο έως τις 19.00’ της ιδίας **Ημέρας** d-1είτε για την απόρριψη είτε για τη μερική ή ολική αποδοχή της επαναδήλωσης του που αφορά την **Ημέρα** d (εφεξής, «**Αποδεκτή Επαναδήλωση**»).

**2η περίοδος Επαναδηλώσεων**:

Η **2η** **περίοδος Επαναδηλώσεων** αρχίζει στις 18.00’ της **Ημέρας** d-1, που προηγείται της **Ημέρας** d στην οποία αφορά, και λήγει στις 15.30’ της (επόμενης) **Ημέρας** d. Ο **Πωλητής**, θα ενημερώνει τον **Αγοραστή** το αργότερο έως τις 17.00’ της **Ημέρας** d είτε για την απόρριψη είτε για τη μερική ή ολική **Αποδεκτή Επαναδήλωση**.

**3η περίοδος Επαναδηλώσεων**:

**Η 3η περίοδος Επαναδηλώσεων** αρχίζει στις 15.30’ της **Ημέρας** d στην οποία αφορά και λήγει στις 19.00’ της ιδίας **Ημέρας** d. Ο **Πωλητής** θα ενημερώνει τον **Αγοραστή** το αργότερο έως τις 19.30’ της **Ημέρας** d είτε για την απόρριψη είτε για τη μερική ή ολική **Αποδεκτή Επαναδήλωση**.

Σε περίπτωση μερικής ή ολικής **Αποδεκτής Επαναδήλωσης** από τον **Πωλητή** κατά τη **2η** και **3η** **περίοδο Επαναδηλώσεων**, τότε θα εφαρμόζεται **Χρέωση Εξυπηρέτησης Επαναδήλωσης**, η οποία θα είναι το γινόμενο της ποσότητας χρέωσης επί μια μοναδιαία τιμή, όπως περιγράφεται παρακάτω:

Ως ποσότητα χρέωσης θα υπολογίζεται η απόλυτη διαφορά μεταξύ της αρχικής κατά το παρόν άρθρο 4.5(α) δήλωσης (**Ορθώς Δηλωμένη Ποσότητα)** και της τελευταίας μεταξύ των περιόδων επαναδηλώσεων **Αποδεκτής Επαναδήλωσης.**

Ως μοναδιαία τιμή :

* + - 1. στην περίπτωση κατά την οποία η μερική ή ολική **Αποδεκτή Επαναδήλωση** είναι μικρότερη από την **Ορθώς Δηλωμένη Ποσότητα**,θα υπολογίζεται ως το 20% της απόλυτης διαφοράς μεταξύ της ημερήσιας **ΟΤΠΑΕ** και της **Συμβατικής Τιμής** για κάθε **Ημέρα** του εν λόγω **Μήνα** σύμφωνα με το άρθρο 5.
			2. στην περίπτωση κατά την οποία η μερική ή ολική **Αποδεκτή Επαναδήλωση** είναι μεγαλύτερη από την **Ορθώς Δηλωμένη Ποσότητα**,θα υπολογίζεται ως το 20% της απόλυτης διαφοράς μεταξύ της ημερήσιας **ΟΤΑΑΕ** και της **Συμβατικής Τιμής** για κάθε **Ημέρα** του εν λόγω **Μήνα** σύμφωνα με το άρθρο 5.

 Η ως άνω χρέωση θα συμπεριλαμβάνεται στον **Μηνιαίο Λογαριασμό** του **Μήνα** m που θα αποσταλεί από τον **Πωλητή** στον **Αγοραστή** και θα εξοφλείται σύμφωνα με το άρθρο 6.1 της **Σύμβασης Δημοπρασίας**.

Σε περίπτωση κατά την οποία γίνει αποδεκτή η Επαναδήλωση του **Αγοραστή**, και με υπαιτιότητά του δεν υποβληθεί η **Κοινοποίηση Συναλλαγής** στο **Διαχειριστή ΕΣΦΑ** στον συμφωνηθέντα κύκλο, τότε το αίτημα εξετάζεται εκ νέου. Σε περίπτωση απόρριψης από τον **Πωλητή** της ποσότητας **Επαναδήλωσης** σε επόμενη **περίοδο Επαναδηλώσεων** ή στην περίπτωση όπου έχουν ολοκληρωθεί οι **περίοδοι Επαναδηλώσεων**, τότε ως **Ορθώς Δηλωμένη ποσότητα** θεωρείται η αμέσως προηγούμενη **Αποδεκτή Επαναδήλωση**/ ημερήσια δήλωση.

Για οποιαδήποτε ημερήσια δήλωση ή **Αποδεκτή Επαναδήλωση** οποιασδήποτε **περιόδου Επαναδηλώσεων** (κατά τα οριζόμενα στο παρόν), ο **Αγοραστής** (ή, κατ’ εντολή και πληρεξουσιότητά του, ο τρίτος Χρήστης Μεταφοράς που τον εξυπηρετεί) θα υποχρεούται να προβαίνει σε **Κοινοποίηση Συναλλαγής** προς το **Διαχειριστή ΕΣΦΑ** για ποσότητα ίση προς την ημερήσια δήλωση ή την **Αποδεκτή Επαναδήλωση**, αντιστοίχως. Στην περίπτωση **Αποδεκτών Επαναδηλώσεων**, η **Κοινοποίηση Συναλλαγής** θα πραγματοποιείται από τον **Αγοραστή** κατά το χρονικό διάστημα που θα του γνωστοποιείται από τον **Πωλητή** ταυτόχρονα με την αποδοχή της επαναδήλωσης, ώστε να συμπίπτει με την αντίστοιχη **Κοινοποίηση Συναλλαγής** στην οποία θα προβαίνει ο **Πωλητής** προς το **Διαχειριστή ΕΣΦΑ**. Για κάθε **Κοινοποίηση Συναλλαγής** στο **Διαχειριστή** **ΕΣΦΑ**, ο **Αγοραστής** θα ενημερώνει ταυτόχρονα τηλεφωνικά τον **Πωλητή**, προς το σκοπό διασφάλισης της έγκαιρης και ορθής ενημέρωσής του.

Σε περίπτωση κατά την οποία η ποσότητα της ημερήσιας δήλωσης του **Αγοραστή** προς τον **Πωλητή** (ή της **Αποδεκτής Επαναδήλωσης**) διαφέρει από την **Ημερήσια Παραδοθείσα Ποσότητα,** εξ’ υπαιτιότητας του **Αγοραστή,** ο **Αγοραστής** θα υποχρεούται να προβείσεαποζημίωση προς τον **Πωλητή**, η οποία θα ισούται με το γινόμενο της ποσότητας που προκύπτει ως απόλυτη διαφορά μεταξύ της ημερήσιας δήλωσης /**Αποδεκτής Επαναδήλωσης** και της **Ημερήσιας Παραδοθείσας Ποσότητας** επί την ημερήσια **ΟΤΑΑΕ**, όπως αυτή ανακοινώνεται από **Διαχειριστή** **ΕΣΦΑ**.]

Ρητά συμφωνείται μεταξύ των **Μερών** ότι σε περίπτωση κατά την οποία ο **Αγοραστής** προβαίνει κατ’ επανάληψη σε διαφορετικές ημερήσιες δηλώσεις προς τον **Πωλητή** σε σχέση με τις ημερήσιες δηλώσεις που υποβάλει προς τον **Διαχειριστή** **ΕΣΦΑ** μέσω **Κοινοποιήσεων Συναλλαγών**, **ο Πωλητής** δικαιούται, επιπροσθέτως, να διακόψει, κατ’ άρθ. 6.5, άμεσα τις παραδόσεις Φυσικού Αερίου προς τον **Αγοραστή**, να προβεί, κατ’ άρθ. 7.1, στην κατάπτωση του συνόλου της εγγύησης (εγγυητικής επιστολής ή χρηματικής εγγυοδοσίας), ή/και να καταγγείλει, κατ’ άρθ. 11.1(β), την παρούσα **Σύμβαση Δημοπρασίας**.

Ρητά, επίσης, συμφωνείται ότι, με την επιφύλαξη των άρθρων 6.5 και 9, ο **Πωλητής** και ο **Αγοραστής** (ή, κατ’ εντολή και πληρεξουσιότητά του, ο τρίτος Χρήστης Μεταφοράς που τον εξυπηρετεί) υποχρεούνται αμφότεροι να υποβάλλουν ημερήσιες δηλώσεις στον **Διαχειριστή** **ΕΣΦΑ** μέσω **Κοινοποιήσεων Συναλλαγών**, λαμβάνοντας υπόψη τις τυχόν εντολές του **Διαχειριστή** **ΕΣΦΑ** στις περιπτώσεις του Κεφαλαίου 10 του **Κώδικα** **ΕΣΦΑ** και σε κάθε περίπτωση βάσει των προβλέψεων του **Κώδικα** **ΕΣΦΑ** και των σχετικών **Συμβάσεων** **Μεταφοράς**.

Σε περίπτωση κατά την οποία για οποιαδήποτε **Ημέρα**, ο **Διαχειριστής** **ΕΣΦΑ** ζητήσει την επανυποβολή/αναθεώρηση **Κοινοποίηση Συναλλαγής** για το **Σημείο** **Παράδοσης**, ο **Πωλητής** και ο **Αγοραστής** (ή, κατ’ εντολή και πληρεξουσιότητά του, ο τρίτος Χρήστης Μεταφοράς που τον εξυπηρετεί) θα συμμορφώνονται άμεσα με τις υποδείξεις του **Διαχειριστή ΕΣΦΑ**. Για τους σκοπούς της τελευταίας παραγράφου του άρθρου 4.2, θα λαμβάνεται, σε κάθε περίπτωση, υπ’ όψη η τελευταία Επιβεβαιωμένη/εγκεκριμένη από τον **Διαχειριστή** **ΕΣΦΑ** σχετική **Ημερήσια Ποσότητα Απόκτησης/Διάθεσης**.

(β) Επιπλέον των περιπτώσεων των άρθρων 6.5 και 9, εάν ο **Αγοραστής** δεν δηλώσει προς τον **Πωλητή** την ποσότητα του **Φυσικού Αερίου** για οποιαδήποτε **Ημέρα** σύμφωνα με το παρόν άρθρο 4.5, τότε η **Ορθώς Δηλωμένη Ποσότητα** για την **Ημέρα** αυτή θα θεωρείται μηδενική.

(γ) Σε περίπτωση κατά την οποία ο **Διαχειριστής** **ΕΣΦΑ** απορρίψει κατ’ άρθ. 29Γ του **Κώδικα ΕΣΦΑ Κοινοποίηση Συναλλαγής** είτε του **Πωλητή** είτε του **Αγοραστή** (ή του τρίτου Χρήστη Μεταφοράς που τον εξυπηρετεί)εξ υπαιτιότητας του άλλου **Μέρους**,τότε το υπαίτιο **Μέρος** υποχρεούται στην ανόρθωση κάθε ζημίας του άλλου **Μέρους** (ενδεικτικά, χρεώσεις εξισορρόπησης, αποζημιώσεις τρίτων συμβαλλομένων με το ανυπαίτιο **Μέρος** λόγω απόρριψης της σχετικής συναλλαγής του ανυπαιτίου **Μέρους**, η οποία τους αφορά κλπ).

4.6 Ο **Πωλητής** δεσμεύεται ότι σε περίπτωση μειωμένων παραδόσεων **Φυσικού Αερίου** στα Σημεία Εισόδου ή και δυσλειτουργίας του **ΕΣΦΑ** ήτμήματός του, θα διαθέτει στον **Αγοραστή** την μέγιστη δυνατή ποσότητα **Φυσικού Αερίου** με την μέγιστη επιτρεπόμενη προτεραιότητα που θα καθορίζεται από το ρυθμιστικό πλαίσιο και τους κανόνες λειτουργίας του **ΕΣΦΑ**,που τυγχάνουν υποχρεωτικής εφαρμογής. Επίσης στην περίπτωση ολικής διακοπής λειτουργίας του **ΕΣΦΑ** ή τμήματος αυτού, ο **Πωλητής** δεσμεύεται να επαναθέτει ποσότητα **Φυσικού** **Αερίου** στην διάθεση του **Αγοραστή** κατά την προτεραιότητα που τίθεται από το ανωτέρω ρυθμιστικό πλαίσιο και τους κανόνες λειτουργίας του **ΕΣΦΑ**. Ρητά συμφωνείται μεταξύ των **Μερών** ότι σε τέτοιες περιπτώσεις, ο **Πωλητής** και ο **Αγοραστής** (ή, κατ’ εντολή και πληρεξουσιότητά του, ο τρίτος Χρήστης Μεταφοράς που τον εξυπηρετεί)προς το σκοπό της μέγιστης δυνατής παράδοσης Φυσικού Αερίου θα προβαίνουν σε ημερήσιες δηλώσεις μέσω **Κοινοποιήσεων Συναλλαγών** προς τον **Διαχειριστή ΕΣΦΑ** σύμφωνα με τη διαδικασία του άρθρου 4.5, σύμφωνα με τις υποδείξεις του **Διαχειριστή** **ΕΣΦΑ** ή του **Πωλητή**. Τέλος, σε περιπτώσεις θέσης του **ΕΣΦΑ** σε Επίπεδο Επιφυλακής (Κατάσταση Συναγερμού 2) κατά τα προβλεπόμενα στο εκάστοτε ισχύον Σχέδιο Έκτακτης Ανάγκης, τα **Μέρη** δεσμεύονται να συνεργάζονται καλόπιστα στο πλαίσιο της αρμόδιας Ομάδας Διαχείρισης Κρίσης προς το σκοπό υλοποίησης από τα αρμόδια όργανα μέτρων διαχείρισης ζήτησης.

4.7

(α) Με την επιφύλαξη των διατάξεων των άρθρων 6.5 και 9, σε περίπτωση κατά την οποία ο **Πωλητής**, λόγω αποδεδειγμένης υπαιτιότητας του, δεν μπόρεσε, για οποιαδήποτε **Ημέρα**, να θέσει στην διάθεση του **Αγοραστή** την κατά την διαδικασία του άρθρου 4.5(α) **Ορθώς Δηλωμένη Ποσότητα**, τότε η διαφορά της εν λόγω **Ορθώς Δηλωμένης Ποσότητας** απότην **Ημερήσια Παραδοθείσα Ποσότητα** για την εν λόγω **Ημέρα** θα αποτελεί το **Υπολειπόμενο Αέριο** για εκείνη την **Ημέρα**. Το παρόν άρθρο 4.7 δεν εφαρμόζεται στην περίπτωση όπου ο **Αγοραστής** δήλωσε στον **Διαχειριστή ΕΣΦΑ** μέσω **Κοινοποίησης Συναλλαγής** ποσότητα διαφορετική από την ημερήσια δήλωση του προς τον **Πωλητή** ή την **Αποδεκτή Επαναδήλωση**.

(β) Σε κάθε περίπτωση αδυναμίας του **Πωλητή** να παραδώσει την **Ορθώς Δηλωμένη Ποσότητα** εξ αιτίας αποκλειστικής του υπαιτιότητας, ο **Πωλητής** θα αποζημιώνει τον **Αγοραστή**, για κάθε αποδεδειγμένη χρέωσή του **Αγοραστή** από τον **Διαχειριστή ΕΣΦΑ** για αρνητική ημερήσια έλλειψη εξισορρόπησης φορτίου (**ΗΕΕΦ**), με ποσό ίσο με το γινόμενο του **Υπολειπόμενου Αερίου** επί τη διαφορά (σε περίπτωση θετικής διαφοράς) της ημερήσιας **ΟΤΑΑΕ**, όπως αυτή ανακοινώνεται από τον **Διαχειριστή ΕΣΦΑ**, από την αντίστοιχη **Συμβατική Τιμή** για τον εν λόγω **Μήνα**, σύμφωνα με το άρθρο 5 της **Σύμβασης.**

 (γ) Η αποζημίωση του **Αγοραστή** κατά την παράγραφο 4.7(β) ανωτέρω, συνιστά πλήρη και οριστική ικανοποίηση όλων των νομίμων ή/και συμβατικών αξιώσεων, απαιτήσεων, δικαιωμάτων, δαπανών και πάσης φύσεως ζημιών, άμεσων ή έμμεσων, θετικών ή αποθετικών, του **Αγοραστή**, οι οποίες ενδεχομένως απορρέουν από οποιαδήποτε αδυναμία του **Πωλητή** να παραδώσει στον **Αγοραστή**, καθ’ οποιαδήποτε **Ημέρα**, την **Ορθώς Δηλωμένη Ποσότητα**. Σε κάθε περίπτωση ο **Αγοραστής** παραιτείται από τέτοια τυχόν δικαιώματα και αξιώσεις του.

 4.8 Εντός δέκα (10) **Εργασίμων Ημερών** από την **Ημέρα** κατά την οποία ανέκυψε αδυναμία του **Πωλητή** να παραδώσει στον **Αγοραστή** την **Ορθώς Δηλωμένη Ποσότητα**, ο **Πωλητής** θα ενημερώνει εγγράφως τον **Αγοραστή** για όλες τις πληροφορίες που αφορούν στην αδυναμία αυτή, όπως ενδεικτικά τους λόγους της αδυναμίας, την διάρκειά της, τις ενέργειες στις οποίες προέβη για την άρση αυτής ως και κάθε άλλη επιπλέον σχετική πληροφορία της οποίας εύλογα αιτείται να λάβει γνώση ο **Αγοραστής**.

4.9 Ρητά συμφωνείται ότι ο **Αγοραστής** οφείλει να προβαίνει στην ανωτέρω, κατά το άρθρο 4.5(α), δήλωση της **Ορθώς Δηλωμένης Ποσότητας (ΟΔΠ)** κατά τις αρχές της καλής πίστης, ήτοι λαμβάνοντας υπόψη τις καθημερινές πραγματικές του ανάγκες (ιδιοκατανάλωσης ή/και μεταπώλησης). Ο **Πωλητής** διατηρεί δικαίωμα αποζημίωσής του από τον **Αγοραστή** σε περίπτωση υποβολής δηλώσεων **ΟΔΠ** υπέρμετρα αναντίστοιχων (μικρότερων ή μεγαλύτερων) σε σχέση με τις πραγματικές του ανάγκες, οι οποίες έχουν ως αποτέλεσμα αποδεδειγμένως αναίτιες χρεώσεις του **Πωλητή** από τον **Διαχειριστή ΕΣΦΑ** εξ αυτού του λόγου.

4.10 Σε περίπτωση που για οποιαδήποτε **Ημέρα,** οποιουδήποτε **Μήνα** της **Συμβατικής Περιόδου**, υπάρχει κρίση στο ΕΣΦΑ ή οποιαδήποτε **Ημέρα** χαρακτηρισθεί ως **Ημέρα Περιορισμένης Διακίνησης Φυσικού Αερίου** σύμφωνα με τα άρθρα 63, 64, 65 και 65Α του Κεφαλαίου 10 του **Κώδικα ΕΣΦΑ** και για την ιδία **Ημέρα** ισχύουν ταυτόχρονα τα κάτωθι:

(α) το άθροισμα των κατανεμηθεισών ποσοτήτων από τον **Διαχειριστή** **ΕΣΦΑ** στον **Πωλητή** για εκείνη την **Ημέρα** στα **Σημεία Εξόδου** του **ΕΣΦΑ**, δυνάμει της **Σύμβασης Μεταφοράς** που έχει συνάψει ο **Πωλητής** με τον **Διαχειριστή** **ΕΣΦΑ**, είναι μικρότερο από το άθροισμα των δηλωμένων ποσοτήτων του **Πωλητή** στον **Διαχειριστή** **ΕΣΦΑ** για την ίδια **Ημέρα** για τα αντίστοιχα Σημεία Εξόδου, και

(β) η **ΗΕΕΦ** του **Πωλητή** για την αντίστοιχη **Ημέρα** είναι αρνητική,

τότε, για εκείνη την **Ημέρα**, η ποσότητα της **ΗΕΕΦ** του **Πωλητή** θα επιμερίζεται στον **Αγοραστή**, βάσει της συμμετοχής της **Ημερήσιας Παραδοθείσας Ποσότητας** (**ΗΠΠ**) για αυτή την **Ημέρα** στο σύνολο της ημερήσιας ποσότητας που παρέδωσε ο **Πωλητής** στο **Σημείο** **Παράδοσης ΕΣΣ**. Στο τέλος κάθε **Μήνα** οι ποσότητες που θα προκύπτουν ανά **Ημέρα** βάσει των ανωτέρω θα χρεώνονται με τη θετική διαφορά (σε €/kWh) μεταξύ της **Ημερήσιας Τιμής Διευθέτησης Αρνητικής ΗΕΕΦ**, με την οποία χρεώνεται ο **Πωλητής**από τον **Διαχειριστή** και της **Συμβατικής Τιμής** για κάθε **Ημέρα** του εν λόγω **Μήνα**, σύμφωνα με το άρθρο 5 της παρούσας **Σύμβασης Δημοπρασίας**,απομειωμένης (εννοείται της **Συμβατικής Τιμής**) [κατά **0,000727148 €/kWh**, κατόπιν της, κατ’ άρθ. 4.2 ανωτέρω, επιλογής του Αγοραστή για παραλαβή της κατακυρωθείσας ποσότητας ισοκατανεμημένης σε ημερήσια βάση] / [κατά **0,000859958** **€/kWh**, κατόπιν της, κατ’ άρθ. 4.2 ανωτέρω, επιλογής του **Αγοραστή** για παραλαβή της κατακυρωθείσας ποσότητας με ρυθμό απορρόφησης 0-125% της μέσης ημερήσιας κατακυρωθείσας ποσότητας], και το άθροισμα των επιμέρους ανωτέρω χρεώσεων αυτών θα αποτελεί τη Χρέωση Ανισοζυγίου του **Αγοραστή**.

Η  ως άνω χρέωση θα συμπεριλαμβάνεται στον **Μηνιαίο Λογαριασμό** του **Μήνα** m που θα αποσταλεί από τον **Πωλητή** στον **Αγοραστή** και θα εξοφλείται σύμφωνα με το άρθρο 6.1 της **Σύμβασης Δημοπρασίας**.

Σε περίπτωση μεταβολής του ρυθμιστικού πλαισίου που επηρεάζει τον υφιστάμενο μηχανισμό εξισορρόπησης του συστήματος **ΕΣΜΦΑ,** ο **Πωλητής** διατηρεί το δικαίωμα αναπροσαρμογής της εν λόγω χρέωσης.

Σε περίπτωση κατά την οποία, για κάποιον **Μήνα** μετά την έκδοση του **Μηνιαίου** **Λογαριασμού** προκύψουν τυχόν αναθεωρήσεις/μεταβολές (ενδεικτικά λόγω διαφοροποίησης Αρχικών – Τελικών Κατανομών **ΔΕΣΦΑ**, ή της **Ημερήσιας Τιμής Διευθέτησης Αρνητικής ΗΕΕΦ**) των μεγεθών που συμμετέχουν στον υπολογισμό της εν λόγω χρέωσης, θα υπολογίζεται εκ νέου αυτή για τον εν λόγω  **Μήνα,** με την ίδια "ισοτιμία αναφοράς Ευρώ – Δολαρίου ΗΠΑ" η οποία χρησιμοποιήθηκε για την έκδοση του αντίστοιχου **Μηνιαίου Λογαριασμού** από τον **Πωλητή**. Το αποτέλεσμα της ανωτέρω εκκαθάρισης θα συμπεριλαμβάνεται στον επόμενο **Μηνιαίο** **Λογαριασμό**, που θα αποσταλεί από τον **Πωλητή** στον **Αγοραστή** και θα εξοφλείται σύμφωνα με το άρθρο 6 της **Σύμβασης Δημοπρασίας**.

4.11Κατά τη διάρκεια της **Συμβατικής Περιόδου,** ο **Αγοραστής** υποχρεούται βάσει της παρούσας **Σύμβασης Δημοπρασίας**, να πληρώσει στον **Πωλητή** την αναλογούσα αξία μιας ελάχιστης ποσότητας **Φυσικού Αερίου**, ανεξαρτήτως παραλαβής αυτής. Η εν λόγω ποσότητα ισούται με την **Συμβατική** **Ποσότητα** αφαιρουμένων των κάτωθι αθροισμάτων (στο εξής καλούμενης «**Απομειωμένη** **Συμβατική** **Ποσότητα**»):

(α) το άθροισμα των **Ημερησίων Συμβατικών Ποσοτήτων** **(ΗΣΠ)** για κάθε **Ημέρα** της **Συμβατικής Περιόδου** τις οποίες δεν παρέλαβε ο **Αγοραστής** για λόγους **Ανωτέρας Βίας** που τον αφορούσανή, σε περίπτωση μειωμένων παραδόσεων στο **Σημείο Παράδοσης,** το άθροισμα των **Ημερησίων Συμβατικών Ποσοτήτων (ΗΣΠ)**,για κάθε **Ημέρα** μειωμένων παραδόσεων, απομειωμένο κατά το άθροισμα των **Ορθών Δηλωμένων Ποσοτήτων (ΟΔΠ)** των αντίστοιχων **Ημερών**, όπως προέκυψαν μετά από εντολή του **Διαχειριστή ΕΣΦΑ**,

(β) το άθροισμα των **Ημερησίων Συμβατικών Ποσοτήτων** **(ΗΣΠ)** για κάθε **Ημέρα** της **Συμβατικής Περιόδου**, τις οποίες δεν παρέδωσε ο **Πωλητής** στον **Αγοραστή** για οποιονδήποτε λόγο (εκτός της περίπτωσης (α) ανωτέρω), συμπεριλαμβανομένης της περίπτωσης **Ανωτέρας** **Βίας** που αφορούσαν στον **Πωλητή**.

(γ) το άθροισμα του κατά το άρθρο 4.7 της παρούσης **Υπολειπόμενου** **Αερίου** για τις **Ημέρες** της **Συμβατικής Περιόδου** για τις οποίες ο **Αγοραστής** αποζημιώθηκεβάσειτουιδίου ως άνωάρθρου.

Δεν αφαιρούνται, όμως:

(i) οι ποσότητες τις οποίες αν και προσέφερε προς παράδοση ο **Πωλητής** σύμφωνα με τη **Σύμβαση Δημοπρασίας**, ο **Αγοραστής** δεν ήταν σε θέση να παραλάβει για λόγους άλλους, εκτός των αναφερομένων ανωτέρω,

(ii) οι ποσότητες τις οποίες ο **Διαχειριστής ΕΣΦΑ** απέρριψε εξ υπαιτιότητας του **Αγοραστή**, και

(iii)η τυχόν διαφορά μεταξύ της ποσότητας της ημερήσιας δήλωσης που υπέβαλε ο **Αγοραστής** προς τον **Πωλητή** ή της **Αποδεκτής Επαναδήλωσης** και της ημερήσιας δήλωσης που υπέβαλε ο **Αγοραστής** προς τον **Διαχειριστή ΕΣΦΑ** μέσω της σχετικής **Κοινοποίησης Συναλλαγής**, εφ’ όσον τούτο συμβεί, σύμφωνα με το άρθρο 4.5.

Σε περίπτωση που το χρονικό διάστημα μη παράδοσης ή μη παραλαβής κατά τις περιπτώσεις (α) και (β) ανωτέρω είναι μικρότερο της **Ημέρας**, τότε οι εν λόγω ποσότητες θα υπολογίζονται με βάση την ωριαία ποσότητα για την συγκεκριμένη **Ημέρα**, όπως αυτή προκύπτει από την διαίρεση της **ΗΣΠ** με το 24.

4.12 Με τη λήξη της **Συμβατικής Περιόδου,** ο **Πωλητής** θα αντιπαραβάλει:

(α) την **Απομειωμένη Συμβατική Ποσότητα** σύμφωνα με τα προβλεπόμενα στο άρθρο 4.11, με

(β) την **Παραδοθείσα Ποσότητα** (**ΠΠ**).

Εάν η ποσότητα του (α) υπερβαίνει αυτή του (β) τότε ο **Αγοραστής υποχρεούται να** πληρώσει στον **Πωλητή** την αξία της διαφοράς αυτής (**Έλλειμμα Ποσοτήτων**) με την τιμή του αριθμητικού μέσου όρου των **Συμβατικών** **Τιμών** (σε €/kWh)που ίσχυσαν τελικά κατά τους **Μήνες** της αντίστοιχης **Συμβατικής Περιόδου.**

 Οι ποσότητες και οι αξίες που υπολογίζονται σύμφωνα με το άρθρο 4.12(α) θα περιλαμβάνονται στην **Μηνιαία Κατάσταση**, η οποία θα αποσταλεί στον **Αγοραστή** τον ημερολογιακό μήνα που ακολουθεί τη λήξη της **Συμβατικής Περιόδου**.

**5. Συμβατική Τιμή**

5.1 Η **Κατακυρωθείσα** **Τιμή** ισούται με την ενδεικτική Μοναδιαία Τιμή Κατακύρωσης (σε $/kWh), η οποία προσδιορίζεται διαιρώντας την ενδεικτική Τιμή Κατακύρωσης (σε $/μερίδιο), με την οποία κατακυρώθηκε στον **Αγοραστή** η **Συμβατική Ποσότητα** μέσω της Τριμηνιαίας Δημοπρασίας ΔΕΠΑ Νο. 027, με την ποσότητα εκάστου μεριδίου της εν λόγω Φάσης .. της **Δημοπρασίας** (… kWh), στρογγυλοποιώντας στο 9ο  δεκαδικό ψηφίο.

5.2 H τιμή πώλησης κάθε kWh **Φυσικού Αερίου** από τον **Πωλητή** στον **Αγοραστή** (**Συμβατική Τιμή**) για κάθε **Μήνα** της **Συμβατικής** **Περιόδου** ισούται με την οριστική Μοναδιαία Τιμή Εκκίνησης (σε $/kWh), όπως αυτή προσδιορίζεται κατ’ εφαρμογή των διαλαμβανομένων στην παράγραφο 7 του άρθρου 3 της Διακήρυξης της Τριμηνιαίας Δημοπρασίας ΔΕΠΑ Νο. 027, προσαυξανόμενη με την μοναδιαία τιμή (σε $/kWh) των τυχόν βημάτων βελτίωσης στα οποία προέβη ο **Αγοραστής** κατά την διεξαγωγή της Τριμηνιαίας Δημοπρασίας ΔΕΠΑ Νο. 027, όπως αυτή προκύπτει, σύμφωνα με την από …. Διακήρυξη, ως η διαφορά της **Κατακυρωθείσας** **Τιμής** από την ενδεικτική Μοναδιαία Τιμή Εκκίνησης της **Δημοπρασίας.**

[Κατόπιν της, κατ’ άρθ. 4.2 ανωτέρω, επιλογής του **Αγοραστή**, για παραλαβή της κατακυρωθείσας ποσότητας με ρυθμό απορρόφησης 0-125% της μέσης ημερήσιας κατακυρωθείσας ποσότητας (**ΗΣΠ**),η **Συμβατική Τιμή** της κατακυρωθείσας ποσότητας θα προσαυξάνεται με μοναδιαία χρέωση ευελιξίας, ίση με **0,000150182** $/kWh.]

Η **Συμβατική** **Τιμή** θα στρογγυλοποιείται στο 9ο δεκαδικό ψηφίο και εν συνεχεία θα μετατρέπεται σε Ευρώ ανά kWh (€/kWh), βάσει της «Ισοτιμίας Αναφοράς Ευρώ - Δολαρίου ΗΠΑ», όπως αυτή ανακοινώνεται από την Ευρωπαϊκή Κεντρική Τράπεζα κατά την ημερομηνία έκδοσης του κατ’ άρθρο 6.1 **Λογαριασμού** από τον **Πωλητή**.

5.3 Η **Συμβατική Τιμή** δεν περιλαμβάνει:

(α) τον **Ειδικό Φόρο Κατανάλωσης** (**ΕΦΚ**), όπως αυτός ορίζεται στον Κανονισμό (ΕΟΚ) 2913/1992 και το ν. 2960/2001 «Εθνικός Τελωνειακός Κώδικας», ως εκάστοτε ισχύει,

(β) το **Ειδικό Τέλος**, όπως αυτό προβλέπεται στην παράγραφο 5 του άρθρου 9 του ν. 2093/92, ως εκάστοτε ισχύει,

(γ) το **Ανταποδοτικό Τέλος ΡΑΕ**,όπως αυτό προσδιορίζεται στην Υπουργική Απόφαση Δ5/ΗΛ/Β/Φ1/Οικ.591 (ΦΕΚ Β΄ 43/22.1.2001), το ύψος του οποίου αναπροσαρμόστηκε με την υπ’ αρ. 43/2016 απόφαση ΡΑΕ (ΦΕΚ Β’ 1434/20.5.2016), ως εκάστοτε ισχύει,

(δ) τον **Φόρο Προστιθέμενης Αξίας** επί των εκδιδομένων τιμολογίων του **Πωλητή** προς τον **Αγοραστή**, όπως αυτός προσδιορίζεται στον ν. 1642/1986, ως εκάστοτε ισχύει.

Άπαντα τα ανωτέρω βαρύνουν τον **Αγοραστή**.

Σημειώνεται ότι ο **Ειδικός Φόρος Κατανάλωσης** και το **Ειδικό Τέλος** δεν επιβάλλονται σε περίπτωση κατά την οποία ο **Αγοραστής** έχει την ιδιότητα του Κατόχου Άδειας Προμήθειας.

Η **Συμβατική Τιμή** δεν περιλαμβάνει επίσης τους πάσης φύσεως φόρους, γενικούς ή ειδικούς, που τυχόν επιβληθούν μετά τη θέση σε ισχύ της **Σύμβασης Δημοπρασίας**, τέλη, τυχόν εισφορές υπέρ Δήμων και Κοινοτήτων, του Ελληνικού Δημοσίου, επιβαρύνσεις ή κρατήσεις υπέρ τρίτων, ανταποδοτικά τέλη, κλπ, σε σχέση με τη μεταφορά και με την πώληση του **Φυσικού** **Αερίου**, καθώς και τους τυχόν επιβληθησόμενους εισαγωγικούς δασμούς και άλλες επιβαρύνσεις εισαγωγής. Σε περίπτωση επιβολής των ανωτέρω, με αυτά θα βαρύνεται ο **Αγοραστής**.

5.4 Ο **Αγοραστής,** για τους σκοπούς του άρθρου 6, υποχρεούται όπως καταβάλει το τίμημα για το σύνολο των **Ημερησίων Παραδοθεισών Ποσοτήτων** **(ΗΠΠ)** με τιμή ίση με την **Συμβατική Τιμή**, λαμβανομένων υπόψη τυχόν επιπλέον χρεώσεων βάσει των διατάξεων του παρόντος άρθρου καθώς και των άρθρων 4.10, 4.11 και 4.12.

**6. Τιμολόγηση και Τρόπος Πληρωμής**

6.1 Ο **Πωλητής** θα εκδίδει και θα αποστέλλει στον **Αγοραστή** έως τη δωδέκατη (12η) ημερολογιακή ή ένατη (9η) **Εργάσιμη Ημέρα** (όποια επέρχεται αργότερα) κάθεμήνα, **Λογαριασμό** με τα πληρωτέα ποσά, συνοδευόμενο από **Μηνιαία Κατάσταση**, όπου θα αναφέρονται:

(α) Η **Ορθώς Δηλωμένη Ποσότητα** και η **Ημερήσια Παραδοθείσα Ποσότητα** για κάθε **Ημέρα** του προηγούμενου **Μήνα**,

6.2 Ο **Αγοραστής** υποχρεούται να καταβάλει στον **Πωλητή** το συνολικό πληρωτέο ποσό που αναφέρεται στο **Λογαριασμό**, το αργότερο μέχρι την εικοστή (20η) ημέρα κάθε μήνα παραλαβής του **Λογαριασμού** (δήλη ημέρα).

6.3 Τα ποσά, τα οποία είναι πληρωτέα βάσει της παρούσας **Σύμβασης Δημοπρασίας**, θα καταβάλλονται στο **Μέρος**,στο οποίο οφείλονται, μέσω άμεσου τραπεζικού εμβάσματος ή αντίστοιχης στιγμιαίας μεταφοράς χρημάτων με αξία (valeur) κατά την ημερομηνία μεταφοράς, σε τραπεζικό λογαριασμό που επιλέγει το δικαιούμενο **Μέρος**.

6.4 Σε περίπτωση που οποιοδήποτε **Μέρος** δεν καταβάλει προς το άλλο **Μέρος**, ολόκληρο ή μέρος του οφειλόμενου ποσού, κατά την ημερομηνία που αυτό κατέστη ληξιπρόθεσμο και απαιτητό, σύμφωνα με τη **Σύμβαση Δημοπρασίας**, δηλαδή με την παρέλευση της κατά τα ως άνω ορισθείσας δήλης ημέρας, τότε το **Μέρος** εκείνο θα περιέρχεται αυτοδικαίως σε κατάσταση υπερημερίας για το ποσό αυτό και θα επιβαρύνεται για το καθυστερούμενο ποσό της οφειλής του με το εκάστοτε ισχύον νόμιμο επιτόκιο υπερημερίας στην Ελλάδα (όπως αυτό εκάστοτε δημοσιεύεται από την Τράπεζα της Ελλάδας), έως την πλήρη και ολοσχερή εξόφλησή του. Με την παρέλευση της κατά τα ως άνω ορισθείσας δήλης ημέρας, τότε το δικαιούχο προς είσπραξη **Μέρος** θα καλεί εγγράφως τον οφειλέτη να εξοφλήσει την οφειλή του, ορίζοντάς του προθεσμία δέκα (10) ημερολογιακών ημερών κατά μέγιστο. Μετά την πάροδο άπρακτης της τεθείσας προθεσμίας τότε:

(α) σε περίπτωση που το δικαιούχο προς είσπραξη **Μέρος** είναι ο **Αγοραστής**, αυτός δικαιούται να καταγγείλει τη Σύμβαση.

(β) σε περίπτωση που το δικαιούχο προς είσπραξη **Μέρος** είναι ο **Πωλητής**,αυτόςδικαιούται άνευ άλλης προειδοποίησης, να διακόψει άμεσα τις παραδόσεις **Φυσικού Αερίου** προς τον **Αγοραστή**, ενημερώνοντας εγγράφως αυτόν για την ακριβή ημερομηνία διακοπής, να προβεί στην κατάπτωση της εγγύησης (εγγυητικής επιστολής ή χρηματικής εγγυοδοσίας) του άρθρου 7 κατά το ποσό της οφειλής πλέον των τόκων υπερημερίας ή/και να καταγγείλει την παρούσα **Σύμβαση Δημοπρασίας**.

6.5 Ο **Πωλητής**, προκειμένου να διακόψει τις παραδόσεις **Φυσικού Αερίου** στον **Αγοραστή**, θα ενημερώνει τον **Αγοραστή** ότι αρχής γενομένης από την ημερομηνία διακοπής κατά τα διαλαμβανόμενα στο άρθρο 6.4β ανωτέρω, ο **Πωλητής** θα απορρίπτει οποιαδήποτε ημερήσια δήλωση του **Αγοραστή** και αμφότερα τα **Μέρη** θα προβαίνουν για το διάστημα διακοπής των παραδόσεων **Φυσικού Αερίου** σε μηδενικές ημερήσιες δηλώσεις προς τον **Διαχειριστή ΕΣΦΑ** μέσω σχετικών **Κοινοποιήσεων Συναλλαγών**. Τα ανωτέρω ο **Αγοραστής** αποδέχεται ως απολύτως εύλογα και δίκαια, παραιτούμενος κάθε δικαιώματός του προς αμφισβήτηση αυτών. Κατά το διάστημα οποιασδήποτε διακοπής παραδόσεων **Φυσικού Αερίου** σύμφωνα με τα ανωτέρω, δεν ισχύουν οι υποχρεώσεις του **Πωλητή** που απορρέουν από την παρούσα **Σύμβαση Δημοπρασίας** και οι ποσότητες των τυχόν μη μηδενικών ημερησίων δηλώσεων του **Αγοραστή**,που απορρίφθηκαν από τον **Πωλητή** κατά το χρονικό διάστημα διακοπής παραδόσεωνδεν θεωρούνται σε καμία περίπτωση **Υπολειπόμενο Αέριο**.

6.6 Ο **Αγοραστής** υποχρεούται να ελέγχει τους **Λογαριασμούς** και τις **Καταστάσεις** και σε περίπτωση που αμφισβητεί εν όλω ή εν μέρει το οφειλόμενο ποσό, υποχρεούται, το αργότερο εντός σαράντα πέντε (45) ημερών από τη δήλη ημέρα καταβολής (κατ’ άρθ. 6.2 ) **Εργάσιμη Ημέρα**, να εναντιωθεί εγγράφως και αιτιολογημένα προς τον **Πωλητή**. Η άπρακτη παρέλευση της ανωτέρω προθεσμίας αμφισβήτησης εκ μέρους του **Αγοραστή** καθιστά το βάσει των **Λογαριασμών** οφειλόμενο ποσό οριστικό, αναγνωρισμένο, ληξιπρόθεσμο, απαιτητό και μη επιδεχόμενο περαιτέρω αμφισβήτησης.

 Σε περίπτωση εμπρόθεσμης αμφισβήτησης, ο **Πωλητής** υποχρεούται να απαντήσει εγγράφως και αιτιολογημένα προς τον **Αγοραστή**, εντός έξι (6) **Εργασίμων Ημερών**, σχετικά με την αποδοχή ή απόρριψη της αμφισβήτησης.

 Σε περίπτωση αποδοχής της αμφισβήτησης, ο **Πωλητής** επιστρέφει το αμφισβητούμενο ποσό στον **Αγοραστή** ατόκως (αν αυτό έχει καταβληθεί). Σε περίπτωση απόρριψης της αμφισβήτησης, ο **Αγοραστής** δικαιούται να παραπέμψει το θέμα σχετικά με το αμφισβητούμενο ποσό σε διαδικασία επίλυσης διαφοράς, σύμφωνα με το άρθρο 10.

Σε κάθε περίπτωση, τα αμφισβητούμενα ποσά είναι καταβλητέα, παρά την τυχόν παραπομπή της διαφοράς σε διαδικασία επίλυσης. Η αμφισβήτηση δεν αναστέλλει την υποχρέωση ολοσχερούς καταβολής του οφειλόμενου ποσού (συμπεριλαμβανόμενου του υπό αμφισβήτηση ποσού) κατά τη δήλη μέρα. Η ολοσχερής καταβολή του αμφισβητούμενου **Λογαριασμού** δεν σημαίνει ότι ο **Αγοραστής** παραιτείται από τα νόμιμα και συμβατικά δικαιώματά του.

 Αν τηρηθεί η ανωτέρω υποχρέωση, κανένα **Μέρος** δεν δικαιούται να καταγγείλει την παρούσα **Σύμβαση Δημοπρασίας**, ούτε ο **Πωλητής** δικαιούται να διακόψει τις παραδόσεις **Φυσικού Αερίου** (κατ’ άρθ. 6.5) ή να ζητήσει κατάπτωση της εγγύησης. Μόλις επιλυθεί η διαφορά με οποιοδήποτε τρόπο, το οφειλόμενο ποσό θα περιλαμβάνεται σε ειδικό **Λογαριασμό**, πιστωτικό ή χρεωστικό, αναλόγως, πλέον τόκων υπερημερίας, ο οποίος θα εξοφλείται κατ’ άρθ. 6.2 ανωτέρω.

**7. Εγγύηση καλής εκτέλεσης**

7.1 O **Αγοραστής** υποχρεούται να παρέχει στον **Πωλητή** καθ’ όλη τη διάρκεια της **Σύμβασης Δημοπρασίας**, εγγύηση για την προσήκουσα εκπλήρωση όλων των υποχρεώσεών του από την παρούσα **Σύμβαση Δημοπρασίας**. Η εγγύηση καλής εκτέλεσης παρέχεται πριν την έναρξη παραδόσεων **Φυσικού Αερίου** βάσει της παρούσας **Σύμβασης** **Δημοπρασίας** είτε με κατάθεση χρηματικής εγγυοδοσίας είτε με παράδοση ανέκκλητης εγγυητικής επιστολής καλής εκτέλεσης, (σύμφωνη κατά περιεχόμενο με το υπόδειγμα του Παραρτήματος 1), η οποία εκδίδεται από Τράπεζα ή άλλο πιστωτικό ίδρυμα αποδεκτό από τον **Πωλητή**. Η εγγυητική επιστολή θα καταπίπτει και θα είναι πληρωτέα σε πρώτη ζήτηση, ευθύς ως ο **Πωλητής** ζητήσει την κατάπτωσή της από την εκδούσα Τράπεζα ή πιστωτικό ίδρυμα, δηλώνοντας ότι έχει επέλθει οποιαδήποτε συμβατική παράβαση από πλευράς του **Αγοραστή**. Η χρηματική εγγυοδοσία θα καταπίπτει αυτοδίκαια υπέρ του **Πωλητή**, κατόπιν έγγραφης δήλωσής του προς τον **Αγοραστή**, σε περίπτωση κατά την οποία επέλθει οποιαδήποτε συμβατική παράβαση από πλευράς του **Αγοραστή**.

7.2 Η αξία της ως άνω εγγυητικής επιστολής υπολογίζεται ως η αξία ποσότητας αερίου 35 ημερών, ήτοι ως το γινόμενο 35 επί την **ΗΣΠ** επί την **Κατακυρωθείσα Τιμή**, συμπεριλαμβανομένων των νομίμων επιβαρύνσεων αυτής. Η εγγυητική επιστολή υπολογίζεται σε Ευρώ (€) βάσει της «ισοτιμίας αναφοράς Ευρώ –Δολαρίου ΗΠΑ» όπως αυτή έχει ανακοινωθεί από την Ευρωπαϊκή Κεντρική Τράπεζα κατά την ημερομηνία διεξαγωγής της **Τριμηνιαίας** **Δημοπρασίας**, ήτοι την ισοτιμία της 22ης Μαρτίου 2019.

 [Κατ’ εξαίρεση, σε περίπτωση κατά την οποία ο **Αγοραστής** έχει την ιδιότητα του Επιλέγοντος Πελάτη και σε περίπτωση που κατά την ημερομηνία υπογραφής της παρούσας **Σύμβασης Δημοπρασίας**, ο **Αγοραστής** έχει ήδη συνάψει με τον **Πωλητή** άλλη σύμβαση πώλησης **Φυσικού Αερίου** για παραδόσεις **Φυσικού Αερίου** εντός του έτους 2019, για την καλή εκτέλεση των όρων της οποίας έχει ήδη παραδώσει στον **Πωλητή** την συμβατικώς προβλεπόμενη εγγυητική επιστολή (και αυτή είναι τουλάχιστον ίσης ή μεγαλύτερης αξίας και διάρκειας ισχύος σε σύγκριση με την προβλεπόμενη για την παρούσα **Σύμβαση Δημοπρασίας** εγγυητική επιστολή, βάσει του παρόντος άρθρου) και υπό την προϋπόθεση ότι ο **Αγοραστής** δεν έχει ληξιπρόθεσμες οφειλές προς τον **Πωλητή** (ή έχει ήδη προβεί σε συμφωνία με τον **Πωλητή** για την ρύθμιση αποπληρωμής αυτών και τηρεί προσηκόντως τις σχετικές υποχρεώσεις του), δεν θα απαιτείται η προσκόμιση της ανωτέρω προβλεπόμενης εγγυητικής επιστολής καλής εκτέλεσης, υπό την ρητή, πρόσθετη, προϋπόθεση ότι, κατά την σύναψη της παρούσας **Σύμβασης Δημοπρασίας**, ο **Αγοραστής** θα έχει ήδη παραδώσει στον **Πωλητή** επέκταση (κατ’ αντικείμενο) της υφισταμένης εγγυητικής επιστολής (δηλ. αυτής που έχει παραδώσει ο **Αγοραστής** στον **Πωλητή** δυνάμει της άλλης σύμβασης πώλησης φυσικού αερίου μεταξύ των **Μερών**), ώστε με την επέκταση να εξασφαλίζεται η προσήκουσα εκπλήρωση των υποχρεώσεων του **Αγοραστή** από αμφότερες τις εν λόγω συμβάσεις (δηλ. τόσο από την υφιστάμενη σύμβαση όσο και από τη **Σύμβαση Δημοπρασίας**). Η εν λόγω (επεκταθείσα) εγγυητική επιστολή θα καταπίπτει και θα είναι πληρωτέα σε πρώτη ζήτηση, ευθύς ως ο **Πωλητής** ζητήσει την κατάπτωση της από την εκδούσα Τράπεζα ή πιστωτικό ίδρυμα, δηλώνοντας ότι έχει επέλθει οποιαδήποτε συμβατική (βάσει της παρούσας **Σύμβασης Δημοπρασίας**) παράβαση από πλευράς του **Αγοραστή**.

Σε περίπτωση που η υφισταμένη εγγυητική επιστολή είναι ίσης ή μεγαλύτερης διάρκειας σε σύγκριση με την προβλεπόμενη για την παρούσα **Σύμβαση Δημοπρασίας** εγγυητική επιστολή, αλλά μικρότερης αξίας αυτής, ο **Αγοραστής** δύναται είτε να προσκομίσει επέκταση της υφιστάμενης εγγυητικής και κατά ποσό και κατ’ αντικείμενο (σύμφωνα με τα ανωτέρω), είτε να προσκομίσει επέκταση της υφιστάμενης εγγυητικής κατ’ αντικείμενο (σύμφωνα με τα ανωτέρω) και πρόσθετη εγγυητική επιστολή για την **Σύμβαση Δημοπρασίας** για ποσό ίσο με την υπερβάλλουσα διαφορά.

Αν συντρέχουν οι ανωτέρω περιστάσεις και ο **Αγοραστής**, αντί παραδόσεως εγγυητικής επιστολής, έχει προβεί σε αντίστοιχη κατάθεση χρηματικής εγγύησης (εγγυοδοσία) υπέρ του **Πωλητή** στα πλαίσια της άλλης σύμβασης πώλησης φυσικού αερίου, τότε, μέχρι την ημερομηνία σύναψης της παρούσας **Σύμβασης Δημοπρασίας**, ο **Αγοραστής** υποχρεούται να έχει αποστείλει στο **Πωλητή** αφ’ ενός μεν πρόσθετη εγγυοδοσία, αν τούτο απαιτείται, και αφ’ ετέρου υπεύθυνη δήλωση του νομίμου εκπροσώπου του (με βεβαιωμένο το γνήσιο της υπογραφής του) με την οποία θα δηλώνει ρητά ότι η εν λόγω εγγυοδοσία (υφιστάμενη ή επεκταθείσα) καλύπτει και την προσήκουσα εκπλήρωση των υποχρεώσεων του **Αγοραστή** από την παρούσα **Σύμβαση Δημοπρασίας** καθώς και ότι θα καταπίπτει αυτοδίκαια υπέρ του **Πωλητή**, σε περίπτωση κατά την οποία επέλθει οποιαδήποτε συμβατική παράβαση από πλευράς του **Αγοραστή**.]

7.3 Εντός πέντε (5) **Εργασίμων Ημερών** από την ημερομηνία οποιασδήποτε μερικής ή ολικής κατάπτωσης της ως άνω εγγύησης καλής εκτέλεσης, ο **Αγοραστής** υποχρεούται να χορηγήσει στον **Πωλητή** νέαεγγύηση (εγγυητική επιστολή ή χρηματική εγγυοδοσία), ώστε κάθε φορά να καλύπτεται πλήρως το ποσό που προσδιορίζεται ανωτέρω. Η άρνηση ή/και η καθυστέρηση παράδοσης, ανανέωσης ή συμπλήρωσης της αρχικής ή της εκάστοτε απαιτούμενης εγγύησης καλής εκτέλεσης συνιστά λόγο αυτοδίκαιης κατάπτωσης υπέρ του **Πωλητή** της εκάστοτε ευρισκομένης εις χείρας του εγγύησης, διακοπής παραδόσεων του **Φυσικού Αερίου** (κατ’ άρθ. 6.5) ή/ και καταγγελίας της παρούσας **Σύμβασης Δημοπρασίας** από τον **Πωλητή** (κατ’ άρθ. 11). Σε περίπτωση κατάπτωσης της εγγύησης αποκλειστικά και μόνο λόγω μη εμπρόθεσμης ανανέωσης ή συμπλήρωσης αυτής από τον **Αγοραστή**, το ποσό που ρευστοποιείται από την κατάπτωση αυτής θα παρακρατείται από τον **Πωλητή** ως εγγύηση, μέχρις ότου ο **Αγοραστής** παραδώσει στον **Πωλητή** την προσήκουσα εγγύηση, οπότε το ποσό αυτό θα επιστρέφεται στον **Αγοραστή**, εκτός εάν, εν τω μεταξύ, έχει συμψηφιστεί με έτερες ληξιπρόθεσμες και απαιτητές οφειλές του **Αγοραστή** από την παρούσα **Σύμβαση Δημοπρασίας**.

7.4 Η ως άνω εγγυητική επιστολή καλής εκτέλεσης πρέπει να είναι σύμφωνη κατά περιεχόμενο με το υπόδειγμα του Παραρτήματος 1 της παρούσας και να έχει διάρκεια έως την 31.07.2019. Ο **Αγοραστής** υποχρεούται να παρατείνει την διάρκεια της εγγυητικής επιστολής επί ποινή κατάπτωσης αυτής, κατόπιν αιτιολογημένου αιτήματος του Πωλητή, έως την ολοκλήρωση οποιασδήποτε εκκρεμούσας, για οποιονδήποτε λόγο, εκκαθάρισης της παρούσας **Σύμβασης Δημοπρασίας** ή/και την ολοσχερή εξόφληση οποιασδήποτε οφειλής του προς τον **Πωλητή.**

**8. Ευθύνη και αποζημίωση**

Σε όλες τις περιπτώσεις αδυναμίας να παραδοθούν οι **Ορθώς Δηλωμένες Ποσότητες** καθώς και σε κάθε άλλη περίπτωση τυχόν αξίωσης του **Αγοραστή** που απορρέει από παραβίαση της παρούσας **Σύμβασης Δημοπρασίας** ή εν γένει σχετίζεται με και απορρέει από τη λειτουργία και εφαρμογή της, η συνολική ευθύνη του **Πωλητή** για τη **Συμβατική Περίοδο** της παρούσας **Σύμβασης Δημοπρασίας** θα περιορίζεται και δεν θα υπερβαίνει σε καμία περίπτωση ποσό ίσο με το γινόμενο του δέκα τοις εκατό (10%) της **Συμβατικής** **Ποσότητας** της **Συμβατικής** **Περιόδου** εκφρασμένης σε kWh, επί τον αριθμητικό μέσο όρο των **Συμβατικών** **Τιμών** που ίσχυσαν τελικά κάθε **Μήνα** της **Συμβατικής** **Περιόδου**. Προς το σκοπό υπολογισμού του ανωτέρω ορίου ευθύνης του **Πωλητή** θα λαμβάνεται επίσης υπόψη οποιαδήποτε ποσότητα **Υπολειπόμενου Αερίου** η οποία αποζημιώθηκε σύμφωνα με το άρθρο 4.7. Ο περιορισμός της ευθύνης του **Πωλητή** δεν ισχύει για τις περιπτώσεις παραβίασης των συμβατικών του υποχρεώσεων από δόλο ή βαρεία αμέλεια, οπότε ο **Αγοραστής** δικαιούται να λάβει πλήρη αποζημίωση για κάθε αποδεδειγμένη ζημία που θα έχει υποστεί υπό την προϋπόθεση ότι ο **Αγοραστής** μετά την επέλευση του ζημιογόνου γεγονότος έχει λάβει άμεσα και αμελλητί, όλα τα αναγκαία και απαραίτητα μέτρα για τον περιορισμό των ζημιών του στο ελάχιστο.

Ρητά συμφωνείται ότι δεν συντρέχει περίπτωση αδυναμίας παράδοσης **Ορθώς Δηλωμένων Ποσοτήτων** και ουδεμία σχετική ευθύνη υπέχει ο **Πωλητής** σε περίπτωση διαφοροποίησης των ποσοτήτων των **Κοινοποιήσεων Συναλλαγών** που υποβάλλει ο **Αγοραστής** στον **Διαχειριστή ΕΣΦΑ** σε σχέση με τις ποσότητες των ημερησίων δηλώσεων που υποβάλλει στον **Πωλητή** (ή τις **Αποδεκτές Επαναδηλώσεις**), σύμφωνα με τα αναφερόμενα στο άρθρο 4.5.

**9. Ανωτέρα Βία**

9.1 **Ανωτέρα Βία** σημαίνει οποιοδήποτε συμβάν ή περίσταση το οποίο βρίσκεται εκτός της σφαίρας επιρροής και ελέγχου των **Μερών** και δεν θα μπορούσε να είχε προβλεφθεί και αποτραπεί από τα **Μέρη**, ακόμη και εάν αυτά είχαν επιδείξει άκρα επιμέλεια και σύνεση, το οποίο έχει ως αποτέλεσμα να εμποδίζεται οποιοδήποτε από τα **Μέρη** στην εκπλήρωση, εν όλω ή εν μέρει, οποιασδήποτε υποχρέωσή τους από τη **Σύμβαση Δημοπρασίας**. Τα γεγονότα **Ανωτέρας Βίας** ή τα αποτελέσματά τους είναι αποδεκτά μόνον ως λόγος αναστολής ισχύος της παρούσας **Σύμβασης** **Δημοπρασίας** για το χρονικό διάστημα που υφίστανται, δεν επιμηκύνουν σε καμία περίπτωση τη διάρκεια της **Σύμβασης Δημοπρασίας** και δεν θεμελιώνουν δικαίωμα αποζημίωσης των **Μερών**. **Ανωτέρα Βία** συνιστούν ενδεικτικά, μεταξύ άλλων, υπό τους ανωτέρω όρους, και τα κάτωθι:

(α) Γενική Απεργία.

(β) Περιστατικά τα οποία, κατά τον **Κώδικα ΕΣΦΑ**, έχουν χαρακτηριστεί από τον **Διαχειριστή ΕΣΦΑ** ως Ανωτέρα Βία του ιδίου ή **Έκτακτη Ανάγκη (Επιπέδου 3**- σύμφωνα και με την υπ’ αριθμ. 405/2015 απόφαση της ΡΑΕ -ΦΕΚ 2644/Β’/8.12.2015- όπως εκάστοτε ισχύει)ή **Ημέρα Περιορισμένης Διακίνησης** καθώς και Εντολές Λειτουργικής Ροής του **Διαχειριστή** **ΕΣΦΑ** που επηρεάζουν την εκτέλεση των υποχρεώσεων του **Πωλητή** από την παρούσα **Σύμβαση Δημοπρασίας**.

(γ) Επίσης, περιπτώσεις συντήρησης (προγραμματισμένης ή έκτακτης) του **ΕΣΦΑ** και ανάντι συστημάτων μεταφοράς που έχουν ως αποτέλεσμα τον περιορισμό της ποσότητας **Φυσικού Αερίου** σε **Σημεία Εισόδου**. Ειδικότερα συμφωνείται ότι τέτοια περίπτωση αποτελεί και τυχόν προγραμματισμένη από τον Διαχειριστή ΕΣΦΑ συντήρηση της Εγκατάστασης ΥΦΑ (ως μοναδικής σχετικής εγκατάστασης στο ΕΣΦΑ).

(δ) Αδυναμία των προμηθευτών του **Πωλητή** να προμηθεύσουν και να παραδώσουν σ’ αυτόν **Φυσικό Αέριο** βάσει των σχετικών μεταξύ τους συμβάσεων προμήθειας Φυσικού Αερίου.

Η οικονομική αδυναμία, καθώς και η απεργία του προσωπικού οποιουδήποτε των **Μερών**, σε καμία περίπτωση δεν θεωρείται **Ανωτέρα Βία**.

9.2 Με την επιφύλαξη των κάτωθι προϋποθέσεων, τα **Μέρη** θα απαλλάσσονται αντιστοίχως, εν όλω ή εν μέρει, οποιασδήποτε ευθύνης βάσει της **Σύμβασης Δημοπρασίας**, εξαιρουμένης ρητά της ευθύνης κάθε **Μέρους** για την εξόφληση των γεγεννημένων χρηματικών οφειλών του προς το άλλο **Μέρος** (ενδεικτικά, τίμημα πωληθέντων), ως εξής:

(α) Στην περίπτωση του **Πωλητή**, αν εξαιτίας **Ανωτέρας Βίας**, αποτύχει να εκτελέσει οποιαδήποτε από τις υποχρεώσεις του που απορρέουν από τη **Σύμβαση Δημοπρασίας** ή καθ’ οιονδήποτε τρόπο παραβιάζει οποιαδήποτε συμφωνία που περιλαμβάνεται στη **Σύμβαση Δημοπρασίας**. Στην περίπτωση αυτή,τυχόν ποσότητες που δεν παραδόθηκαν από τον **Πωλητή** και συνακόλουθα δεν παραλήφθηκαν από τον **Αγοραστή** δεν θεωρούνται σε καμία περίπτωση **Υπολειπόμενο Αέριο**.

(β) Στην περίπτωση του **Αγοραστή**, εάν εξαιτίας **Ανωτέρας Βίας**, δεν έχει τη δυνατότητα να εκτελεί οποιαδήποτε από τις υποχρεώσεις του που απορρέουν από τη **Σύμβαση Δημοπρασίας** ή καθ’ οιονδήποτε τρόπο παραβιάζει οποιαδήποτε συμφωνία που περιλαμβάνεται στη **Σύμβαση Δημοπρασίας**.

9.3 Απαλλαγή, κατά τα ανωτέρω, συντρέχει μόνο εφ’ όσον το **Μέρος** που επιδιώκει την απαλλαγή:

(α) έχει, ευθύς ως επέλθει το γεγονός **Ανωτέρας Βίας** προβεί σε όλες τις απαραίτητες ενέργειες για την άρση της **Ανωτέρας Βίας** και τον περιορισμό και την αποκατάσταση των συνεπειών από το γεγονός αυτό,

(β) έχει ειδοποιήσει το άλλο **Μέρος**, ότι επιδιώκει την απαλλαγή του, με γραπτή ειδοποίηση (**Ειδοποίηση Ανωτέρας Βίας**) προς το άλλο **Μέρος**, κοινοποιούμενη όσο το δυνατόν γρηγορότερα και σε κάθε περίπτωση εντός δέκα (10) ημερολογιακών ημερών από τη στιγμή που έλαβε γνώση της αδυναμίας του να εκτελέσει τις υποχρεώσεις του, η οποία, με την επιφύλαξη τυχόν υποχρεώσεων εμπιστευτικότητας, θα περιέχει όλες τις σχετικές πληροφορίες που βρίσκονται στη διάθεσή του και αφορούν στη θεμελίωση γεγονότος **Ανωτέρας Βίας**, την εξ αυτού του λόγου αδυναμία εκπλήρωσης των συμβατικών του υποχρεώσεων, τους ακριβείς λόγους **Ανωτέρας Βίας**, την έκταση της εξ αυτής αδυναμίας, τις πράξεις και ενέργειες που έγιναν για να αρθεί το γεγονός **Ανωτέρας Βίας** και να αποκατασταθεί η δυνατότητα εκπλήρωσης των υποχρεώσεών του και να περιοριστούν οι συνέπειές της αδυναμίας, καθώς και μια εκτίμηση του χρόνου που απαιτείται για την αποκατάσταση.

(γ) έχει κρατήσει το άλλο **Μέρος** διαρκώς ενήμερο για τις ενέργειες στις οποίες προβαίνει για την άρση του γεγονότος **Ανωτέρας Βίας** και την αποκατάσταση της αδυναμίας εκπλήρωσης των συμβατικών του υποχρεώσεων και τον περιορισμό των συνεπειών της, και

(δ) εντός δέκα (10) **Εργασίμων Ημερών** από την λήξη της **Ανωτέρας Βίας**, έχει κοινοποιήσει στο άλλο **Μέρος** έκθεση σχετικά με το γεγονός της **Ανωτέρας** **Βίας**, τις ενέργειες αντιμετώπισης της και τις συνέπειες της.

9.4 Εάν ο **Πωλητής** ζητεί την απαλλαγή του βάσει του παρόντος άρθρου για λόγους **Ανωτέρας Βίας** που αφορούν προμηθευτήτου, μια τέτοια απαλλαγή, σχετικά με οποιαδήποτε αδυναμία να παραδώσει τις **Ορθώς** **Δηλωμένες Ποσότητες**, θα περιορίζεται για κάθε **Ημέρα** που επηρεάστηκε, με βάση το ποσοστό της ποσότητας **Φυσικού Αερίου** που ο προμηθευτής κατέστη ανίκανος να παραδώσει για λόγους **Ανωτέρας Βίας** σύμφωνα με την **Σύμβαση Προμήθειας** την υπό εξέταση **Ημέρα**, με την επιφύλαξη των αποφάσεων του **Διαχειριστή** **ΕΣΦΑ** που αφορούν την Κατάσταση Έκτακτης Ανάγκης και τους περιορισμούς διακίνησης **Φυσικού Αερίου** όπως προβλέπονται στον **Κώδικα ΕΣΦΑ** και στη **Σύμβαση Μεταφοράς**.

9.5 Εάν τα **Μέρη**, μετά την αποστολή της έκθεσης του άρθρου 9.3(δ) ανωτέρω, αδυνατούν να συμφωνήσουν, ως προς την ύπαρξη ή την επίδραση ενός γεγονότος **Ανωτέρας Βίας**, το αργότερο εντός τριάντα (30) ημερολογιακών ημερών μετά την παραλαβή της εν λόγω εκθέσεως από το μη επηρεαζόμενο **Μέρος**, οποιοδήποτε **Μέρος** θα έχει το δικαίωμα να παραπέμψει το θέμα προς επίλυση σύμφωνα με το άρθρο 10 της **Σύμβασης Δημοπρασίας**.

**10. Εφαρμοστέο δίκαιο - Επίλυση Διαφορών - Δωσιδικία**

10.1 Η παρούσα **Σύμβαση** **Δημοπρασίας** διέπεται από το Ελληνικό Δίκαιο και κάθε διαφορά που θα ανακύπτει από την εφαρμογή και για την ερμηνεία της ή με αφορμή την εν λόγω **Σύμβαση** **Δημοπρασίας** θα επιλύεται με βάση τις διατάξεις αυτού.

10.2 Τα **Μέρη** αναλαμβάνουν την υποχρέωση καταβολής κάθε δυνατής προσπάθειας για τη φιλική διευθέτηση διαφορών που προκύπτουν κατά την εκτέλεση ή από την ερμηνεία της **Σύμβασης Δημοπρασίας** (συμπεριλαμβανομένων και των κατ’ άρθ. 14.2 διαφορών). Για το σκοπό αυτό, κάθε **Μέρος** μπορεί να κοινοποιεί στο άλλο, πρόσκληση για φιλική διευθέτηση διαφοράς. Εντός προθεσμίας τριών (3) ημερών από την αποδεικνυόμενη περιέλευση της πρόσκλησης στο **Μέρος** στο οποίο απευθύνεται, τα **Μέρη** ορίζουν και γνωστοποιούν αμοιβαία τους εκπροσώπους τους για τη διευθέτηση και διαπραγματεύονται με καλή πίστη και σύμφωνα με τα συναλλακτικά ήθη για τη διευθέτηση της διαφοράς. Η διαδικασία διευθέτησης ολοκληρώνεται το αργότερο εντός τριάντα (30) ημερών από την αποστολή πρόσκληση για φιλική διευθέτηση και το αποτέλεσμα της διαπραγμάτευσης αυτής δεσμεύει τα **Μέρη**.

10.3 Σε περίπτωση μη επίλυσης της διαφοράς μέσω της διαδικασίας φιλικής διευθέτησης, τα **Μέρη** μπορούν να παραπέμψουν τη διαφορά σε διαδικασία διαμεσολάβησης του Ν. 3898/2010 ή, αν η διαφορά αφορά ζητήματα αμιγώς ή κυρίως τεχνικής φύσης, σε διαδικασία επίλυσης μέσω ειδικού εμπειρογνώμονα, υπό την προϋπόθεση ότι, εντός αποκλειστικής προθεσμίας δέκα (10) ημερολογιακών ημερών από την ημέρα ολοκλήρωσης της διαδικασίας διευθέτησης του άρθ. 10.2 ανωτέρω, τα **Μέρη** θα έχουν εγγράφως συμφωνήσει για το πρόσωπο του εμπειρογνώμονα ή για τα προσόντα του και τη διαδικασία διορισμού του, τον τρόπο επιμερισμού και καταβολής της αμοιβής του και των λοιπών εξόδων της σχετικής διαδικασίας, τους διαδικαστικούς κανόνες που θα εφαρμοσθούν και ιδίως τις σχετικές προθεσμίες, τη φύση και τη δεσμευτικότητα της απόφασης του εμπειρογνώμονα και κάθε άλλη απαραίτητη λεπτομέρεια.

10.4 Αν δεν επιτευχθεί επίλυση της διαφοράς με τις διαδικασίες των άρθρων 10.2 και 10.3 ανωτέρω, αυτή θα εισάγεται από οποιοδήποτε από τα **Μέρη** αποκλειστικά ενώπιον των αρμόδιων Δικαστηρίων Αθηνών, τα oπoία τα συμβαλλόμενα **Μέρη** ορίζουν ως μόνα αρμόδια για την εκδίκαση των διαφορών τους. Ενώπιον των αρμόδιων Δικαστηρίων Αθηνών μπορούν να εισαχθούν και ζητήματα τροποποίησης ή λύσης της **Σύμβασης Δημοπρασίας**, κατ’ άρθρο 14, εφόσον τα **Μέρη** δεν συμφωνήσουν σχετικά, εντός εξήντα (60) ημερών από τότε που επήλθε η αλλαγή συνθηκών.

10.5 Με εξαίρεση την περίπτωση κατά την οποία η παρούσα **Σύμβαση Δημοπρασίας** έχει ήδη λήξει, τα **Μέρη** οφείλουν να συνεχίζουν πάντοτε να συμμορφώνονται με τις συμβατικές τους υποχρεώσεις, ασχέτως της φύσης της διαφοράς και ανεξαρτήτως του εάν η διαφορά έχει παραπεμφθεί προς επίλυση σύμφωνα με τα οριζόμενα στο παρόν άρθρο, επιφυλασσομένων και των δικαιωμάτων και υποχρεώσεων των **Μερών** αναφορικά με την καταγγελία της **Σύμβασης Δημοπρασίας**.

**11. Καταγγελία**

11.1 Με την επιφύλαξη των διατάξεων των άρθρων 6.6 και 7, έκαστο των **Μερών** δικαιούται, επίσης, να καταγγείλει τη **Σύμβαση Δημοπρασίας** με έγγραφη δήλωσή του προς το αντισυμβαλλόμενο **Μέρος**:

(α) εάν το αντισυμβαλλόμενο **Μέρος** έχει παύσει τις δραστηριότητες του (εξαιρουμένων περιπτώσεων προσωρινής παύσης -ενδεικτικά λόγω συντήρησης, επισκευών κλπ- και γεγονότων ανωτέρας βίας), ή έχει δηλώσει παύση πληρωμών ή έχει τεθεί (ή έχει κατατεθεί αίτηση για να τεθεί) σε πτώχευση, εκκαθάριση, ειδική ή μη, αναγκαστική διαχείριση, πτωχευτικό συμβιβασμό, συνδιαλλαγή ή για οποιαδήποτε ανάλογη κατάσταση προβλεπόμενη από τη κείμενη νομοθεσία, ή έχει κατατεθεί αίτηση ή έχει ληφθεί απόφαση για τη λύση του ή έχει ανακληθεί η άδεια λειτουργίας ή σύστασής του, ή

(β) εάν οποιοδήποτε Μέρος (ή τρίτος, ο οποίος ενεργεί κατ’ εντολή και πληρεξουσιότητά κάποιου εξ αυτών, ενδεικτικά τρίτου Χρήστη Μεταφοράς που τους εξυπηρετεί) δεν εκπληρώσει ή εκπληρώσει πλημμελώς οποιαδήποτε ουσιώδη υποχρέωσή του που απορρέει από την παρούσα **Σύμβαση Δημοπρασίας.**

11.2 Έκαστο από τα **Μέρη** δικαιούται να καταγγείλει την παρούσα **Σύμβαση** με έγγραφη δήλωσή του προς το αντισυμβαλλόμενο **Μέρος** εάν η περίοδος **Ανωτέρας Βίας** που εμποδίζει το αντισυμβαλλόμενο **Μέρος** να εκτελέσει τις συμβατικές του υποχρεώσεις, διαρκεί πλέον των δέκα πέντε (15) ημερών και εφόσον η ποσότητα που δεν παραλαμβάνεται ή παραδίδεται αντίστοιχα υπερβαίνει το 50% του συνόλου της **ΗΣΠ** για κάθε **Ημέρα** των δέκα πέντε (15) ημερών.

11.3 Τα αποτελέσματα της καταγγελίας επέρχονται εντός επτά (7) ημερολογιακών ημερών από την κοινοποίηση αυτής στο αντισυμβαλλόμενο **Μέρος**, εκτός από τις περιπτώσεις καταγγελίας του άρθρου 11.1(α), οπότε τα αποτελέσματα της καταγγελίας επέρχονται άμεσα. Έκαστο **Μέρος**, προ της καταγγελίας, δύναται να τάξει προθεσμία στο άλλο **Μέρος** προκειμένου το τελευταίο να προβεί σε εκπλήρωση των συμβατικών υποχρεώσεών του. Σε περίπτωση δε που εντός της ταχθείσας προθεσμίας το άλλο **Μέρος** συμμορφωθεί πλήρως και προσηκόντως, τότε το αντισυμβαλλόμενο **Μέρος** δεν θα δικαιούται να καταγγείλει την παρούσα **Σύμβαση**.

**12. Υποκατάσταση**

12.1 Με την επιφύλαξη τυχόν ειδικότερής διάταξης της εκάστοτε ισχύουσας νομοθεσίας, κανένα **Μέρος** δεν μπορεί να υποκατασταθεί στα δικαιώματα και τις υποχρεώσεις τους που απορρέουν από την παρούσα **Σύμβαση Δημοπρασίας** (μεταβίβαση ενοχικής σχέσης), χωρίς την προηγούμενη έγγραφη συναίνεση του άλλου **Μέρους**. Κατ’ εξαίρεση, οποιοδήποτε **Μέρος** μπορεί σε οποιαδήποτε στιγμή να εκχωρήσει, κατ’ άρθ. 455 ΑΚ, τα δικαιώματά του, αλλά όχι και τις υποχρεώσεις του από την παρούσα **Σύμβαση Δημοπρασίας** αποκλειστικά και μόνο προς ή υπέρ Τραπεζών ή εν γένει πιστωτικών ιδρυμάτων και οικονομικών οργανισμών ως εξασφάλιση για χρηματοδότηση των επιχειρηματικών του δραστηριοτήτων. Οποιαδήποτε άλλη εκχώρηση απαίτησης ρητά απαγορεύεται.

12.2 Σε περίπτωση κατά την οποία δυο ή περισσότερα από τα νομικά πρόσωπα που κατακύρωσαν ποσότητα στη Δημοπρασία καταστούν, σε συνέχεια συγχώνευσης (ενδεικτικά, με απορρόφηση ή σύσταση νέας εταιρείας κλπ) ένα νομικό πρόσωπο, το εν λόγω νομικό πρόσωπο, ως οιονεί καθολικός διάδοχος των συγχωνευομένων, μετά την ολοκλήρωση της συγχώνευσης, θα δικαιούται το σύνολο των ποσοτήτων φυσικού αερίου που κατακύρωσαν τα συγχωνευόμενα πρόσωπα, κατά το μέτρο που αυτές δεν έχουν ήδη καταναλωθεί.

12.3 Ελάχιστη προϋπόθεση οποιασδήποτε υποκατάστασης (μη συμπεριλαμβανομένης της ανωτέρω εκχώρησης υπέρ τραπεζών ή εν γένει πιστωτικών ιδρυμάτων) είναι το πρόσωπο το οποίο υποκαθιστά συμβαλλόμενο **Μέρος** να αναλάβει και να αναδεχθεί εγγράφως, το σύνολο των οφειλών και εν γένει υποχρεώσεων (που απορρέουν από την παρούσα **Σύμβαση Δημοπρασίας** έναντι του άλλου **Μέρους**) του **Μέρους** το οποίο υποκαθιστά, και μάλιστα σωρευτικά, έτσι ώστε το **Μέρος**, το οποίο υποκαθίσταται, να συνεχίζει να ευθύνεται και να υποχρεούται έναντι του αντισυμβαλλόμενου **Μέρους**, αλληλεγγύως και εις ολόκληρον με το πρόσωπο, το οποίο θα το υποκαθιστά στην παρούσα **Σύμβαση Δημοπρασίας**. Στο πλαίσιο αυτό, το πρόσωπο το οποίο τυχόν θα υποκαθιστά τον **Αγοραστή** θα οφείλει να προσκομίσει νέα προσήκουσα εγγύηση προς αντικατάσταση της εγγύησης που έχει παραδώσει ο **Αγοραστής**, με την οποία, επιπροσθέτως των διαλαμβανομένων στο άρθ. 7, θα καλύπτονται οι γεγενημένες κατά το χρόνο της εκχώρησης απαιτήσεις του **Πωλητή** προς τον **Αγοραστή.**

**13. Υποχρεώσεις Εχεμύθειας**

13.1 Οι όροι και οι συμφωνίες της παρούσας **Σύμβασης Δημοπρασίας**, καθώς και όλες οι πληροφορίες που γνωστοποιούνται βάσει ή σε σχέση με την εκτέλεση αυτής, μεταξύ των οποίων συμπεριλαμβάνονται και οποιεσδήποτε γνωστοποιήσεις έγιναν κατά τη διάρκεια διαδικασίας ενώπιον εμπειρογνώμονα, δικαστηρίων και οποιασδήποτε Αρχής (συμπεριλαμβανομένων και των αποφάσεων αυτών), μέχρι και τρία (3) χρόνια μετά τη λήξη ή λύση της παρούσας **Σύμβασης Δημοπρασίας** ή και τις οποιεσδήποτε παρατάσεις της (**Εμπιστευτικές** **Πληροφορίες**), απαγορεύεται να γνωστοποιηθούν είτε εν όλω είτε εν μέρει, από το **Μέρος** που είναι αποδέκτης αυτών των πληροφοριών σε οποιοδήποτε πρόσωπο, χωρίς να έχει το **Μέρος** αυτό την προηγούμενη έγγραφη συγκατάθεση του αντισυμβαλλόμενου **Μέρους**. Στις πιο πάνω **Εμπιστευτικές** **Πληροφορίες** δεν θα περιλαμβάνονται πληροφορίες που (όταν χρησιμοποιήθηκαν ή γνωστοποιήθηκαν) αποκτήθηκαν από το **Μέρος** ή το πρόσωπο που τις χρησιμοποιεί, ή στο οποίο γνωστοποιήθηκαν, με άλλο νόμιμο τρόπο, χωρίς παραβίαση της **Σύμβασης Δημοπρασίας**.

13.2 Κατ’ εξαίρεση, δεν απαιτείται η προηγούμενη συγκατάθεση του αντισυμβαλλόμενου **Μέρους** για γνωστοποίηση **Εμπιστευτικών** **Πληροφοριών** στις περιπτώσεις που προβλέπονται από την εκάστοτε ισχύουσα νομοθεσία καθώς και για γνωστοποίηση προς διευθυντές, υπαλλήλους, νομικούς, οικονομικούς και τεχνικούς συμβούλους των **Μερών**, εφ’ όσον οι τελευταίοι δεσμεύονται από υποχρεώσεις εχεμύθειας και με τους οποίους το **Μέρος** θα ευθύνεται εις ολόκληρον για κάθε παραβίασή τους. Γνωστοποίηση **Εμπιστευτικών Πληροφοριών** χωρίς προηγούμενη συγκατάθεση του αντισυμβαλλόμενου **Μέρους** επιτρέπεται και όταν αυτή γίνεται προς οποιοδήποτε δανειοδοτικό ή άλλο χρηματοδοτικό οργανισμό σε σχέση με τη χρηματοδότηση της λειτουργίας του **Μέρους** αυτού, ή σε οποιοδήποτε πληρεξούσιο με γενική ή ειδική πληρεξουσιότητα του **Μέρους** που γνωστοποιεί, αλλά (σε κάθε περίπτωση) μόνο μέχρι του σημείου που απαιτείται τέτοια γνωστοποίηση, προκειμένου να επιτευχθεί η ως άνω χρηματοδότηση, ή να ενεργήσει ο πληρεξούσιος και με την προϋπόθεση ότι τα ως άνω ιδρύματα ή πληρεξούσιοι θα έχουν ομοίως αναλάβει υποχρεώσεις εχεμύθειας και με τους οποίους το **Μέρος** θα ευθύνεται εις ολόκληρον για κάθε παραβίασή τους.

13.3 Το **Μέρος** που κοινοποιεί **Εμπιστευτικές** **Πληροφορίες** οφείλει να προβαίνει στην πλέον ελάχιστη γνωστοποίηση αυτών που απαιτούνται και επίσης, όποτε αυτό είναι εφικτό και επιτρέπεται, πριν από την κοινοποίηση (άλλως, εκ των υστέρων), να ενημερώνει το αντισυμβαλλόμενο **Μέρος** για τη γνωστοποίηση (και το βαθμό αυτής) και για την ταυτότητα του προσώπου στο οποίο γίνεται η κοινοποίηση της πληροφορίας.

**14. Αλλαγή Συνθηκών**

14.1 Σε περίπτωση προσθήκης ή μεταβολής ή αναθεώρησης ή αντικατάστασης ή τροποποίησης στις νομοθετικές, διοικητικές ή κανονιστικές ρυθμίσεις που ισχύουν κατά την ημερομηνία σύναψης της παρούσας **Σύμβασης Δημοπρασίας**, τα **Μέρη**, δηλώνουν την πρόθεσή τους να καταβάλλουν κάθε δυνατή προσπάθεια, ώστε να καθίσταται δυνατή σε κάθε περίπτωση η συνέχιση της λειτουργίας και εφαρμογής της παρούσας **Σύμβασης Δημοπρασίας** με ανάλογη προσαρμογή των ρυθμίσεών της στις ανωτέρω διατάξεις που θα θεσπισθούν. Τα **Μέρη** οφείλουν, σε κάθε περίπτωση, να προσαρμόζουν την παρούσα **Σύμβαση Δημοπρασίας** στις τυχόν διατάξεις αναγκαστικού δικαίου που θα θεσπιστούν καθώς και στις διατάξεις του εκάστοτε ισχύοντος ρυθμιστικού πλαισίου (ενδεικτικά, του **Κώδικα ΕΣΦΑ**, του **Κανονισμού Τιμολόγησης**, του **Τιμολογίου Χρήσης ΕΣΦΑ** και της **Σύμβασης Μεταφοράς**). Σε περίπτωση θέσπισης διατάξεων ενδοτικού δικαίου, θα ισχύουν σε κάθε περίπτωση οι ρυθμίσεις της **Σύμβασης Δημοπρασίας**, καθώς και η ερμηνεία που απορρέει από το σύνολο των διατάξεων αυτής.

14.2 Προκειμένου να επιτευχθεί μία αμοιβαίως ικανοποιητική αναπροσαρμογή του συμβατικού περιεχομένου κατά τα ανωτέρω, τα **Μέρη** οφείλουν να προσκαλούν το αντισυμβαλλόμενο **Μέρος** να προσέλθει, το συντομότερο δυνατό, σε διαπραγματεύσεις, κατά τις οποίες αμφότερα τα **Μέρη** οφείλουν να τηρούν τους κανόνες της καλής πίστης. Εκτός αν άλλως επιβάλλεται από την κείμενη νομοθεσία ή ορίζεται στην παρούσα **Σύμβαση Δημοπρασίας** ή άλλως συμφωνήσουν τα **Μέρη**, τότε οι επερχόμενες τροποποιήσεις των όρων της **Σύμβασης Δημοπρασίας** θα ισχύουν αναδρομικά από την ημερομηνία υποβολής της ανωτέρω πρότασης για διαπραγματεύσεις. Εάν τα **Μέρη** δεν συμφωνήσουν στην τροποποίηση της **Σύμβασης** **Δημοπρασίας** κατά τα ανωτέρω θα δύνανται να ζητήσουν την τροποποίηση ή και λύση της **Σύμβασης Δημοπρασίας** από τα αρμόδια Δικαστήρια Αθηνών. Η λύση της **Σύμβασης Δημοπρασίας** επιτρέπεται μόνο μετά από έκδοση τελεσίδικης δικαστικής απόφασης, κατόπιν αγωγής ενός εκ των συμβαλλομένων **Μερών**, στην εξαιρετική περίπτωση που εξαιτίας της θέσπισης νέων κανόνων δικαίου ανατρέπεται ουσιωδώς η συμβατική ισορροπία και η συνέχιση της δέσμευσής τους από τη **Σύμβαση** **Δημοπρασίας** επιφέρει επαχθείς συνέπειες, που υπερβαίνουν τα ακραία όρια αντοχής και ανοχής τους και έτσι αντιβαίνει στην καλή πίστη η διατήρηση των συμβατικών δεσμεύσεων.

**15. Διάφορα**

15.1 Τα Παραρτήματα που προσαρτώνται στην παρούσα **Σύμβαση Δημοπρασίας** αποτελούν ενιαίο και αναπόσπαστο με αυτή, δεσμευτικό, συμβατικό κείμενο, η παραβίαση δε των προβλέψεων που διαλαμβάνονται σε αυτά, συνιστούν παραβιάσεις συμβατικών υποχρεώσεων και επάγονται στις συνέπειες που προβλέπει η **Σύμβαση Δημοπρασίας**. Αποκλειστικά και μόνο σε περίπτωση διαφοράς του Παραρτήματος προς τη **Σύμβαση Δημοπρασίας**, υπερισχύει η **Σύμβαση Δημοπρασίας**, ενώ κατά τα λοιπά οι εκ του **Παραρτήματος** δεσμεύσεις και υποχρεώσεις έχουν την ισχύ των άρθρων της **Σύμβασης Δημοπρασίας**.

15.2 Όλοι οι όροι της παρούσας **Σύμβασης Δημοπρασίας** και του Παραρτήματος της θεωρούνται ουσιώδεις. Σε περίπτωση που οποιοσδήποτε από τους όρους της παρούσας κριθεί άκυρος για οιονδήποτε λόγο, η ακυρότητα αυτή δεν επιφέρει την ακυρότητα του συνόλου της **Σύμβασης Δημοπρασίας**, αλλά τα **Μέρη** υποχρεούνται να τροποποιήσουν αναλόγως την παρούσα, ώστε να εξασφαλίζεται η συμμόρφωση του ως άνω όρου με τις διατάξεις αναγκαστικού δικαίου προς τις οποίες αντιτίθεται αυτός, φροντίζοντας όμως σε κάθε περίπτωση για την διατήρηση της προϋπάρχουσας ισορροπίας των εκατέρωθεν δικαιωμάτων και υποχρεώσεων, όπως αυτή εκφράζεται με την παρούσα **Σύμβαση Δημοπρασίας**.

15.3 Η μη άσκηση των νόμιμων και συμβατικών δικαιωμάτων από ένα **Μέρος** κατά του αντισυμβαλλόμενου **Μέρους** δεν συνιστά παραίτηση από τα δικαιώματά του.

15.4 Στα πλαίσια εκτέλεσης της παρούσας **Σύμβασης Δημοπρασίας**, τα **Μέρη** και οι εκπρόσωποι τους δεσμεύονται να μην ανταλλάσσουν εμπορικά και επιχειρηματικά ευαίσθητες πληροφορίες και να μεριμνούν ώστε οποιαδήποτε ανταλλαγή πληροφοριών στο πλαίσιο υλοποίησης του παρόντος θα διέπεται από και θα συνάδει με τους σχετικούς κανόνες του Ευρωπαϊκού και εθνικού δικαίου του ελεύθερου ανταγωνισμού και του ρυθμιστικού πλαισίου.

**16. Κοινοποιήσεις**

16.1 Όλες οι εκατέρωθεν γνωστοποιήσεις μεταξύ των **Μερών**, που θα ανταλλάσσονται στο πλαίσιο της παρούσας **Σύμβασης Δημοπρασίας**, θα γίνονται γραπτώς και θα απευθύνονται αποκλειστικά και μόνο στα κατωτέρω πρόσωπα (με τα κατωτέρω στοιχεία επικοινωνίας), είτε με παράδοση (με απόδειξη παραλαβής), είτε με προπληρωμένη συστημένη επιστολή (για την οποία θα ζητείται απόδειξη επιστροφής), είτε με τηλεομοιοτυπικό κείμενο, είτε με e-mail.

Για τον **Αγοραστή**

Υπ’ όψη:

Διεύθυνση:

Τηλέφωνο:

Fax:

E-mail:

Για τον **Πωλητή**

Υπ’ όψη:

Διεύθυνση:

Τηλέφωνο:

Fax:

E-mail:

16.2 Οποιοδήποτε **Μέρος** μπορεί να αλλάξει το ανωτέρω οριζόμενο πρόσωπο ή τα ανωτέρω στοιχεία επικοινωνίας, με προηγούμενη έγγραφη ειδοποίηση του προς το αντισυμβαλλόμενο **Μέρος**. Ειδοποιήσεις που αποστέλλονται με το ταχυδρομείο θα πρέπει να είναι συστημένες και τίθενται σε ισχύ είτε (α) με την παραλαβή τους είτε (β) τρεις (3) ημέρες μετά την αποστολή τους, όποιο από τα δύο γίνει νωρίτερα. Ειδοποιήσεις που γίνονται με τηλεομοιοτυπία θα θεωρούνται ότι έχουν παραληφθεί, όταν υπάρχει επιβεβαίωση αδιάκοπτης μετάδοσης με εκτυπωμένη αναφορά μετάδοσης και όταν μέσα στις επόμενες δύο (2) ώρες από την αποστολή της τηλεομοιοτυπίας δεν έχει υπάρξει επικοινωνία (που να επιβεβαιώνεται γραπτά) από τον παραλήπτη προς τον αποστολέα περί μη παραλαβής ή αδυναμίας ανάγνωσης της τηλεομοιοτυπίας.

Ειδοποιήσεις που γίνονται με e-mail, θα θεωρούνται ότι έχουν παραληφθεί, όταν υπάρχει επιβεβαίωση επιτυχούς αποστολής από το διαχειριστή του συστήματος του αποστολέα.

Σε πίστωση των ανωτέρω συντάχθηκε η παρούσα **Σύμβαση Δημοπρασίας** σε δύο πρωτότυπα και αφού διαβάστηκε, υπογράφεται κατά την ανωτέρω ημερομηνία και κάθε **Μέρος** έλαβε από ένα (1) υπογεγραμμένο πρωτότυπο.

**ΟΙ ΣΥΜΒΑΛΛΟΜΕΝΟΙ**

ΠΑΡΑΡΤΗΜΑ 3

## **ΥΠΟΔΕΙΓΜΑ ΕΓΓΥΗΤΙΚΗΣ ΕΠΙΣΤΟΛΗΣ** **ΚΑΛΗΣ ΕΚΤΕΛΕΣΗΣ**

ΕΓΓΥΗΤΙΚΗ ΕΠΙΣΤΟΛΗ ΚΑΛΗΣ ΕΚΤΕΛΕΣΗΣ

ΑΡΙΘΜ

Ευρώ

Αθήνα, / /

Προς την εταιρεία

ΔΗΜΟΣΙΑ ΕΠΙΧΕΙΡΗΣΗ ΑΕΡΙΟΥ Α.Ε.

Μαρίνου Αντύπα 92 & Παπαϊωάννου 37

Ηράκλειο Αττικής ΤΚ 141 21

Κύριοι,

Σε σχέση με τη Σύμβαση Δημοπρασίας Φυσικού Αερίου (δυνάμει της υπ' αρ. …… Διακήρυξης Δημοπρασίας) μεταξύ της Δημόσιας Επιχείρησης Αερίου Ανώνυμη Εταιρεία (ο ΠΩΛΗΤΗΣ) και της ……… ……………………….. (ο ΑΓΟΡΑΣΤΗΣ) κατόπιν εντολής της ……………………………. ……………. [ΑΓΟΡΑΣΤΗ].

Εγγυώμεθα ρητά ανέκκλητα και ανεπιφύλακτα να πληρώσουμε σ' εσάς, παραιτούμενοι δια της παρούσης ρητά και ανεπιφύλακτα, κάθε δικαιώματος ενστάσεως ως και του ευεργετήματος της διζήσεως ως και των δικαιωμάτων μας εκ των άρθρων 852-857, 859-864, 866 και 868 Α.Κ., οιοδήποτε ποσό και μέχρι του ποσού των Ευρώ ………………………………………… (……….) για την εμπρόθεσμη εξόφληση από την παραπάνω εταιρεία του τιμήματος των πωλουμένων από την εταιρεία σας εκάστοτε ποσοτήτων Φυσικού Αερίου προς αυτήν ως και οποιασδήποτε άλλης απαίτησής σας κατ' αυτής (έξοδα, πλέον τόκων των απαιτήσεων αυτών κλπ) καθώς και για την τήρηση όλων εν γένει των υποχρεώσεων του ΑΓΟΡΑΣΤΗ έναντι της εταιρείας σας που απορρέουν από τη μεταξύ σας ΣΥΜΒΑΣΗ, όπως προβλέπεται στη Σύμβαση Δημοπρασίας και της εμπροθέσμου εξοφλήσεως όλων των οφειλών του ΑΓΟΡΑΣΤΗ που προκύπτουν από την εκτέλεση της Σύμβασης Δημοπρασίας.

Το παραπάνω ποσό τηρούμε στη διάθεσή σας και θα σάς το καταβάλλουμε σε πρώτη ζήτηση χωρίς καμία απολύτως αντίρρηση και απροφάσιστα, ολόκληρο ή μέρος αυτού, ανάλογα με την περίπτωση ολικού ή μερικού καταλογισμού εκ μέρους σας της εγγυήσεως αυτής σε βάρος της ανωτέρω εταιρείας υπέρ της οποίας δόθηκε, μέσα σε τρεις (3) ημέρες από τότε που θα λάβουμε την έγγραφη ειδοποίηση σας, ότι ο ΑΓΟΡΑΣΤΗΣ παραβίασε οποιαδήποτε υποχρέωσή του προς την εταιρεία σας που απορρέει από τη μεταξύ σας Σύμβαση Δημοπρασίας ή ότι η οφειλή, αναφορικά με την οποία δόθηκε η παραπάνω εγγύηση, δεν πληρώθηκε εμπρόθεσμα, ολόκληρη ή μέρος αυτής κατά την ημέρα που ορίζεται ως δήλη ημέρα στην ανωτέρω Σύμβασή σας. Εντός πέντε (5) ημερών από την εκ μέρους μας καταβολή του ανωτέρω ποσού θα επιστρέψετε την παρούσα εγγυητική επιστολή καλής εκτέλεσης.

Σε περίπτωση που μέρος μόνον της οφειλής, υπέρ της οποίας δίδεται η παρούσα εγγύηση, δεν εξοφληθεί εμπρόθεσμα και εμφανίσετε την παρούσα σύμφωνα με τα παραπάνω προς μερική καταβολή, τότε θα σφραγίσουμε την παρούσα εγγυητική επιστολή μας για το αντίστοιχο προς το ανεξόφλητο ποσό της κύριας οφειλής, που θα σάς καταβάλλουμε αμέσως κατά τα ανωτέρω, η δε παρούσα εγγυητική επιστολή μας θα σάς επιστρέφεται και θα συνεχίζει να ισχύει έκτοτε για το υπολειπόμενο ποσό που αυτή καλύπτει.

Η παρούσα εγγυητική επιστολή μας ισχύει μέχρι την ………………………. και ώρα 12:00 μόνον.

Βεβαιώνουμε επίσης ότι το σύνολο των εκ μέρους μας εκδοθεισών και ευρισκομένων σε ισχύ προς το Δημόσιο, ΝΠΔΔ, ΝΠΙΔ, κ.λπ. εγγυητικών επιστολών, συμπεριλαμβανομένης και της παρούσης, δεν υπερβαίνει το για την Τράπεζά μας καθορισμένο σχετικώς από το Νόμο ανώτατο όριο παροχής εγγυήσεων.

Με τιμή
[ΤΡΑΠΕΖΑ]

Αθήνα,

1. Βλ. περισσότερα σε Transaction Reporting User Manual (TRUM) του ACER στο σύνδεσμο <https://www.acer-remit.eu/portal/document-download?documentId=2615> [↑](#footnote-ref-1)
2. Βλ. σχετικά στο σύνδεσμο: http://www.rae.gr/site/categories\_new/remit/remit1.csp [↑](#footnote-ref-2)